
1 Tittelblad
O. I. K. LØDØEN

NORGES HISTORIE

MED BILLEDER

10DE OPPLAG

Du skal hedre din far og din mor;
da skal det gå deg vel,
og du skal leve lenge i landet!

2 Forord
I nærværende lærebok er det mest uunnværlige stoff satt med korpus; bare dette bør kreves lest som lekse.

Med mindre skrift og to streker i margen er tatt inn en del utfyllende norgeshistorie-stykker.

Med mindre skrift og én strek i margen er dessuten nevnt noen av de viktigste verdenshistoriske begivenheter — på de steder hvor en omtale av dem best vil støtte norgeshistorie-undervisningen. Alle disse innskutte stykker vil under lekselesningen kunne overspringes uten skade for sammenhengen.

O. I. K. Lødøen.

Godkjent av Kirke- og Undervisningsdepartementet ved skrivelse av 20. juli 1931.

S. L. Møllers Bogtrykkeri.

1931

3 [image: Fra den eldre steinalder, ved Oslofjorden. Ildtøi; endene av trepinnen ble satt mellom to trestykker, og så dreiet de trepinnen rundt med buen. Slipesten. Steinkniv og steinøkser. En båt blir uthulet med ild. Leirpotter til å koke i. Gruppe rundt et drept dyr. Hytter. Ved stranden ser vi skjell-sankere, en mann i båt, to niser. (Tegn. for Lødøens Norges-historie av A. Bloch.)]Fra den eldre steinalder, ved Oslofjorden. Ildtøi; endene av trepinnen ble satt mellom to trestykker, og så dreiet de trepinnen rundt med buen. Slipesten. Steinkniv og steinøkser. En båt blir uthulet med ild. Leirpotter til å koke i. Gruppe rundt et drept dyr. Hytter. Ved stranden ser vi skjell-sankere, en mann i båt, to niser. (Tegn. for Lødøens Norges-historie av A. Bloch.)
3 De forhistoriske tidene.
Gammel-steinalderen (den paleolittiske tid). I gammel-steinalderens tid lå hele Nordeuropa gjemt under en veldig isbre, som nådde sydover til midt i Tyskland og var flere hundre meter tykk (istidene). Allerede da levde det mennesker i Europa, sønnenfor iskanten, og like ens i Afrika og Asia. De hadde fremstående underkjeve, lav panne og hukende gang; de bodde i berghuler eller i jordhytter inne i skogene, nesten som ville dyr. Økser, spydodder og kniver gjorde de seg av flintestein og grønnsten, som de formet til lite grand. Denne tiden (gammel-steinalderen) varte minst et par hundre tusen år. Ved slutten av den hadde folk her i Europa omtrent samme utseende som i våre dager. 4 Ny-steinalderen (den neolittiske tid; den kalles i Norge den eldre og den yngre steinalder, 10 000 — 2000 f. K.). I ny-steinalderen smeltet isdekket utover Nordeuropa vekk litt etter hvert. Omkring 7000 f. K. var Norges ytterste kystrand blitt noenlunde bar (omtrent som Sydgrønlands kyst nå). På Jæren lå kysten da omtrent 15 m dypere enn i våre dager og ved Oslofjorden omtrent 60 m. Da var det at de første menneskene kom til Norge. Det var fra Sverige og Danmark de kom, i små flokker langs etter kysten på leiting etter mat; men vi vet ikke hvilken folkeætt de tilhørte. De slo seg helst til ved fjordene og elvene; der bodde de i fjellhuler eller i små hytter av stein, torv og tre. Nede på stranden fant de sjø-skjell som de åt. De fisket med fiskekroker av ben, eller med garn. Fra Danmark byttet de til seg flint som de brukte til økser, spydodder o. l. Det eneste tamdyret deres var hunden.

[image: Fra den eldre steinalder: 1. Steinøks. Fra den yngre steinalder: 2. Øks av flint. 3. Klubbe. 4. Fiskegarn, maskevidde 2 cm. 5. Fiskekrok av ben. 6. Sag. 7. Dolk. 8. Spydodd. 9 og 12. Pilodder. 10. Øks av grønnsten, etterligning av en bronseøks; her kunne de bore skafthull, med vann og sand og en trepinne. 11 og 13—16. Økser. — Når en døde, grov de ham ned på boplassen eller nær ved den. Senere i tiden brukte de å bygge et gravkammer av steinheller eller av tømmer; så kledde de på den døde de beste klærne hans og la ham inn i gravkammeret; våpnene og redskapene hans la de ved siden av; til slutt kastet de sammen en sten- eller grushaug over graven.]Fra den eldre steinalder: 1. Steinøks. Fra den yngre steinalder: 2. Øks av flint. 3. Klubbe. 4. Fiskegarn, maskevidde 2 cm. 5. Fiskekrok av ben. 6. Sag. 7. Dolk. 8. Spydodd. 9 og 12. Pilodder. 10. Øks av grønnsten, etterligning av en bronseøks; her kunne de bore skafthull, med vann og sand og en trepinne. 11 og 13—16. Økser. — Når en døde, grov de ham ned på boplassen eller nær ved den. Senere i tiden brukte de å bygge et gravkammer av steinheller eller av tømmer; så kledde de på den døde de beste klærne hans og la ham inn i gravkammeret; våpnene og redskapene hans la de ved siden av; til slutt kastet de sammen en sten- eller grushaug over graven.
Om noen hundre år var værlaget i Norge blitt så varmt at det vokste skog et par hundre meter høyere opp etter fjellsidene enn i våre dager. De fleste av de folk som bodde 5 i Norge da, var rimeligvis germaner. Når de skulle lage seg båter, tok de tykke trær og brente dem av nede ved roten, og deretter hulet de dem ut med ild. Inne i skogene var det fullt av ville dyr (kronhjort, elg, villsvin, bjørn o. fl.). For dem grov våre fedre dype graver i jorden og la kvister løst utover (»dyregraver«); når dyrene så gikk ut på kvistene, falt de nedi. Våre fedre brukte skinnet av dyrene til klær, og de pyntet seg med dyretenner i en snor om halsen. Senere i tiden fikk de seg tamme kyr, sauer, geiter, svin og hester og sådde litt korn.

Mens folk i Nordeuropa enda levde i steinalderen, var Egypten og Babylonia allerede blitt mektige riker.

Bronsealderen (2000—500 f. K.). I slutten av den yngre steinalderen hadde folk i Norge begynt å bygge små skip. Vi kan tenke oss at de lastet skipene med skinn fra skogene sine, og så seilte de langs med Sverige og Danmark til de store elvemunningene i Nordtyskland. Der traff de handelsmenn, som var kommet på båter nordefter de tyske elvene og hadde med seg gull og bronse fra Middelhavslandene. Våre fedre byttet til seg disse varer og seilte så hjem igjen. De gjorde seg bronseøkser, og hjelmer og skjold med bronsebeslag, vakre bronsespenner o. s. v. Vi kaller denne tiden bronsealderen. Den begynte i Norden flere hundre år senere enn i de sydligere landene.

[image: Barberkniv fra bronsealderen. Ofte la de tynne gullplater utenpå bronse-sakene, festet dem med harpiks o. l. og bøyde dem i kantene; forgylle kunne de ikke enda.]Barberkniv fra bronsealderen. Ofte la de tynne gullplater utenpå bronse-sakene, festet dem med harpiks o. l. og bøyde dem i kantene; forgylle kunne de ikke enda.
Den eldre jernalder (500 f. K.—800 e. K.). Omtrent 500 f. K. lærte nordboerne av folk i Sydeuropa å gjøre seg våpen og redskaper av jern. Dermed begynte den eldre jernalderen. Senere i den eldre jernalder fant noen av germanerne (i Mellemeuropa?) på å bruke trestaver (»kjevler«) til å skjære bokstavskrift inn i. Flere av de greske og romerske bokstavene var runde så de ikke var lette å skjære med kniv. Derfor laget germanerne dem om til et 6 slags nye bokstaver som ble kalt runer. På bautasteinene risset de ofte inn runeinnskrifter, og av slike minneskrifter ser vi at omtrent alle de germanske stammene i den eldre jernalderen talte germanske språk. Folk trodde at de som forstod runene, kunne hekse. De yngre (nordiske) runer fra vikingtiden ser slik ut:

[image: ]
Folkevandringene. Omkring 400—500 e. K. drog flere germanske folk ut fra bostedene sine i Germania (ɔ: landene østenfor Rhinen). Mangen gang hadde de konene, barna og kreaturflokkene sine med seg, de fór sydover Donau og vestover Rhinen og tok hver sin del av Det vestromerske rike. Dermed begynte det tidsrom i verdenshistorien som vi kaller middelalderen (500—1500 e. K.). De folkene som den gang bodde i Frankrike, Spania og Italia hadde lært seg det romerske språk. Nå bosatte germanerne seg i landene deres, blandet seg med dem og lærte deres romerske språk og den kristne tro. Det er deres etterkommere som vi nå kaller de romanske folk.

Det merkeligste av folkevandringsfolkene var frankerne (i Frankrike og Vesttyskland). Når de drog i krig, gikk de i de eldste tidene mest til fots, som de andre germanerne. Men så kom araberne i Spania nordover og ville ta Frankrike. Arabernes krigsfolk red på hester og var kledd i stål-rustninger fra topp til tå. Når de arabiske ryttere stilte seg opp mann ved mann, rettet lansene sine fremover, og så red frem i fullt firsprang, da var hver av dem jevngod med 10 krigere til fots. Også frankerne måtte herefter la noen av krigsfolkene sine ride.

[image: Helleristninger fra Båhuslen (bronsealderen). 1. Vogn med to hester for. 2. Kriger. 3. Rytter. Helleristninger finnes i Norge like til Nordland.]Helleristninger fra Båhuslen (bronsealderen). 1. Vogn med to hester for. 2. Kriger. 3. Rytter. Helleristninger finnes i Norge like til Nordland.
Frankernes mektigste konge var Karl den store (768—814). Han la under seg nesten hele Italia og Tyskland. Sakserne i Tyskland tvang han med makt til å bli kristne. Til slutt kronte paven ham til romersk keiser. Og kongene i Europa prøvde i flere hundre år bakefter å ligne Karl den store.

Karl den stores ettermenn hadde til slutt nesten bare ryttere i krigshærene 7 sine (»riddere«). Men hver hest og stålrustning kostet mange penger. Det var derfor bare de menn som eide de største gårdene, som hadde råd til å bli riddere; de ble kalt herremenn (eg. hærmenn) eller adelsmenn; de gikk med gullkjede om halsen, og hver av dem hadde sitt »merke« (et dyr, en blomst, en hammer o. s. v.); dette merke satte de på skjoldet sitt og på annet som hørte dem til; det gikk også i arv til barna og ble dermed til ættens adelsvåpen. Adelsmennene lot de beste krigsfolkene sine ride med seg i krigen (»riddersvenner«). Til takk for hjelpen satte kongen adelsmennene til å styre store landskaper (»len«) for ham, og de kaltes da kongens lensmenn eller vasaller. (Ridderløftet; turneringer.)

[image: En ridder (12te årh.).]En ridder (12te årh.).

Sagatiden i Norge 800—1319.

7 Sagatiden i Norge 800—1319.
Bøndene i Norge (ved år 800). I hver bygd var det noen store bondegårder som hadde gått i arv i de samme slektene fra gamle dager av. En sådan storgård lå oftest ved en fjord eller på en bakke, og mannen der kaltes odelsbonde (hauld). Han hadde på gården noen våpenføre menn (huskarer), dessuten mange tjenestefolk, og træler. Rundt husene lå åkrer og enger. Utenom dem og hele bondegården var et sterkt gjerde. I marken og skogene bortenfor der igjen hadde odelsbonden latt somme av mennene sine få dyrke opp små gårder. Disse mennene måtte da betale jord-leie til odelsbonden for hvert år og ble derfor kalt leilendinger. Leien var ikke penger, men korn, kjøtt, smør o. l. Den odelsbonden som hadde mange leilendinger, fikk fra dem så meget matvarer i året at han kunne ha mange huskarer om seg, og han rådde som en konge over bygdene vidt omkring. Når han drog i krig eller til ting, måtte alle huskarene og leilendingene hans være med. Solgte odelsbonden 8 ættegården sin, da hadde slekten hans rett til å kjøpe den tilbake igjen innen en viss tid (odelsretten).

[image: Riss av en ild-skåle (åre-stue). Veggene av runde tømmerstokker, som ofte var ½ m brede. Tømmerstokkene lå på bakken. Taket av never med torv over. Jordgulv, ofte en alen dypere enn gresstorven utenfor, for å gjøre rommet varmere. A. Ildskålen. a. Den nordre langbenk; midt på den husbondens høgsete med to høgsete-stolper foran. Ved siden av bonden satt den fornemste gjest; på begge sidene av dem hadde huskarene sine visse plasser, — gjevere jo nærmere de var husbonden. På veggen bak hver mann hans våpen. b. Søndre langbenk. c. Tverrpallen. Foran benkene fotpaller. d. Årer; der brente langilden. e. Krakker. — Fra gulvet kan en se opp til sperrene, som bærer taket. Øverst oppe ljorehullet; gjennom det går røken fra langilden ut, og fra det kommer lys om dagen; vinduer finnes ikke. Ljorehullet kan lukkes med en skjå, eller med en tre-lem, som de løftet opp med skjåstangen. B. Kove med to senger (f.).]Riss av en ild-skåle (åre-stue). Veggene av runde tømmerstokker, som ofte var ½ m brede. Tømmerstokkene lå på bakken. Taket av never med torv over. Jordgulv, ofte en alen dypere enn gresstorven utenfor, for å gjøre rommet varmere. A. Ildskålen. a. Den nordre langbenk; midt på den husbondens høgsete med to høgsete-stolper foran. Ved siden av bonden satt den fornemste gjest; på begge sidene av dem hadde huskarene sine visse plasser, — gjevere jo nærmere de var husbonden. På veggen bak hver mann hans våpen. b. Søndre langbenk. c. Tverrpallen. Foran benkene fotpaller. d. Årer; der brente langilden. e. Krakker. — Fra gulvet kan en se opp til sperrene, som bærer taket. Øverst oppe ljorehullet; gjennom det går røken fra langilden ut, og fra det kommer lys om dagen; vinduer finnes ikke. Ljorehullet kan lukkes med en skjå, eller med en tre-lem, som de løftet opp med skjåstangen. B. Kove med to senger (f.).
På bondegårdene gikk folket i klær av ull eller skinn — til hverdags. Om sommeren stod de opp kl. 4—5. De spiste dagverd kl. 10 og non kl. 3—5.

Våre fedres gjestebud. Forut for gjestebudet pyntet de gjestebuds-skålen. De hengte opp på veggene åklær (»tjeld«) med vakre farger; — der var det innsydd eller innvevd billeder av gude- og heltesagn o. l. Utenpå åklærne hengte de blanke våpen, de strødde halm utover jordgulvet og satte frem lange bord. Gjestene kom ridende eller seilende til gjestebudsgården bort imot kvelds-tid. Hver høvding hadde med seg huskarer og tjenere; ofte var hustru og døtre også med. Alle frie menn i følget gikk med håret i lange lokker nedover ryggen og skuldrene; de hadde hjelm på hodet, sverd i beltet, skjold på ryggen og spyd eller øks i hånden. Kvinnene gikk ofte i praktfulle utenlandske silke- eller bomulls-kapper som var brodert med gull og sølvtråd og foret med kostbart pelsverk. Om armene og i håret deres blinket gull- og sølvringer, i beltet og på brystet blanke spenner.

Verten gikk ut og tok imot gjestene; tjenerne hans kom og tok i forvaring våpnene og hestene deres; så bad han alle inn og ga dem plass rundt bordene i stuen, mennene på langbenkene, kvinnene på tverrpallen. Husfruen (og andre kvinner) bar rundt fat med vann, som gjestene vasket hendene sine i; 9 deretter reiste husbonden seg i høgsetet og bad alle være velkomne; så begynte de å spise. Kvinner vartet opp; en skjenkekone stod ved et bord nederst i hallen og øste øl opp i drikkehorn, som gikk rundt fra mann til mann. Når alle hadde spist, tok kvinnene av bordene. Mennene ble sittende rundt bordene utover kvelden; de fortalte om sine og andres manndomsgjerninger, de sa frem kveder og spilte på harpe. Men snart ble de drukne og begynte å trette og slåss. De hadde gitt fra seg våpnene sine da de kom; derfor måtte de nøye seg med å kaste kjøttben eller drikkehorn i hodet på hverandre. Til slutt var omtrent alle fulle; mange ble liggende og sove i halmen på gulvet.

[image: En norsk bondegård ved 800: Hjemkomst fra vikingferd. (Tegning for Lødøens Norgeshistorie av A. Bloch.)]En norsk bondegård ved 800: Hjemkomst fra vikingferd. (Tegning for Lødøens Norgeshistorie av A. Bloch.)
De følgende dager, når de hadde spist dagverden, pleide de å gå til leikar-vollen og kappes i idretter; de tok ryggtak, skjøt med bue, hoppet over elver eller mannshøye gjerder; de svømte, kappsprang, gikk på ski og på is-legger (skøyter av ben). Somme tider hisset de to hester eller haner på hverandre, og ofte lot de dem slåss til den ene ble liggende død på flekken.

Når en høvding og følget hans skulle fare hjem fra laget, fulgte verten ham ut og ga ham en minnegave, f. eks. en gullring, et sverd, en silkekappe e. l. 10 Også stakkarer (eg. stavkarer, tiggere) som kom og bad om natte-herberge, ble for det meste godt mottatt, til dels kanskje fordi de ofte hadde nyheter å fortelle.

[image: Skalden kveder. (Tegning for Lødøens Norgeshistorie av A. Bloch).]Skalden kveder. (Tegning for Lødøens Norgeshistorie av A. Bloch).
Ungdommens oppdragelse (ved 800). Giftermål.

Når husfruen på en bondegård fikk barn, brukte de å legge det på et skjold, og de bar det frem til høgsetet, til husbonden. Dersom han var fattig og hadde mange barn før, hendte det at han ikke ville bry seg om barnet; så måtte en tjener sette det ut i skogen til mat for de ville dyrene. Men det vanlige var at husbonden satte barnet på kneet, og da skulle det oppfostres. Han eller en av vennene hans øste vann over det og ga det navn etter en av forfedrene, og de trodde det kom til å ligne den som det var oppkalt etter. Undertiden sendte husbonden sin unge sønn til en av vennene sine, for at han skulle oppfostre gutten; denne 11 mannen kalte de da fosterfar. Guttene måtte lære våpenbruk, og et eller annet håndverk (f. eks. å smi), og å oppføre seg pent. De måtte også lære litt av de lovene som gjaldt der i fylket. Jentene måtte lære å veve og sy klær, å brodere og veve åklær med vakre billeder, og å brygge sterkt øl.

[image: Fra alltinget på Island: Leikar-vollen. (Tegning for Lødøens Norges-historie av A. Bloch).]Fra alltinget på Island: Leikar-vollen.
(Tegning for Lødøens Norges-historie av A. Bloch).
Når en mann ville gifte seg, prøvde han helst å få seg en kone som var rik og av fornem slekt. Han og far hans tok med seg noen menn og gikk til hennes far og bar frem frieriet. Deretter avtalte foreldrene hvor meget gods de ville gi de to. I bryllupet efterpå gikk det for seg omtrent som i et vanlig gjestebud.

Ble to menn riktig gode venner, brukte de somme tider å gå i »fostbrorlag«. Da skar de seg i fingeren og lot blodet renne sammen i jorden; så svor de at de ville være som brødre. Etter den dag ga de gjerne alt godset sitt og livet med for å hjelpe hverandre. Men ble en mann hårdt krenket av en annen, og han ikke fikk bøter, da prøvde han å drepe fornærmeren eller slektningene hans. Og hatet varte ofte hele levetiden.

Gravskikker (ved 800).

Når høvdingen på gården døde, hadde folket på ham hans beste klær. Derpå gikk de til en 12 haug eller et nes et stykke fra gården og stablet opp ved. Oppå veden satte de et skip som de la den døde i. Ved siden av ham la de hans våpen og verktøy, — til bruk i det kommende liv. De slaktet hester, kyr, sauer og kanskje også træler, og kastet dem inn i skipet. Til slutt holdt en av mennene en tale og bød den døde reise til Valhall. Så tente de ild på bålet. — Siden samlet de asken etter den døde opp i et par potter av jern eller leir, som de satte på bålplassen. Omkring dem bygde de et gravkammer (av stein eller av tømmer). Rundt om gravkammeret veltet de sammen en sten- eller grushaug. På toppen satte de en bautastein, ofte med et minneord om den døde, i runeskrift. Noen tid etter jordfestelsen holdt de et stort gjestebud til minne om den døde (»gravøl«). Da skulle hele slekten være til stede, og arvingene delte eiendommene og godset hans mellom seg; hans eldste sønn fikk ættegården.

Iallfall på Østlandet ble høvdingene ofte gravsatt i skipene sine uten å brennes. I 1880 ble det således funnet et vikingskip i en stor gravhaug på gården Gokstad ved Sandefjord; det var av eiketre og nedgravd i leire (omtr. fra år 850; 24 m langt, 5 m bredt, med 16 årer på hver side, 6 m lange; mannskap omtr. 70 mann). Midt på skipet var et gravkammer av eiketømmer og tekket med never; der hadde den døde ligget på en seng. — Et stykke nord for Tønsberg, omtr. 3 km fra sjøen, ble det i 1904 igjen funnet et skip fra vikingtiden (Osebergskibet). Også det var nedgravd i leire, og dekket med torv. Der lå gravsatt en dronning (kanskje det var Halvdan Svartes mor Åse) og trellkvinnen hennes.

Vikingferdene.

Allerede i folkevandringstiden hadde handelsmenn fra Norge (»farmenn«) av og til seilt til De britiske øyer med varene sine (skinn, dun o. l.). Høvdingene der gikk i klær som var røde, grønne, gule, blå; de bar skinnende gullringer; de drakk kostbar vin. Og i kirkene glitret det av gull og sølv, det duftet av røkelse, og prestene sang vakkert under de høye hvelvingene. Hjemme i Norge derimot gikk selv de rikeste storbøndene i grove hjemmevevde klær. Storbøndene hadde mange sønner som de ikke kunne skaffe gode gårder hjemme, og lite mat var det også i bygdene, når det kom dårlige år. Da var det at nordboene tok til å gjøre viking- og handelsferder hvert år; dermed begynte den yngre jernalder eller vikingtiden (omkr. 800—1030). 13 Ofte fikk en storbondes sønn da med seg de sterkeste mennene i bygden, de gikk ombord i sine praktfulle langskip som hadde gapende dragehode i forstavnen og stripet råseil; så seilte de ut i verden for å vinne gods og heder. De norske vikingene tok helst veien til Færøiene, de skotske øyer eller Irland, senere også lenger sydover (»vesterviking«). Når de kom frem, lurte de seg kan hende om natten inn i nærmeste by. Der satte de i et forferdelig hærskrik og stormet inn i husene. De slo ihjel mennene, stjal godset, tok med seg kvinnene, og satte ild på gårdene med det samme de gikk.

[image: Et langskip. I bakerste rom (løftingen) sitter høvdingen og styrer; styret ser vi på skipets høyre side (styrbord). Rommet ved masten hette krapperummet ɔ: det trange rom. Dragehodet i forstavnen var ofte forgylt; derfor pleide de å ta det av »til hverdags«.]Et langskip. I bakerste rom (løftingen) sitter høvdingen og styrer; styret ser vi på skipets høyre side (styrbord). Rommet ved masten hette krapperummet ɔ: det trange rom. Dragehodet i forstavnen var ofte forgylt; derfor pleide de å ta det av »til hverdags«.
Senere i vikingtiden samlet vikingene mangen gang skutene sine til krigsflåter på flere hundre skip. De seilte da mange mil opover de store elvene i England og Frankrike og røvet og brente bygdene og byene (f. eks. London, Køln, Aachen, Paris, Lissabon). Somme tider betalte folket i landene en 10—20 tusen pund sølv til dem, for at de skulle dra sin vei; men da reiste de bare hurtig bort til andre egne, og kort tid etter kom de kanskje tilbake igjen og var like ville. I Frankrike bad folket hver søndag i kirkene: »Fra normannernes raseri fri oss, o Herre!«

Når svenskene skulle på vikingferd, drog de helst over Østersjøen (i »austerveg«). De seilte da ofte opover Nevaelven til Ladoga-sjøen, og så sydover en elv til byen Novgorod (Holmgard); der grunnla de Gardarike, som ble begynnelsen til det nåværende Russland. Ja, somme av 14 vikingene trakk skipene sine omkr. 20 mil sydover landet til Dnjepr, og seilte deretter sydover Svartehavet og helt til Konstantinopel.

Ofte var vikingene handelsmenn først og fremst. I Konstantinopel byttet de således bort de kostbare skinnvarene sine fra Norden mot silketøyer og andre varer fra det greske rike og Østerlandene. Med disse varene seilte de så hjem igjen og skaffet seg skinnvarer på nytt til en ny handelsferd. — Skiringssal var den gang den største handelsplassen i Norge, og siden kom Tunsberg i stedet. Der kunne en hver sommer i markedstiden se lange rader med kjøpmannstelt; mennene gikk mellom teltene og byttet fra seg skinn, tørrfisk, dun o. a., og de fikk i stedet vin og våpen fra Frankrike, træler fra De britiske øyer og Vendland (nå Nordtyskland), og fine tøyer like fra Østerland.

[image: En viking. Hjelmen ofte forgylt. Skjoldet av sterke trebord, som ble holdt sammen med jernbeslag; innvendig et håndtak. Brynjen (utenpå kjortelen) av stålringer.]En viking. Hjelmen ofte forgylt. Skjoldet av sterke trebord, som ble holdt sammen med jernbeslag; innvendig et håndtak. Brynjen (utenpå kjortelen) av stålringer.
Når en vikinghøvding sluttet med vikinglivet og kom hjem for godt, arvet han kanskje sin fars gårder og ble høvding over bygdene rundt omkring. Odelsbøndene der kalte ham da konge (eller jarl); de krigsmennene han hadde om seg, kalte de hans hird, og sønnen hans ble konge (eller jarl) etter ham. Men odelsbøndene betalte ikke skatt, og han måtte dyrke gårdene sine for å få mat og klær til seg og sine folk. — Mange vikinghøvdinger kom aldri mer hjem igjen; de og mennene deres slo seg da for alltid ned i de fremmede landene (f. eks. på Vesterhavsøiene, i Normandi og i Syditalia).

Vikingene var ikke stort verre til å myrde og røve enn de kristne på den tid. De lærte meget godt i 15 utlandet (f. eks. en mer fornem oppførsel, og den kristne tro). Også språket i Norge, Sverige og Danmark forandret seg meget i vikingtiden; det holdt seg ikke nå lenger så likt det gammel-tyske som før, det ble vakrere og mer lettvint (Þonarar ble til Þorr [ɔ: Tor], Haþuwulafar [ɔ: stridens ulv] ble til Halfr o. s. v.). Vikingferdene ble på denne vis som en skole for ungdommen i Norden, og fra nå av kom også de nordiske landene med i den europeiske kulturutviklingen.

Skaldediktningen.

Mange av vikingene var skalder; de diktet da kveder om de storverk som de sterke kjempene hadde gjort. I kvedene brukte de for det meste bokstav-rim (eks. nf. og s. 37). Når hæren stod oppstilt og nettopp skulle sette på fienden, da hendte det ofte at en skald sa frem et slikt kvede — for å egge krigerne.

Ellers var det mest i gjestebudene at skaldene sa frem kveder. Da fortalte de også lange sagaer, f. eks. om hvordan de stridbare kjempene hadde hevnet seg på fiendene sine.

Folket lærte utenat både kvedene og sagafortellingene, og særlig på Island gikk de i arv fra mann til mann. Siden, da nordmennene og islendingene ble kristne, lærte de å bruke latinske bokstaver; da skrev de kvedene og sagaene opp på pergament (etter 1100). I 1642 ble det på Island funnet en hel pergament-bok med kveder fra vikingtiden, om de gamle gudene og om navngjetne kjemper (den eldre Edda, diktet 850—1050). En av sangene i den eldre Edda heter Håvamål (ɔ: den høyes tale). Der står det:

Bu er betra,
þott litit se,
halr er heima hverr;
þott tverr geitr eigi
ok taugreptan sal,
þat er þo betra en bøn.


Eget hjem er best,
om det enn er lite,
hver mann er herre i sitt hjem.
Om du bare eier to geiter,
og en stue med taubundet tak,
det er dog bedre enn å måtte tigge.


Av større sagaer er det funnet omtr. 50 på Island (f. eks. sagaen om Egil Skallagrimsson, om Njål, om Sigurd Fåvnesbane, Rolv Krake, Ragnar Lodbrok, Halv, Fridtjov den frøkne); de fleste av sagahåndskriftene er nå i et par boksamlinger i Kjøbenhavn.

16 Våre fedres tro. I de eldre tidene mente våre fedre, at når de gravsatte en odelsbonde, da tok hans ånd bolig i gravhaugen; til ham bad da hele slekten om hjelp i lang tid bakefter; især i julen brukte de å sette ut til ham øl og mjød. De dyrket forresten også solen; til ære for solen holdt de en fest midt på vinteren (nå julefesten). Midt på sommeren holdt de en lignende fest og brente da store bål (jonsok- eller sankthans-bålet).

Enn videre trodde våre fedre at når det stormet fælt, da var det den fryktelige gud Oden som red gjennom luften på sin åttefotede hest Sleipne; når det tordnet, da var guden Tor ute og kjørte med bukkene sine. Disse gudene, æsene, bodde i himlen i borgen Åsgard (ɔ: gudenes gård), og også til dem bad folk om hjelp. — I fjell og bakker, i trær og store stener bodde bergtroll (jotner) og dverger; de ville helst skade menneskene.

Men så tok våre fedre til å gjøre vikingtog til De britiske øyer og Frankrike. Der fikk de høre fortellinger om Kristus og de katolske helgener. Disse fortellingene diktet våre fedre om og fortalte dem om sine guder. — Noen trodde for resten helst at det var bestemt forut hvorledes det skulle gå dem i verden (skjebnetro). Det de da traktet mest etter, var å bli navnkundige, så folk kunne tale vel om dem når de engang var døde.

Vikingtidens tro på æsene lærer vi best å kjenne i den eldre Edda (s. 15) og i den yngre Edda (av Snorre, s. 58). Der fortelles at det i alt var 13 æser og 13 åsynjer (ɔ: gudinner).

Oden, gudenes far, var høvding over alle æsene; han var stor, gammel og enøyd, hadde langt skjegg og sid hatt. Når han satt i hallen sin i høgsetet, kunne han se utover hele verden; men han var ikke ofte glad; dertil visste han for meget. Fra Oden fikk skaldene sin evne til å dikte; det var hans beste gave til menneskene. Odens og æsenes gjestebudshall, Valhall, var så uhyre stor at den hadde 640 porter; taket var av blanke spyd og tekket med kobberskjold. Oden hadde to ravner; de fløy ut hver morgen i dagrenningen og for rundt hele verden; men allerede ved dagverdstid (kl. 10) var de tilbake igjen og satt på skuldrene hans og hvisket til ham om 17 alt som hendte vidt om i landene. — Når Oden red ut, satt han på hesten Sleipne, som hadde åtte føtter og var den hurtigste hest i verden. I hånden hadde han spydet Gungne; når han skjøt det avsted etter en mann, drepte det alltid. — Somme tider kastet Oden spydet sitt ut mellom menneskene på jorden mer på slump; da begynte de å føre krig mot hverandre. Han lot da noen gudinner, valkyrjene, ride til slagmarken; de valgte ut de krigere som skulle falle, og førte dem til Valhall. Der går krigerne hver dag ut på en voll og strider til alle er drept. Men så galer hanen i Valhall; da våkner de opp igjen og går glade hjem til Odens gjestebudshall og eter flesk og holder drikkelag. Således skal de øve seg til ragna-rokk (ɔ: verdens undergang). — Onsdag har navn etter Oden, og fredag etter Odens hustru Frigg.

Tor var tykk og bred, med rødt skjegg. Han satt i en kjerre med to bukker for og kjørte over skyene og fjelltoppene. Da revnet fjellene under vognhjulene, — derav kom tordenen. Tor kastet hammeren sin, Mjølne, etter bergtrollene så det gnistret av den, og det var lynild. Etter Tor har torsdag sitt navn.

Njord og hans sønn Frøi bad folket til for å få godt år, rikt fiske og fred. — Balder (eg. Herren) var den lyseste og fagreste av gudene. — Brage var gud for visdom og skaldekunst (s. 15). — Gudinnen Frøya gråt gulltårer, fordi mannen hennes hadde reist fra henne til de fremmede land; etter henne har fruer og frøkener navn. — Urd (ɔ: skjebne), Verdandi (ɔ: vertande, fremtid) og Skuld (ɔ: skyld, synd) kaltes norner (skjebnegudinner). Med det samme en ble født, spant nornene hans skjebnetråd; gjorde de den lang, kom han til å leve lenge.

Loke var av Jotun-slekt; men æsene hadde tatt ham opp i sitt lag. Han var fager, men listig og ond. Sønnene hans var ulven Fenrir og Midgards-ormen. Lokes datter Hel i Helheim var blåsvart over halve ansiktet; til henne kom alle de som døde av sykdom og elde. For å få komme til Valhall likevel, brukte mange dødssyke å stikke seg med en spydodd (en »geirsodd«).

Om ragna-rokk. Når det nærmer seg til den tiden da verden må forgå, skal menneskene bli forferdelig slemme; bror dreper bror, og sønn dreper far. Da kommer fimbulvinteren; den er så lang som tre vintrer, og det blåser snøstorm hele tiden. Så faller stjernene ned på jorden, havbårene går langt opover land, luften blir full av giftig damp.

Hel og alle de døde som er hos henne, går ombord i et skip og seiler til sletten Vigrid. Der stiller de seg opp i fylking sammen med Loke, Fenris-ulven, Midgards-ormen og bergtrollene.

2 — Lødøen: Norges historie.

18 Men så reiser guden Heimdal seg i Åsgard og blåser i hornet sitt; da tar æsene og alle Valhalls kjemper våpnene sine og drar til Vigrid de også. De går mot Hels fylking. Fenris-ulven farer frem og gaper så høyt at overkjeven når opp under himmelen og underkjeven ned til jorden. Oden går mot ham, men blir slukt; da tar Odens sønn, den tause Vidar, med en hånd i hver kjeve på ulven og flekker den i to. Tor knuser Midgardsormen med hammeren sin; men han går bare ni steg tilbake; da dør han av alt det edderet ormen har sprøytet over ham. Til slutt er alle på begge sider drept, jorden begynner å brenne, og luen leker høyt mot himmelen. Så skjelver jorden og synker i havet.

Da kommer Allfader ned fra himmelen. Han byr at jorden skal stige langsomt opp av havet igjen. Den er nå grønn og fager. Allfader vekker opp igjen æsene og de menneskene som var tapre og rettferdige. Så fører han dem til slottet sitt, Gimle; det er tekket med gull og skinner klarere enn solen. Men de æreløse nidingene i Hels hær, dem tar dragen Nidhugger med seg til Nåstrand (ɔ: de dødes strand); der er kald tåke og skinner aldri sol. Der står en sal som er bygd av levende ormekropper. Ormehodene vender inn, og de spyr ut edder, som renner etter gulvet i en dyp strøm. I den skal nidingene vade til knærne; en ulv skal slite og rive i dem, og de skal fryse til evig tid. ¹)
1) Efter somme av eddadiktene ser det ut som det bare var noen av de gode gudene og så en ny menneskeslekt som skulle bo på den gjenfødte jord.


18 Norges fylker og riker (omkr. år 800).
På Vestlandet var det den gang fylker (Sygnafylke, Firdafylke o. s. v.). I Trøndelag og på Østlandet var mange av bygdene samlet til riker. Over hvert fylke eller rike rådde oftest en storbonde som hadde flere huskarer enn de andre bøndene; han kaltes herse, jarl eller konge. Begynte noen av grannehøvdingene krig, sendte fylkeshøvdingen straks ut hærpil (eller budstikke) fra gård til gård med bud om at mennene skulle møte frem. Deretter drog de alle mot fienden; »da skulle hver mann gå glad frem i striden til han fant sin bane«.

Rett som det var, hendte det at en mann i herredet (bygden) ble drept. Da møtte hans nærmeste slektning 19 (»ettermålsmannen«) frem med slektningene sine på tingvollen i herredet. Drapsmannen og hans slekt møtte også frem, og så måtte de gjeveste mennene dømme i saken (herredsting).

I flere av fylkene på Vestlandet holdt folket også fylkesting hvert år tidlig på våren (ved sommermål, 14de april) for alle herredene i fylket. Da møtte storbøndene mannsterke frem på tingplassen for fylket og gjorde vedtak om hvordan lovene der i bygdene skulle være. Deretter dømte de fornemste av storbøndene (»lagretten«) i de trettene som herredstingene ikke hadde fått slutt på. Bakefter tingmøtet holdt folket blotfest for gudene.

Drapsmennene ble på fylkestinget oftest dømt til å betale bot (ɔ: vederlag) til den dreptes slekt. Betalingen var for en odelsbonde i alt 48 merker sølv (= omtr. 154 kyr eller 3840 alen vadmel), for en herse eller lendermann 96, jarl 192, konge 384 (?) merker. Somme tider ble drapsmannen »lyst utlæg« (ɔ: dømt til å være borte fra landet en viss tid). — Ville en drapsmann ikke gjøre det lagretten dømte ham til, måtte den dreptes slektninger begynne ufred mot ham og hans slekt; de skulle ikke gi seg før de hadde tatt livet hans, bare da fikk den drepte ro i graven (»blodhevn«). Sådanne feider kunne vare i årevis til hele den ene slekten var utryddet. — Somme ganger gikk de to som var i trette, ut på en holme (eller en avmerket rund plass) og kjempet mot hverandre (»holmgang«); folk mente at gudene da selv ville avgjøre hvem som skulle vinne (»gudsdom«).

Ved tingvollen hadde høvdingen på gården rimeligvis et steinalter (»horg«). Senere bygde han i stedet et gudshus (»hov«), uten tårn, men med dragehoder og utskjæringer på mønene. Innvendig var langbenker, lang-ild og ljore, som i en alminnelig skåle. I den innerste enden var et mindre rom, omtrent som koret i våre kirker; der stod gudebilder langs med veggen i en halv-ring. Midt foran dem var et alter; der skulle det alltid brenne ild. — Når tinget var slutt, gikk høvdingen til hovet, og bøndene kom med hester, kyr, sauer og svin, somme tider også med en trell, som de drepte foran alteret. Offerdyrenes kjøtt kokte de i kjeler over langilden. Så satte høvdingen seg i høgsetet og de andre rundt bordene; de åt kjøttet og drakk øl til. Første skål drakk de vel oftest

20 til ære for Oden, så de skulle seire over fiendene sine; den annen for Njord og Frøi, så det skulle bli godt år, rikt fiske og fred; den tredje for Brage; da lovte de å gjøre et eller annet storverk; den fjerde for døde slektninger. Etter offermåltidet gikk de ut på vollen og kappedes i idretter, omtrent som i andre gjestebud. Eller de samlet seg om en sagaforteller eller en skald.

Halvdan Svarte († 860?). Halvdan Svarte var konge i Vestfold; han la under seg nesten hele Østlandet og rådde også over Sogn. — Halvdan Svarte fikk alle bøndene på Østlandet til å rette seg etter Eidsivatings-loven. De holdt ting på Eidsvoll hvert år midt på sommeren.

En vår var Halvdan Svarte i gjestebud på Hadeland. Da han skulle hjem igjen, kjørte han på Randsfjorden med folkene sine; de var alle drukne. Det var så sent på våren at isen allerede tok til å bli dårlig; rett som det var, brast den, og kongen ble der med mange av mennene sine. — I Hvalvdan Svartes tid hadde det vært gode år på Østlandet; det trodde bøndene kom av at han var godt likt av gudene. Da han var død, kom derfor de beste bøndene fra hver del av hele riket og krevde at liket skulle bli gravsatt hos dem; da mente de at de gode årene skulle vare ved. Til slutt delte de liket i fire parter, som de haug-la i hver sin bygd; Halvdanshaugene på Ringerike og på Hadeland er til den dag i dag.

Harald Hårfagre (860—872—930?). Da Halvdan Svarte døde, var sønnen Harald bare 10 år gammel. Men allerede da var han stor og sterk, hadde silkegult hår, og var forstandig til å tale for seg. — Sagnet forteller at Harald var i et julegjestebud i Valdres to år etter. Der så han en kongedatter, Gyda, som han likte godt. Siden sendte han noen menn til henne og spurte om hun ville bli konen hans. Hun svarte at hun ikke ville ha ham, uten at han la under seg hele Norge. Da mennene bar dette svaret frem for Harald, ropte han: »Det lover jeg, og jeg tar til 21 vitne den gud som rår for alt, at jeg ikke skal klippe eller kjemme håret mitt før jeg har lagt under meg hele Norge!«

[image: I Havsfjord. Harald Hårfagres flåte ligger og venter, mens småkongene seiler inn og ordner seg til slag. (Tegn. av A. Bloch.)]I Havsfjord. Harald Hårfagres flåte ligger og venter, mens småkongene seiler inn og ordner seg til slag. (Tegn. av A. Bloch.)
Harald fór siden med mennene sine nord igjennom Gudbrandsdalen og over Dovre. I Trøndelag sluttet han forbund med håløyg-jarlen Håkon Grjotgardsson, som den gang rådde sydover til Trøndelag; fra Håkon stammer de mektige ladejarlene. Siden gikk Harald med hæren sin ombord i skip i Trøndelag og seilte syd etter kysten; han vant over småkongene i det ene fylket etter det andre. Det siste slaget stod i Havsfjord, utenfor Stavanger. Der kom de siste og mektigste småkongene på Vestlandet imot ham med en stor hær; den djerve Haklang, som hadde vært i viking på De britiske øyer, var også kommet hjem med noen skip og skulle hjelpe dem. Harald hadde ombord på skipet sitt noen ville kjemper som folk kalte ulvhedner, fordi de bar skjorter av ulveskinn istedenfor brynjer. I slaget tok de med ett til å gå berserkgang; de ble da rasende, vrengte øynene, bet stykker av skjoldene sine, brølte som stuter, sprang over på Haklangs skip og hugg ned for fote. 22 Til slutt måtte småkongenes folk flykte til alle kanter; sagaene sier at dermed hadde Harald samlet Norge til ett rike, 872. Kort etter var han i gjestebud på Møre hos Ragnvald Mørejarl. Ragnvald klipte og greide håret hans og ga ham tilnavnet Hårfagre.

I Finnmark, helt til Hvitehavet, fór finnene om med rensdyrflokkene sine; de fanget også rev og mår. Harald lot da sin lendermann i Hålogaland seile dit med krigsfolk av og til, og da måtte finnene betale skinnvarer i »skatt« til kongen (»finneferden«).

Harald Hårfagre og storbøndene.

Hver gang Harald Hårfagre hadde lagt under seg et nytt fylke, brukte han å sende bud etter de rikeste storbøndene der. De måtte da møte frem hos ham og bli hans lendermenn og sverge på at de ville lyde ham for ettertiden; når han drog i krig, skulle de møte opp med alt krigsfolket i bygdene sine og hjelpe ham. Noen få av de aller gjeveste høvdingene satte han til å være jarler over hele fylker eller enda mer.

Men mange av storbøndene mente at Harald, da han la Norge under seg, også med det samme hadde tatt fra dem odelen (eller arveretten) til gårdene deres, og at de nå bare skulle være leilendingene hans; dette syntes de var en stor skam for dem. Derfor flyttet flere hundre odelsbønder til Vesterhavs-øyene med alt sitt folk og kveg; Harald tok da gårdene deres i Norge og satte årmenn til å styre dem. Men så kom bøndene seilende tilbake igjen med vikingskip; de brente gårder hvor de kunne. Da fór Harald vestover med hærskipene sine, og la under seg Orknøiene og Hjaltland (nå Shetland). Herefter reiste utvandrerne fra Norge helst til Island.

Den første nordmannen som fant frem til Island, var vikingen Naddodd; han ble drevet dit av stormen en gang han hadde tenkt seg til Færøiene (i 867?). En tid etter seilte Floke avsted. Han styrte etter solen og stjernene til han kom forbi Færøiene. Derpå slapp han løs tre ravner, og den siste av dem fløy foran skipet frem til Island. — Ellers var det den 23 gang skikk i Europa å seile langsmed kystene; bare nordboerne vågde seg ut på selve verdenshavet.

På den tid levde i Sunnfjord odelsbonden Ingolv. Han hadde vært med på å drepe en mann; derfor ble han dømt til å fare fra Norge. Ingolv gjorde da et stort blót på gården sin i Sunnfjord for å få vite sin lagnad, og han uttydde svaret så, at Island skulle bli hans hjem for fremtiden. Siden seilte han vestover, med mange folk og alt sitt gods. Han hadde med seg høgsete-stolpene sine hjemmefra. Da han fikk Island i sikte, kastet han dem i havet og bad gudene la dem drive dit hvor han skulle bosette seg. Han fant dem ikke igjen før det tredje året etter, og de lå da mange mil fra det stedet hvor han hadde kastet dem ut. Her bygde han så gården Reykjavik, som nå er den største byen på Island. Ingolv var Islands første landnåmsmann (ɔ: en mann som tok land til eie). Kort tid etter flyttet Skallagrim fra Fjordene til Island; hans sønn Egil Skallagrimsson ble en berømt kjempe og den største skalden i sagatiden. — Islendingene innrettet seg med lover omtrent som på Vestlandet i Norge. Hver sommer ved sankthans holdt de allting for hele øen.

Gange-Rolv.

Gange-Rolv var sønn av Ragnvald Mørejarl. Han drog tidlig ut i viking. Den gang brukte vikingene, når de kom seilende langs med kysten, å gå i land og røve kreaturer til mat (»strandhugg«). Harald hadde forbudt på det strengeste å gjøre slikt i Norge; men da Rolv engang seilte hjemover langsmed Norges kyst, gjorde han strandhugg likevel. Da lot Harald ham dømme fredløs, så som det var fastsatt i loven, — enda Rolv var sønn av hans gode venn. Sagaen forteller at Rolv siden seilte til Nordfrankrike. Der ble han høvding over en hel hær av danske og norske vikinger, og de herjet langt inn gjennom landet. For å få fred måtte den franske konge til slutt gjøre Rolv til jarl over en stor landsdel, som siden ble kalt Normandi. — Normannerne i Normandi giftet seg med franske kvinner. Etterkommerne deres lærte derfor det franske mål; på dette målet diktet de kveder og fortalte sagaer, like ens som folket hjemme i Norden. Normannerne lærte av franskmennene å ride når de var i krig; de ble i ettertiden regnet med blant de ypperste riddere i Europa. De hadde tatt i arv vikingenes utferdslyst, og de la under seg Syditalia og England (1066).

Harald Hårfagre og sønnene hans.

Harald hadde flere koner og mange sønner. Sønnene likte ikke at han hadde satt 24 jarler til å styre i somme av fylkene, — fordi de selv gjerne ville være konger der, og de drepte Ragnvald Mjørejarl. Da Harald var 70 år, gjorde han derfor sønnene sine til konger over hver sin del av Norge. Men den fornemste av dem, Eirik Blodøks, tenkte han å gjøre til overkonge. Eirik var gift med Gunhild, den danske konges datter; hun var fager, men »ond og trollkyndig«, og hun lokket ham til å drepe flere av brødrene hans.

Håkon Adalsteinsfostre. (935—961). Da Harald Hårfagre var 70 år, fikk han sønnen Håkon. Denne gutten ble stor av vekst og meget lik faren. Harald sendte ham til sin venn kong Adalstein i England, så Eirik Blodøks ikke skulle få drepe ham. Der ble Håkon døpt og opplært i den kristne tro.

Da Harald Hårfagre var 80 år, ga han riket til Eirik Blodøks, og tre år etter døde han (933). Han ble hauglagt ved det nåværende Haugesund. I Trøndelag rådde den gang Sigurd Ladejarl; han sendte straks bud til Håkon i England og bad ham komme tilbake og ta riket. Adalstein ga Håkon folk og noen skip og sverdet Kvernbit; med det kløvde Håkon en gang en kvernstein like inn til øyet (?). Håkon seilte først til Trondheim og holdt ting med bøndene (på øyren ved Nidelva? Øreting). Der syntes alle at han var stor og fager, og de sa seg imellom at det var Harald Hårfagre som var blitt ung andre gangen. Håkon lovte dem, at om de nå ville ta ham til konge, skulle de få igjen odels-retten til gårdene sine. Da slo de på skjoldene med sverdet og ropte alle mann: »Håkon skal være konge!« Men Eirik og Gunhild og sønnene deres rømte til Nordengland.

Håkon reiste fra fylke til fylke over hele Vestlandet, og alle steder lovte folket at de ville rette seg etter Gulatingsloven. Hvert år ved sankthans skulle de beste menn i hvert fylke møte på Gula i Sogn og holde lagting for Gula lagdømme. Der ga de nye lover, og dømte i de trettene 25 som ikke var blitt avgjort på fylkestingene. På samme måte vedtok bøndene i hele Trøndelag Frostatings-loven for Frosta lagdømme. På Østlandet gjaldt Eidsivatings-loven som før, i Eidsiva lagdømme. På fjell og høye nes langsmed kysten bygde Håkon varder av tre, så som han hadde lært det i Nordengland, og alle sjøbygdene på Vestlandet (og i Trøndelag?) delte han i skip-reder. Bøndene i hver skip-rede skulle holde et krigsskip ferdig med mannskap og niste. Når de så fremmede krigsskip ute i havskjærene, tente de ild på nærmeste varde; straks etter stod den ene varden etter den andre i brand langs etter hele kysten, og på 7 dager nådde krigsbudet på den måten over hele landet.

Håkon var den første her i Norge som prøvde å kristne folket. Han møtte opp på Frostatinget og bad trønderne ta den kristne tro. Men bondehøvdingen Åsbjørn fra Medalhus i Gauldal talte så kraftig imot at Håkon måtte la folket få tro på æsene som før.

Håkon Adalsteinsfostres død.

Eirik Blodøks falt i et slag i Nordengland. Da reiste Gunhild og sønnene hennes til den danske kongen, Harald Blåtann; han ga dem skip og folk, for at de skulle vinne Norge — for ham. Håkon seiret over Eiriks-sønnene to ganger; men i det siste slaget (på Stord) fikk han sin bane.

Eiriks-sønnene hadde den gang seks ganger så mange folk som Håkon. I fylkingen sin hadde de også brødrene Øyvind Skrøya og Alv Åskmann, som var veldige kjemper. — Håkon var lett å kjenne i nordmennenes fylking, fordi hans forgylte hjelm blinkte i solskinnet. Derfor skjøt alle danene sine våpen mot ham. Kongens skald, Øyvind Skaldespiller, tok da en hette og satte den over hjelmen på kongen. Da ropte Øyvind Skrøya høyt: »Skjuler nordmennenes konge seg nå, eller har han rømt, eller hvor er gullhjelmen?« Håkon svarte: »Hold fram som du stevner, så skal du nok treffe nordmannakongen!« Dermed kastet han skjoldet, grep Kvernbit med begge hendene og fór frem foran sine menn; ved siden av ham gikk den islandske kjempen Toralv Skolmsson, som bare var 18 år. Øyvind og Alv i danehæren gikk også frem, og de brølte som rasende stuter. Da 26 de møtte Håkon, løftet han Kvernbit med begge hender og kløvde Øyvinds hjelm og hode like ned i akslene. I det samme falt også Alv Askmann for Toralv. Danene snudde seg nå og tok på flukt, ned til skipene. Nordmennene satte etter; men da ble Håkon truffet av en pil i overarmen, og blodet var ikke til å stanse. Håkons menn bød seg til å føre liket hans til England og gravsette det i kristen jord (ɔ: på en kirkegård); men Håkon svarte: »Som en hedning har jeg levd, som en hedning bør jeg derfor legges i jorden.« Han ble hauglagt på Sæheim ved Bergen (961). Både vennene og uvennene hans sa at så god konge fikk de aldri mer. Han bærer tilnavnet »den gode«.

26 Eiriks-sønnene. Håkon Ladejarl.
Etter Håkon den godes død fikk Eiriks-sønnene makten over Norge i 9 år; den mektigste hette Harald Gråfeld. Men så lokket Eiriks-sønnenes mor, Gunhild, dem til å brenne Sigurd Ladejarl inne, og da ble bøndene likeså sinte på dem som på deres far, Eirik Blodøks. — Sigurd Ladejarls sønn, Håkon Ladejarl, seilte straks etter ned til Danmark og gjorde seg godvenner med danekongen Harald Blåtann. Håkon og Harald Blåtann lokket Harald Gråfeld ned til Danmark og lot ham drepe. Deretter sendte danekongen Håkon nord til Norge og satte ham til å styre istedenfor Eiriks-sønnene. Noen år senere var Håkon Ladejarl atter i Danmark, og Harald Blåtann tvang ham til å la seg døpe. Men da ble Håkon harm; han seilte fort hjem til Norge, blotet til gudene som før, og fra den dag betalte han ikke mer skatt til danekongen. — I de tider var der en sterk borg på øen Jom i Nordtyskland; der bodde jomsvikingene, de veldigste vikingene i hele Norden. Til dem vendte nå danekongen seg og fikk dem til å seile nordover til Norge med 60 store skip; de skulle ta landet fra Håkon jarl. Men Håkon møtte dem med en flåte i Hjørungavåg på Sunnmøre og vant. Siden ble Håkon overmodig; han hentet også til seg flere av bøndenes koner og døtre med makt. Derfor tok folket nå til å hate ham.

26 Olav Tryggvesson (995—1000).
Olav Tryggvesson var en sønnesønns sønn av Harald Hårfagre. 27 Olavs far, Tryggve, var konge øst i Viken, og dronning Gunhild fikk sønnene sine til å snikmyrde ham der. Siden drog Eiriks-sønnene hjem til gården hans og ville drepe dronningen hans også. Men hun rømte og gjemte seg på en holme i Randsfjorden; der ble Olav født. Året etter måtte hun igjen rømme med gutten, denne gangen øst gjennom skogene til Sverige. Senere fikk de »far« med et kjøpmannsskip som skulle til Holmgard; der var Olavs morbror en mektig mann. Men på Østersjøen kom vikinger og tok skipet; vikingene slo ihjel dem ombord som var gamle; de andre tok de med seg i land og solgte dem, til træler. Olav ble da skilt fra moren og byttet bort for en bukk, og deretter for en god trøye til en bonde i Estland. Så hendte det 6 år etter at Olavs morbror kom ridende i Estland med stort følge og skulle kreve skatt for kongen i Holmgard; han traff da til å få se Olav, som den gang var 9 år; han så på hans lyse hår og blå øyne at han ikke var der fra landet, og han spurte om hans navn og slekt. Olav fortalte dette høyt og greit. Da skjønte den fornemme mannen at Olav var hans søstersønn; han kjøpte ham fri og tok ham med seg til Holmgard.

Olav oppholdt seg hos morbroren sin i Holmgard til han var 18 år (?). Da fikk han seg 5 hærskip. Han var nå blitt en overmåte stor og vakker mann, hadde langt, silkegult hår og hvasse øyne. I idretter var han flinkere enn noen annen. Han gikk utenbords på årene mens mennene hans rodde, og samtidig lekte han med tre lange kniver således at den ene alltid var i luften; han hugg like godt med begge hendene og skjøt med to kastespyd på én gang.

Olav fór siden i viking til England. Der ble han fører for en hær av norske, danske og svenske vikinger og rådde til slutt over nesten 400 vikingskip; den engelske konge måtte gi ham og mennene hans 26000 pund sølv (over 5 mill. kr.) for at de ikke skulle herje der mer. I England 28 ble Olav kristen og »konfirmert«; det fortelles at den engelske kongen selv stod fadder til ham. Senere seilte Olav til Trøndelag i Norge, og bøndene der tok ham straks til konge.

I Gauldal i Trøndelag bodde den gang storbonden Orm Lyrja. Han var gift med Gudrun fra gården Lunde, og hun var så fager at folk kalte henne Lundesolen. Et par dager før Olav kom, hadde Håkon jarl sendt trælene sine for å hente Gudrun til ham. Orm ble da fælt harm; han sa til trælene at de ikke fikk Gudrun med og lot deretter hærpil gå rundt i hele bygden med det bud at alle skulle lete etter jarlen og prøve å drepe ham. Så måtte Håkon rømme. På Gaula lå is nettopp da; der drev han hesten sin ut i en råk; men han lot kappen ligge igjen på iskanten, så folk skulle tro han var druknet. Siden lurte Håkon og hans trell Kark seg frem til gården Rimul; der bodde Tora, som før hadde vært kjæresten hans. Kark grov en dyp grøft inne i svinehuset; han og jarlen gikk ned i grøften, Tora la kvister over, skuffet møkk oppå der igjen, og til slutt jagde hun svinene inn.

Mens alt dette hendte, var det at Olav Tryggvesson kom seilende inn gjennom Trondheimsfjorden. Han gikk på land og holdt ting med bøndene; de ble straks glade i ham og tok ham til konge over Norge, som før er fortalt. Så fór de alle til Rimul og skulle lete etter jarlen. Olav steg til slutt opp på en stor stein ved svinehuset og lovte gods og heder til den som drepte ham. Dette satt jarlen og Kark og hørte på nede i grøften. De hadde lys hos seg. Da sa jarlen: »Hvorfor blir du så blek, og stundom igjen svart som jord? Du vil vel ikke svike meg?« — »Nei,« svarte Kark. Om natten holdt de seg begge våkne, likesom den ene ville passe på den andre. Men bortimot dag sovnet jarlen. Han skjøt benene og nakken under seg og skrek fælt. Da tok Kark en kniv av beltet sitt, skar hodet av ham og bar det til Olav; men Olav lot trælen henge.

28 Olav Tryggvesson kristner Norge.
Det var den katolske tro som Olav hadde lært å kjenne i England; de kristne den gang, likesom katolikkene enda, bad ikke bare til Gud, men enda mer til jomfru Maria og andre helegener, og de trodde at helgenene da ville gå til Gud og be for dem. De trodde også at Kristus hadde satt inn paven i Rom til »stattholder« over alle de kristne på jorden. 29 Om hedningene hadde de den mening at de, når de døde, kom til å brenne i helvete til evig tid, med kropp og sjel. Men i Norge var nesten alt folket hedninger enda. Derfor hadde Olav tatt med seg prester fra England; han ville prøve å kristne landsmennene sine og dermed redde dem fra helvetes forferdelige ulykke.

Den del av Norge som Olav kristnet først, var Viken; for der fikk han litt hjelp av slektningene sine. Senere seilte han med mange menn vestover langsmed kysten; han holdt ting med bøndene i det ene fylket etter det andre og befalte dem å la seg døpe.

Kirker var ikke bygd enda. Så måtte prestene hans nøye seg med å sette opp et kors ved tingplassen. Foran korset satte de et alterbord med forgylte alterbeger og helgenbilder og mange brennende vokslys. Rundt alterbordet stod prestene i klær med vakre farger; de sang fagert om Gud og helgenene, de brente røkelse så det duftet lang vei. Alt dette var meget vakrere enn de stygge blotfestene som nordmennene før var vant til. Da folket nå også så at Olav hadde slik en god lykke, så trodde de at hans gud måtte være sterkere enn æsene, og de fleste lot seg døpe; de tok til å holde helg om søndagene, og de lot være å ete hestekjøtt. Men på vikingtog reiste de enda, og blodhevn brukte de omtrent som før.

Da Olav møtte på Gulatinget, kom Erling Skjalgsson fra Sole dit. Erlings slekt var den mektigste på Vestlandet; den krevde at Olav skulle gifte søsteren sin bort til Erling. Olav gjorde det, og da satte bøndene inn i Gulatingsloven at alt folket der skulle være kristne.

En tid senere holdt Olav ting på Frosta for 8 fylker i Trøndelag; men bøndene møtte med full væpning, og han måtte love å blote sammen med dem så som Håkon den gode hadde gjort. Noen tid 30 etter (?) gjorde Olav et herlig julelag på Lade for storbøndene i de nærmeste bygdene. Men den andre gjestebudsdagen lot han mennene sine slå ring om stuen, og så sa han til storbøndene: »Jeg lovte dere nyss å blote; men da vil jeg ikke blote dyr eller usle træler; jeg vil blote de ypperste høvdinger i Trøndelag, de som nå er her til stede!« Da valgte de heller å la seg døpe. Straks etter grunnla Olav Nidaros (997). Siden måtte bøndene sette inn i Frostatingsloven at de alle skulle være kristne.

Olav fikk kristendommen lovtatt også på Orknøiene, Færøiene, Island og Grønland; folk sa siden om ham at han hadde kristnet fem land.

Den gang Olav kristnet Vestlandet, var der på øen Selja, utenfor Nordfjord, nyss blitt funnet noen menneskeben som lyste i mørke. Sagnet sa at det var levningene etter en hellig kongedatter, Sunniva, og følget hennes, som var kommet seilende til Selja fra Irland. Sunniva ble senere regnet som helgen for Vestlandet; de førte liket hennes til Bjorgvin (nå Bergen) og satte det på alteret i domkirken der.

Slaget ved Svold. Danekongen Svein Tjugeskjegg krevde å bli overkonge over Viken (og hele Norge) etter sin far, Harald Blåtann. På den tid var Sigrid Storråde enkedronning i Sverige. Olav Tryggvesson sendte noen menn til henne og spurte om hun ville bli konen hans; — da tenkte han han skulle få hjelp i Sverige mot danekongen. Siden møttes Olav og Sigrid ved Gøtaelv, og Olav bad henne bli kristen; men hun svarte nei. Da fór han opp, slo henne med hansken sin i ansiktet og ropte: »Ikke vil jeg da ha deg til kone, ditt gamle rynkeskinn!« Men nå 31 reiste Sigrid seg og sa: »Dette kan måskje bli din død.« Dermed skiltes de. Kort etter giftet Sigrid seg med Svein danekonge. Senere kom Sveins søster Tyra til Norge, og Olav giftet seg med henne uten å spørre Svein.

Tyra hadde store rikdommer i Vendland (i Nordtyskland); da Olav hadde vært konge i Norge i 5 år, seilte han avsted med 60 langskip og skulle hente alt sammen. Han styrte selv Ormen lange, som var et overmåte stort skip. Ingen av mannskapet der skulle være over 60 år eller under 20. Einar Tambarskjelve var likevel bare 18 år; men så var han den sterkeste bueskytteren i Norge; han kunne med butt pil skyte gjennom en rå oksehud som hang ned fra en stang.

Sigrid Storråde nyttet da høvet til å hevne seg på Olav. Hun fikk sin mann, Svein danekonge, sin sønn, Olav sveakonge, og Håkon Ladejarls sønn, Eirik jarl, til å samle 80 krigsskip; med dem la de seg i elvemunningen (?) Svold. Da så Olav var på tilbakeveien fra Vendland og seilte forbi Svold med 11 skip, overfalt de ham, og han ble drept med nesten alle sine menn, år 1000.

Da Olav seilte fra Vendland, hadde han 60 skip. Det var fagert solskinn, men svak vind, så alle de mindre skipene seilte fra ham; bakefter kom han selv med bare 11 skip. — Fiendeflåten lå imens skjult ved Svold, og høvdingene stod oppe på en haug og så på hvordan skipene til Olav seilte fremom neset, ett for ett. Sist kom Ormen lange; dens forgylte dragehode skinte i solen vidt ut over havet. Da ble det stilt mellom de svenske og danske krigerne, og Eirik jarl sa: »Det skip passer for Olav; han er gjevere enn andre konger, som Ormen er gjevere enn andre skip!« Fiende-høvdingene gikk nå ombord, og flåten deres rodde frem. Olavs menn bandt da skipene hans sammen så de lå jevnsides, som skikken var i sjøslag. Olav selv stod i løftingen på Ormen, høy og stor; han hadde gull-lagt skjold, forgylt hjelm, og over brynjen en kort rød trøye.

Så blåste de i krigslurene og ropte hærskrik, og Svein og danene rodde frem mot Ormen, men de måtte snart tilbake. Deretter kom svenskene; men det gikk ikke bedre med dem. Eirik jarl hadde imens lagt skipene sine mot de ytterste av Olavs, og 32 han ryddet dem, ett for ett. Til slutt lå bare Ormen igjen. Da la Eirik jarl også mot selve Ormen, og det ble en rasende kamp.

Einar Tambarskjelve stod med sin bue i krapperummet, midt på Ormen lange. Da tenkte han, at fikk han bare livet av Eirik jarl, kunne kanskje Olav seire enda. Han skjøt; men pilen traff styreknappen, rett over jarlens hode, og gikk inn like til skaftet. Han skjøt igjen; men den pilen gikk mellom siden og armen på jarlen, og tvert igjennom en tykk fjel. Da skrek jarlen hastig til en av sine beste skyttere: »Skyt du den store mannen i krapperummet på Ormen!« Mannen skjøt og traff Einars bue da han spente den tredje gangen. Den gikk av med et stort brak. Olav spurte: »Hva brast så høyt?« — »Norge av din hånd, herre konge!« svarte Einar. Olav sa: »Så stor brist er visst enda ikke skjedd, ta min bue og skyt med!« Med det samme Einar spente kongsbuen, trakk han den straks frem for odden av pilen, og han ropte: »For veik, for veik er kongens bue!« Så tok han skjold og sverd og forsvarte rommet sitt som en mann.

Enda en lang tid stred Olavs kjemper. De ble nedhugget én for én; men ingen vék. Til slutt stod bare 8 mann igjen. Da sprang Olav overbord og druknet, og hele fiende-hæren ropte seiers-rop. Olav ble bare 36 år gammel (?). Hele Norge sørget over ham, og dronning Tyra døde av sorg 8 dager etter slaget.

32 Vinland blir funnet.
Eirik Raude fra Jæren var bosatt på Island. Derfra seilte han til Grønland med alt sitt folk. Eirik Raudes sønn, Leiv, kom fra Grønland til Norge, om våren før slaget ved Svold; da fikk Olav Tryggvesson ham til å ta imot den kristne tro. Siden seilte Leiv vestover havet igjen. Han fikk hårdt vær, drev langt sydover og kom til et vakkert land som ingen før hadde hørt noe sikkert om. Der var meget laks i elvene, gresset stod grønt hele vinteren, og der vokste usådde hveteåkrer og vin. Derfor kalte Leiv landet Vinland det gode (Nordamerika). Neste vår lastet han skipet sitt med tømmer, drog nordover til Grønland igjen og forkynte kristendommen der. Siden kalte folket ham Leiv den hepne (ɔ: heldige). I den følgende tid ble der gjort ikke så få ferder fra Grønland til Vinland. Men reisen var så lang at mange av skipene aldri nådde frem; derfor ble veien dit glemt etter hvert. 33 Olav Haraldsson den hellige (1016—1030). Olav var sønn av småkongen Harald Grenske i Vestfold og hans dronning Åsta. Da Harald Grenske var blitt innebrent i Sverige av Sigrid Storråde, giftet Åsta seg med småkongen Sigurd Syr (ɔ: svin) på Ringerike, og hos ham vokste Olav opp; han ble sterk og breivoksen, hadde kvasse øyne og rødt skjegg. Da Olav var 12 år gammel, seilte han i viking til Østersjøen for å hevne far sin. Deretter herjet han i Vesterlandene, like syd til Njørvasund (Gibraltar). En vinter var han i besøk i Normandi, og der lærte han den kristne tro.

Etter slaget ved Svold hadde Svein Tjugeskjegg, Olav sveakonge og Eirik jarl delt Norge mellom seg. Men Eirik jarl og Svein, bror hans, fikk styre hele landet. Siden la Svein Tjugeskjegg også England under seg. Etter Sveins død tok hans sønn Knut den mektige makten over England, og da måtte Eirik jarl i Norge seile til England med mennene sine for å hjelpe Knut. — Den gang da Olav fikk tidenden om dette, var han i Nordengland. Han seilte straks til Norge med bare to skip; med dem ville han prøve å vinne landet. Han gjestet mor sin på Ringerike og fikk folkehjelp og mange skip hos slektningene sine der. Om ikke lenge kom Svein jarl seilende østover mot Viken med en stor flåte fra Trøndelag og Vestlandet. Olav møtte ham ved Nesjar (Brunlanes) og vant etter en hård strid (1016). Deretter reiste Olav fra ting til ting, og overalt tok folket ham

34 til konge. — Straks etter bygde han Borg (nå Sarpsborg) til vern mot Sverige; der skulle folket i Viken ha tingplassen sin (Borgarting lagdømme).

På Oplandene hadde Olav Tryggvesson ikke rukket å forkynne kristendommen. Derfor fór Olav Haraldsson nordover der med 360 mann; han tvang bøndene til å bryte ned hovene sine, og de måtte bygge minst én kirke for hvert fylke i stedet. På tingene hadde de før blotet til æsene; nå måtte de i stedet holde drikkelag til ære for Kristus og Jomfru Maria. Alt dette tvang Olav dem til å sette inn i lovene; det ble siden kalt »St. Olavs lov«. Den gang rådde det 5 småkonger på Oplandene. De ble til slutt så harme på Olav at de holdt et møte på Ringsaker og rådslo om å drepe ham. Men om natten kom Olav roende til Ringsaker, slo ring om husene og fanget alle kongene. — Heller ikke i Trøndelag ville bøndene slutte med å blote. Men så drepte Olav høvdingen deres, Ølve på Egge, og snart var det ikke en avdal eller ut-ø i Olavs rike hvor det fantes hedenske menn. Ølves enke ble gift med Kalv Arnesson fra Giske.

34 Olav den hellige og bondehøvdingene.
Den mektigste bondehøvdingen i Norge i Olavs dager var Erling Skjalgsson på Sole. Den gang han giftet seg med Olav Tryggvessons søster, hadde Olav Tryggvesson tilbudt ham å bli jarl; men Erling var for stolt til å ta imot et større navn enn forfedrene hans hadde hatt. I stedet ble han den mektigste hersen i Norge; han rådde fra Lindesnes til Sogn, og folk kalte ham »rygekongen«. Erling var god mot trælene sine; han sa til dem hvor meget arbeid de skulle gjøre for hver dag, og når de var ferdige, lot han dem få arbeide mer til seg selv. På den måten kunne de kjøpe seg fri på et par år.

Åsbjørn Selsbane.

Erling Skjalgssons søster var gift med en bror til Tore Hund på Bjarkøy. De bodde på Trondenes på Hinnøy og hadde sønnen Åsbjørn. Da Åsbjørn var 18 år, døde 35 faren. De første årene bakefter ble svære uår i Nordland. Åsbjørn hadde så meget korn liggende at han greide seg i to år. Men det tredje året visste han ikke bedre råd enn at han med noen mann seilte sydover til morbroren sin på Sole for å kjøpe korn. Erling mottok ham på det beste, og han måtte sette seg hos ham i høgsetet. Men kongen hadde forbudt folket der sør å selge korn. Derfor lot Erling ham dagen etter kjøpe korn av trælene sine; de var ikke pliktige til å lyde kongens bud. Åsbjørn fikk full last, han ga seg på veien nordover igjen og nådde om kvelden til kongsgården Avaldsnes på Karmøy. Der kom kongens årmann (ɔ: gårdsstyrer), Tore Sel, ned på bryggen med 60 mann og spurte hvor Åsbjørn hadde fått kornet. Åsbjørn fortalte det. Men da sa Tore at han ikke brydde seg om Erlings knep; han tok fra ham alt i hop, og til slutt tok han også det nye seilet til Åsbjørn og ga ham et gammelt i stedet.

Åsbjørn kom vel hjem igjen til Trondenes, men gikk hele vinteren og pønsket på hevn over Tore Sel. Han eide et stort langskip. Neste vår gikk han ombord i det med sine menn og venner, 90 i alt, og seilte til Karmøy. Kong Olav var nettopp da i gjestebud på Avaldsnes; Åsbjørn lurte seg inn i gangen utenfor gjestebuds-skålen. Døren stod åpen; kongen satt i høgsetet, og Tore Sel stod framfor kongens bord og skrøt av møtet sitt med Åsbjørn, til stor moro for alle. Da spurte én ved bordet: »Hvordan tok da han Åsbjørn alt dette?« — »Å, så tålelig i førstningen,« svarte Tore; »men da vi gikk med seilet, stod gråten i halsen på ham.« Men nå kunne Åsbjørn ikke styre seg lenger; han løp inn med draget sverd og hugg hodet av Tore, så blodet sprøytet ut over bordduken.

Kongen ble overmåte harm, og dømte at Åsbjørn skulle drepes, som det var fastsatt i loven. Erling Skjalgssons sønn, Skjalg, var den gang hos kongen. Han sprang med 12 mann i en båt og rodde om natten i største hast hjem til Sole. Erling sendte straks budstikken ut og samlet bøndene i fylket; søndagen etter, mens kongen var til kirke på Avaldsnes, stilte Erling seg med 1800 mann i to rader på begge sider av veien, helt inn til kirkedøren. Da kongen kom ut, ble enden den at han måtte gi Åsbjørn fri. Åsbjørn skulle bli kongens gårdsstyrer på Avaldsnes istedenfor Tore Sel; men Erling fór hjem igjen uten å si far vel til kongen.

Åsbjørn holdt frem med å trosse Olav, og han lot være å reise syd til Avaldsnes. En tid etter skjøt en av Olavs menn ham derfor ihjel med et spyd (»Selshevner«). Da Åsbjørns mor holdt gravøl over ham, tok hun spydet og gikk frem til far-

36 broren hans, Tore Hund, og sa: »Hvis du vil fare åt som en mann, da får du skille deg ved dette spydet således at det står tvert gjennom Olav Digre (ɔ: kongen)!« Og Tore tok imot spydet. Et par år etter drog Tore til Knut den mektige i England; Olav tok gården hans.

Da Knut den mektige hadde lagt England under seg, ville han også vinne Norge tilbake. Han ga derfor store gaver til Erling Skjalgsson og de andre norske fylkeshøvdingene som var misnøyde med kong Olav (f. eks. Tore Hund på Bjarkøy, Hårek av Tjotta, Einar Tambarskjelve o. fl.), og til slutt var det bare få igjen i Norge som Olav kunne lite på. Da så Olav hadde rådd over landet i 12 år, kom Knut seilende hit opp med 1 400 hærskip; han reiste fra ting til ting, bondehøvdingene og bøndene tok ham til konge, han satte Eirik jarls sønn Håkon til jarl over Norge, og så fór han til Danmark igjen.

Olav lå imens i Dramsfjorden. Deretter seilte han vestover med 13 skip. Ved Stavanger kom Erling Skjalgsson settende etter ham med mange skip. Olav la merke til at Erlings skip seilte langt foran de andre. Med én gang la Olav seg da til å vente bakom et høyt nes (ved Utstein?); med det samme Erlings skip nådde frem, kringsatte Olav det med hele flåten sin. Erlings folk falt alle; enda stod han selv lenge i løftingen og verget seg. Da sa Olav: »Du setter ansiktet ditt imot meg i dag.« Erling svarte: »Ansikt mot ansikt skal ørner hugges!« Til slutt gikk Erling likevel inn på å bli Olavs mann på nytt; med hans hjelp kunne Olav ha vunnet landet tilbake. Men så sprang en av Olavs folk frem og kløvde Erlings hode. Da sa Olav: »Nå hugg du Norge av min hånd!«

Da Olav nådde nord til Sunnmøre, kom en stor bondehær seilende mot ham nordenfra; men sønnenfra kom Erling Skjalgssons sønner seilende med mange folk. Innerst på Sunnmøre gikk Olav derfor i land; han satte ild på skipene sine, og drog østover fjellene og helt til Gardarike.

37 Slaget på Stiklestad.
Olav var i Gardarike bare ett år. Da kom han tilbake med en hær, gjennom Sverige og til Trøndelag, og vennene hans i Norge reiste ham i møte for å være med i hæren hans. Mellom dem var hans halvbror den 15-årige Harald, Sigurd Syrs sønn, med mange menn fra Oplandene. Også mange hedninger og stimenn (ɔ: røvere) i de svenske skogene tilbød seg å slåss på hans side; men sagaen sier at bare de som lot seg døpe, fikk være med. »For nå må vi lite på Gud, og ikke på at vi har mange folk«, sa Olav.

Øverst i Verdal fikk Olav høre at Kalv Arneson fra Egge, Tore Hund fra Bjarkøy og Hårek av Tjotta hadde samlet bøndene i fylkene sine og kom imot ham. På Stiklestad ble det da en hård kamp, og Olav falt, 29de juli 1030.

Kvelden før slaget la Olavs hær seg til å sove på marken, med skjoldene over seg. Kongen selv våkte lange stunder og bad til Gud. Da dagen rant, bad han islendingen Tormod Kolbrunarskald om å kvede en vise. Tormod satte seg opp og sang det gamle Bjarkemål, så det hørtes over hele hæren:

Dagen er kommet,
hanen slår med vingene,
nå er tid for trælene
å trede til arbeid.


Våkner, venner, våkner,
ikke til vin og kvinner,
men heller til Hilds
harde lek.


Krigerne våknet da etter hvert; alle roste kvedet, og kongen ga skalden en tykk gullring. Da takket Tormod og sa: »Min bønn er det, gode konge, at du aldri lar meg skilles fra deg, i liv eller død.« Det lovte kongen.

Deretter holdt bispen messe for hæren, og alle mann gikk til alters. Siden førte Olav folkene sine videre nedover dalen til Stiklestad. Da så de hvordan bøndenes hær kom imot dem; den var dobbelt så stor som Olavs. Tore Hund gikk fremom bøndenes merke og ropte: »Fram, fram, bondemenn!« Da skrek alle bøndene og gikk frem så fast de kunne. De forreste hugg med sverd, de som kom deretter, stakk med spyd; men alle som gikk bakefter, skjøt med spyd og piler, eller kastet store stener. — Olavs hær ropte nå også sitt hærskrik: »Fram, fram, kristmenn, korsmenn, kongsmenn!« Dermed satte de utover 38 skråningen og inn på bondehæren med slik makt at bøndene måtte tilbake, og somme sprang. Men bondehøvdingene og huskarene deres stod faste som fjell, og så søkte bøndene atter inn på kongshæren fra alle kanter.

Tor Folesson bar kongens merke høyt på den forgylte stang; han fikk nå banesår; men med det samme støtte han merkestangen, så hårdt i jorden at den ble stående likevel. Tore Hund gikk i reinsdyr-kofte. Olav hugg til ham over akslene; men sverdet bet ikke. Da sa han til Bjørn Stallare: »Slå du til hunden, som jern ikke biter på!« Bjørn slo til Tore med øksehammeren. Men da kjørte Tore spydet sitt gjennom Bjørn og sa: »Slik dreper vi bjørn, nord i Finnmark!« Nå hugg en bonde til Olav med øksen sin ovenfor kneet. Olav kastet sverdet, hellet seg opp til en stein og bad Gud hjelpe seg. Med det samme stakk Tore Hund til ham med spydet Selshevner; det gikk inn under brynjen på ham og opp gjennom underlivet. Straks etter fikk Olav også et øksehugg i halsen, og da falt han overende og døde. — Nå står alteret i Stiklestad kirke på det stedet.

Olav Haraldsson blir Norges landshelgen.

Før slaget på Stiklestad hadde Knut den mektige sagt til Einar Tambarskjelve at han kanskje skulle bli jarl over Norge; det samme hadde han lovt Kalv Arnesson. Men da Olav var fallen, satte Knut likevel Svein, sønnen sin, til konge (1030—1035). Svein var ung; derfor fikk Alfiva, moren hans, styre.

Om kvelden etter slaget på Stiklestad hadde bonden der på gården tatt Olavs lik, så ingen visste om det. En natt senere rodde han det til Nidaros og grov det ned i den høye sandbakken ved elvekanten (hvor domkirken nå står). Men så tok det til å bli meget snakk mellom folk om at Olav var en hellig mann, og allerede året etter måtte bonden på Stiklestad til Nidaros og grave Olavs lik opp igjen. Alfiva og mange andre var til stede, og alle syntes at Olavs ansikt var like vakkert som før, og at håret og skjegget hans hadde vokset. Bispen og alt folket dømte da at Olav var en sann helgen; han ble fra den dag landshelgen for Norge, og senere la de liket hans i et sølvskrin og satte det på høyalteret i Trondheims domkirke. Fra Dublin til Holmgard ble bygd kirker til St. Olavs ære; ja like fra 39 Italia og Grekenland kom det siden syke til Olavs-messen (29de juli), og når de bad ved St. Olavs grav, fikk de sin helse igjen. De ga store gaver til St. Olavs kirke. Derfor kunne erkebispen senere bygge på den, så den ble den prektigste kirken i Norden (s. 53).

Magnus den gode (1035—1047). Da Olav den hellige ble felt på Stiklestad, var Magnus, sønnen hans, igjen i Gardarike. Men snart etter Stiklestad-slaget ble nordmennene leie av Svein og Alfiva og danskenes styre. De to mektigste norske bondehøvdingene, Einar Tambarskjelve og Kalv Arnesson, reiste da med mange menn gjennom Sverige til Gardarike for å hente tilbake Magnus, som dengang var 11 år. Alt folket i Norge tok ham straks til konge, 5 år etter slaget på Stiklestad; men Svein og Alfiva rømte til Danmark. Magnus ble senere så mild mot høvdingene at han fikk tilnavnet den gode.

Knut den mektige døde 1035, og noe senere døde de tre sønnene hans. Magnus seilte da med en flåte sydover til Danmark; han ble tatt til konge også over hele dette rike, og han giftet søsteren sin, Ulvhild, med hertugen av Saksen ¹). — Magnus satte Knut den mektiges søstersønn Svein Estridsson, til jarl over Danmark. Einar Tambarskjelve skjønte at Svein ikke var til å stole på, og han sa: »For stor jarl, fostersønn.« Han fikk rett i det; for straks etter tok Svein kongsnavn over Danmark, og Magnus hadde ufred med ham alltid siden.

På sydsiden av Østersjøen rådde i de dagene det slaviske folk venderne. En uhyre mengde av dem drog på den tid nordover for å vinne nye bosteder (i Jylland). Magnus hadde bare sjetteparten så mange folk som de; men han gikk dem likevel kjekt i møte på Lyrskog hede, vest for Heidaby (ved Slesvig); han vant over dem aldeles og reddet dermed Danmark. 40 Kvelden før slaget hærklædde Magnus’s menn seg, og de lå om natten på marken med skjoldene over seg. Magnus, som da gikk i sitt tjuende år, var så spent på utfallet at han sov lite hele natten. Men bortimot dag drømte han at han så sin far, Hellig Olav, og han sa: »Vær ikke redd for hedningene, om de er mange. Jeg skal følge deg i slaget; gå bare frem når du hører min krigslur!« Denne drømmen fortalte Magnus til hærmennene sine, og alle ble glade. Det lysnet nå av dagen. Da syntes de at de hørte i luften lyden av kirkeklokker, og nordmennene mente de tydelig kunne kjenne igjen Hellig Olavs-klokken i Nidaros. Med det samme så de venderhæren hvordan den kom veltende frem vidt og bredt. Magnus lot straks blåse i krigsluren, og hele hæren hans løp bent imot hedningene. Han var selv foran i rød silkeskjorte, og han hadde sin fars øks Hel (ɔ: døden) i hånden. Snart måtte venderne på flukt; men 15 000 (?) lå igjen drepte. Samme vinter vant Magnus også et slag mot Svein, og året etter et nytt stort slag; fra da av trodde folk at det ikke nyttet å stride mot Magnus, fordi hans far alltid hjalp ham.

Harald Hardråde (1046—1066).

Harald Hardråde var sønn av Sigurd Syr og Åsta. Han ble over 3½ alen høy og kunne 8 idretter. 15 år gammel hadde han tigget seg lov til å være med sin halvbror, Hellig Olav, i slaget på Stiklestad; der fikk han svære sår. Siden rømte han østover Kjølen. Da kvad han:

Her fra skog til skog jeg
trasker med liten heder;
hvem vet dog om ikke med tiden
vide berømt jeg vorder!


I de dagene var Myklegard (ɔ: Konstantinopel) den mest navngjetne byen i Europa. Mange vikinger brukte derfor å reise dit, gjennom Russland, og Harald Hardråde ga seg i lag med en slik flokk. Keiseren i Myklegard hadde da leid noen vikinger fra Norden til å være livvakt for ham (væringene). Sagaen sier at Harald ble høvding over væringene; han fór i krig både til Sicilia, Nordafrika, Lilleasia og Jorsalaland (nå Jødeland), og han vant 80 borger. Alt godset sendte han etter hvert til kongen i Holmgard, for at han skulle gjemme det for ham. Harald seilte deretter også selv til 41 Holmgard; siden fór han hjem til Norge. Her ga han Magnus halvparten av skattene sine, og han fikk i stedet det halve kongeriket. Året etter døde Magnus på Sjælland på et tog mot Svein, 1047.

Om Magnus’s død forteller sagaen at han en natt drømte at han så far sin. Denne sa: »Hva vil du velge nå, enten å følge meg, eller å bli verdens mektigste konge og gammel av år, men gjøre en forferdelig synd?« Magnus svarte: »Velg du, far!« — Få dager etter kjente Magnus at han måtte dø. Da sendte han bud til Svein og ga ham Danmark, men Harald Norge. Harald spurte om hvor meget Magnus hadde igjen av gullet hans. Da svarte Magnus: »Se til skipsbordene, de er kranset med raske helter; dem har jeg gitt gullet, og de er blitt vennene mine i stedet. En trofast venn er mer verd enn gull.« — Så snart Magnus var død, talte Harald Hardråde til hæren og bad dem om å følge ham mot Svein så de kunne undertvinge Danmark; men Einar Tambarskjelve svarte at han holdt det for en høyere plikt å følge sin fostersønns lik nord til Nidaros, og at han heller fulgte Magnus død enn noen annen konge levende. — De sterke krigerne gråt da de likkledde den gode kongen. Høyt i løftingen på kongsskipet la de ham, og så seilte hæren bakefter i sørgetog til Nidaros.

Etter Magnus’s død ble Harald Hardråde enekonge. År etter år seilte han til Danmark og herjet; men han greide ikke å legge landet under seg igjen. Det er rimelig at det var i denne tiden han grunnla Oslo, innerst ved Folden (Oslofjorden, 1048?); derfra var det lett å overfalle Danmark.

På Harald Hardrådes tid levde Hallvard fra Lier, en søsterdattersønn 42 av Hellig Olavs mor Åsta. En gang skulle Hallvard hjelpe en flyktende kvinne over Dramsfjorden. Men noen menn som forfulgte kvinnen, felte ham med sine pileskudd, bandt en stein om halsen hans og kastet ham i sjøen. Noen tid senere ble liket funnet flytende med steinen i. Dette regnet folket for et »jærtegn«, og Harald Hardråde fikk da Hallvard kåret til helgen for Østlandet og satte liket hans på alteret i St. Hallvards kirke i Oslo. — Oslo byvåpen viser oss St. Hallvard, med de tre pilene i den ene hånden og steinen i den andre.

Harald var streng mot bondehøvdingene i Norge, like ens som hans halvbror Olav den hellige hadde vært; det var derav han fikk tilnavnet Hardråde. — Einar Tambarskjelve, som da nærmet seg de 70 år, møtte stadig opp når Harald holdt ting i Trøndelag, og han var ikke redd for å si kongen imot. En gang ville Harald prøve Einar, og sendte noen danske menn til ham med gaver som de skulle si var fra Svein danekonge. Men da sa Einar: »Vel vet vi alle at Harald ikke er min venn; men kommer dere daner med en krigshær mot Norge, da skal jeg og alle mine menn være de første til å verge landet med sverd i hånd.« Likevel snikmyrdet kongen ham kort tid etter.

Kongen og Einar hadde den gang avtalt et forliksmøte i kongens tingstue i Nidaros, og Einar møtte frem med 600 mann. Han satte sønnen Eindride og alt folket igjen ute, og gikk alene inn. Men kongen og mennene hans hadde lagt over ljoren, så det var mørkt i stuen; de begynte straks å hugge og stikke. Da skrek Einar: »Kvast biter kongens hunder!« Eindride styrtet inn; men både han og faren ble drept. Så kom Harald 43 Hardråde ut; Einars folk var uten høvding, og de lot ham få seile utover fjorden. (B. B.: Bergljot).

Da Harald Hardråde hadde vært konge i 20 år, seilte han over Nordsjøen med 100 store skip for å overfalle England fra nord. Samtidig angrep Vilhelm Erobreren i syd med normannerne fra Frankrike. En dag det var varmt vær, gikk nordmennene inn i landet, uten brynjer. De nådde frem til Stanford bro. Da kom den engelske konge uventet over dem med en stor overmakt, og Harald og nesten hele hæren ble nedhugget. Men Vilhelm Erobreren vant over engelskmennene 19 dager senere (i Sydengland), og han tok landet, 1066.

Olav Kyrre (1066—1093). Olav Kyrre, Harald Hardrådes sønn, seilte hjem til Norge igjen med levningene av hæren. Siden styrte han landet i 27 år, og han førte ikke krig en eneste gang; derfor kalte folket ham Kyrre (ɔ: den rolige).

Olav lot legge stein-eller plankegulv i stuene på kongsgården. Han flyttet også høgsetet sitt fra den nordre langbenken bort til den innerste tverrveggen, og han tok bort langilden i midten av stuen, og satte opp en steinovn i stedet borte i hjørnet ved kovedøren.

Denne steinovnen var kan hende et slags peis (eller en kamin). Eller også var det en røykovn med tykk steinmur på sidene; i ethvert fall kom røykovner i bruk i Norge omtrent ved de tider. Røykovnen la de full med ved om vintermorgenen og tente ild på. Steinveggene i ovnen ble da så varme, at de holdt stuen varm like til non (kl. 3—5); da måtte folket atter ilde opp. Røykovnen trengte ikke så meget ved som langilden. På Vestlandet, der det er lite ved, tok de derfor til å bruke røykovner i stuene sine.

Peisen trenger meget ved. Men fordi den kan ha en lang peispipe, gjorde den det lettvint for folk å bygge stuene sine med flere etasjer. Fra o. 1500 ble det etter hvert skikk i de skogrike østlandsbygdene å bo i slike to-etasjes peisestuer. — I de par siste hundreår har malmovner kommet i bruk.

I Olav Kyrres dager kom flere utenlandske skikker på moten i Norge. Når kongen satt i høgsetet sitt på tverrpallen, bar han til høytid en bred gullring rundt hodet. På begge sider satt de 44 fornemste mennene hans. De var kledd i kostbare kjoler av silke og skarlagen, med praktfulle farger; de hadde gullringer om leggene og gullspenner i skoene. Hver mann hadde et gyllent drikkebeger fremfor seg på bordet, istedenfor de gamle drikkehorn; foran bordet stod skutilsvenner og vartet opp, og hos hver fornem mann stod en kjertesvenn og holdt et tent lys. Etter måltidet var det også nå sagafortelling og gammen omtrent som i tidligere dager.

Mens Olav Kyrre var konge, sluttet de norske storbøndene mer og mer å fare i viking. I stedet kjøpte de sammen tørrfisk smør, skinn o. l. hver fra sine bygder; så lastet de varene ombord i skip og seilte til London, Dublin, Havre eller andre byer utenlands; der byttet de til seg stasklær, våpen m.m.

På markedsplassene i Norge begynte da flere og flere å bygge seg hus og handle hele året. Det var rimeligvis på en sådan markedsplass at Olav Kyrre grunnla byen Bjørgvin (ɔ: Bergen, 1072?). Dit seilte Nordlands-jektene senere med fisk to ganger om sommeren (1ste og 2net stevne), og utenlandske skippere kom seilende og byttet fisken til seg. Snart ble Bjørgvin på den måten den rikeste byen i Norge. — Inntil nå hadde bispene i Norge flyttet om fra bygd til bygd. Men så oprettet Olav Kyrre tre faste bispedømmer for Norge: Nidaros, Oslo og Bjørgvin. 45 Byene var forresten små den gang; ofte hadde de bare én trang gate, med noen lave røykstuer på begge sider. — I julen og andre høytider var det skikk at mennene kom sammen en aften hos hver (»gilder«). De hadde da øl med seg, som de satt og drakk; når de ble fulle, sloss de. Olav Kyrre påbød da at også konene skulle være med i disse lagene og passe mennene sine (?). I hver by ble det nå bygd minst én gildestue til å ha gildene i; dersom en av gildebrødrene ble syk, eller huset hans brente e. l., da skulle de andre gildebrødrene hjelpe ham. Siden ble det så at kjøpmennene hadde sin gilde-skåle, skredderne sin (kjøpmanns-gilde, skredderlaug, osv.). — Også i de folkerikeste bygdene på landet var det gilde-skåler.

Helt fra kristendommens første tider hadde paven og prestene skrevet alle brevene sine på latin. Etter hvert som landene i Europa ble kristne, fikk de derfor samtidig latin til skriftmål. I England derimot skrev prestene også på angelsaksisk. Fordi de første kristne prestene i Norge var engelskmenn, tok de snart til å skrive gammelnorsk, jamsides med latin, etter engelsk mønster, rimeligvis i Olav Kyrres dager. I Danmark og Sverige derimot ble det brukt bare latin enda et par hundre år.

Omtrent på denne tid levde den islandske prest Are den frode (ɔ: lærde). Han skrev på gammelnorsk sin Islendingabok og en nå tapt Konungabok, hvor han greide ut om årstallene i Islands og Norges eldste historie.

Magnus Berrføtt (1093—1103). Magnus Berrføtt, Olav Kyrres sønn, var stor og sterk og likte best å være ute i hærferd likesom Harald Hardråde. Han seilte til Vesterlandene med en krigsflåte, og fra da av måtte Suderøiene (ɔ: Hebridene) og Man utrede skatt hvert år til Norges konge. Siden kledde han seg som skottene i kort kjole uten bukser, og det var av det han fikk tilnavnet Berrføtt. Når vennene hans advarte ham mot å våge seg for langt frem i striden, svarte han: »En konge skal trakte etter å bli berømt, og ikke etter å leve lenge!« Da han hadde vært konge i 10 år, seilte han igjen til Vesterlandene med en hær. Han tok Dublin. Men en gang senere, da han var på tilbakeveien til skipene 46 sine med hæren og gikk over noen myrer, kom irene uventet over ham med stor overmakt. Han fikk et hugg over halsen av en irsk øks og falt (1103).

I Magnus Berrføtts tid ble den danske konge Knut Danmarks landshelgen (Knut den hellige).

Den katolske kirkes makt vokser.

Inntil omtrent 1050 hadde keiserne og kongene i Europa rådd over bispene noenlunde likedan som over de andre stormennene. Men så ble den myndige Gregor 7 pave i Olav Kyrres tid. Han krevde at fra da av skulle bispene og prestene med paven i spissen ha fullt selvstyre og ikke lenger behøve å lyde keiserne og kongene:

1. Paven skulle bl. a. velges av kardinalene (ɔ: de fornemste bispene og prestene, særlig i Italia).

2. Bispene skulle velges av prestene i bispekirken (ɔ: korbrødrene, domkapitlet).

3. Prestene skulle ikke ha lov til å gifte seg; de skulle hele sitt liv arbeide bare for kirkens beste.

Var det så en konge eller keiser som ikke styrte slik som pave Gregor 7 ville, da satte Gregor ham i bann (ɔ: støtte ham ut av den kristne kirke og forbød undersåttene hans å lyde ham, inntil han igjen forlikte seg med paven).

Om klostrene.

Helt fra kristendommens første tider hadde folk trodd, at når en mann bodde sammen med bare gode mennesker, var det lettere for ham å være gudfryktig. I mange byer og bygder nesten i hele Europa hadde de derfor bygd opp store bygninger som kaltes klostre; hvert kloster ble styrt av en kloster-forstander (abbed, prior).Når så en mann fikk sterk hug til å leve gudfryktig, kunne han gå til et kloster og be kloster-forstanderen om å få være der resten av sin levetid. Han måtte da love at han skulle la være å gifte seg, og gjøre alt som kloster-forstanderen påla ham. Så fikk han kanskje et lite værelse for seg selv (en celle), det ble sydd en drakt til ham, av det slag som ble brukt i klosteret, og han kaltes fra da av en munk. I klostrene ute i Europa kunne det bo flere hundre munker. De leste bønner, skrev av bøker, stelte med trærne i klosterhaven. Også for kvinner var der klostre (nonner, nonneklostre). — I Norge ble det første klosteret bygd i Magnus Berrføtts tid (på Nidarholm). Senere kom Munkeliv ved Bergen, Hovedøens kloster o. fl. Munkenes tall i de 47 norske klostrene var sjelden over 20. — Klostrene hadde noen gjesterum for reisende folk (pilegrimer, kjøpmenn (o. a.). I de bygder der det ingen kloster var, fikk kloster-forstanderen i stand herberger for de reisende, især langs med pilegrimsveiene nord til Nidaros (f. eks. Stenhuset på Gran, Hadeland). Klostrene stod bare under paven. Enda mer enn bispene og prestene var munkene hans lydige tjenere rundt om i landene.

Om korstogene. Gjennom hele middelalderen hadde det vært skikk mellom de kristne å gjøre pilegrimsferder (eller valfarter) til Det hellige land. Pilegrimene bad til Gud på de steder der Jesus hadde levd, og de trodde at Gud hørte bedre etter bønnene deres der enn hjemme. Men så la tyrkerne Det hellige land under seg, og de for stygt frem mot pilegrimene. Da holdt en av pavene et stort kirkemøte i Sydfrankrike, og han fikk Europas ypperste riddere til å dra avsted for å jage vekk tyrkene (korstogene 1096—1290). Krigerne festet et rødt kors på den høyre skulderen; derfor ble de kalt korsfarere. Pavenes mening var nok den at korstogene skulle skaffe dem makt også i Østerlandene.

Sigurd Jorsalfar og Øystein (1103—1130). Da Magnus Berrføtt var falt, seilte Sigurd, sønnen hans, tilbake fra Irland til Norge med krigsflåten. Deretter tok han og hans bror Øystein styret i landet. På den tid hadde korstogene nettopp begynt ute i Europa, og mange nordmenn fikk lyst til å gjøre et korstog, de også. Enden ble da at den 17 år gamle kong Sigurd seilte avsted med 60 skip og 10 000 mann. Siden ble han kalt Sigurd Jorsalfar.

Sigurd seilte først til England, og så langs med Frankrike, og Spania. Noen år før hadde normannerne fra Frankrike tatt Sicilia og Syditalia; hos dem var Sigurd i gjestebud om vinteren. Derfra seilte han til Akre, og så fór han over land til Jerusalem. Kongen i Jerusalem, Balduin, holdt mange gjestebud for kong Sigurd, og fulgte ham selv til Jesu grav og Golgata; han ga ham en liten flis av Jesu kors og mange andre kostbarheter. — Siden ville Sigurd gjeste Myklegard. Da han kom til Dardaneller-sundet, stanset han, enda det var god vind. Men så fikk han sidevind, og da lot han skipene sine seile, det ene etter det andre nær land. Og folk stod på stranden og »gapte« på de forgylte dragehoder og de purpurrøde silkeseil, som skinte 48 i solen. I Myklegard lot den greske keiseren bre purpurrødt silkeklede utover veien fra landgangen til Gullporten; denne porten ble ellers bare åpnet for keiseren, når han kom tilbake fra hærferd og hadde vunnet; men nå fikk også Sigurd gjøre sitt inntog gjennom den. Foran Sigurds tog gikk spillemenn. Han bød folkene sine å sitte stolte på hestene, og ikke vise noen forundring over all stasen. Keiseren fikk store tanker om Sigurds makt, han holdt store gjestebud for ham og ga ham kostbare gaver. — Mange av nordmennene hadde tatt tjeneste i Jorsaland og hos keiseren. Nå ga Sigurd alle skipene sine til keiseren; det forgylte dragehodet på Sigurds skip satte keiseren opp på tårnkuppelen på Sofiakirken. Så fór Sigurd hjem den gamle handelsveien langs med Donau til Bayern, og derfra til Danmark. En bror av den danske kongen forærte ham et skip, og på det seilte han tilbake til Norge. Alle sa at ingen hadde gjort en mer ærerik ferd. — I 1290 drev tyrkene de kristne helt bort fra Det hellige land igjen. Dermed sluttet korstogene.

Mens Sigurd var på korstog, hadde Øystein, bror hans, styrt hjemme. — Veien fra Østlandet og til Trøndelag gikk i de dager over Dovre, etter en lang og naken fjelldal. Der var så langt over at de reisende måtte ligge ute natt etter natt; kom det så uvær, frøs de fælt. Derfor bygde Øystein et par fjellstuer på Dovre. — I Nordland reiste folk hver vinter til Lofotøiene og skulle fiske torsk; om kvelden hvelvet de båtene sine oppe på stranden, og de sov under dem i vinterkulden. Men nå bygde Øystein rorboder for fiskerne. — Da folket i Jemtland hørte om hvor godt han styrte, bad de om at bygdene deres igjen måtte få høre til Norge, og slik vant Øystein denne landsdelen tilbake.

[image: Kong Øystein.]Kong Øystein.
Bispene og prestene i Norge hadde den gang små inntekter. Men da så Sigurd Jorsalfar kom tilbake fra sitt tog, bestemte han og Øystein at bøndene for ettertiden skulle betale 49 tiende til kirken for hvert år (hvert tiende kornband, hver tiende kalv, hver tiende tørrfisk; bispen fikk ¼, presten ¼, kirkebygningen ¼, de fattige ¼). Nå varte det ikke lenge før den norske kirke ble rik. — Noen år etter døde Øystein, og sagaen sier at siden Magnus den godes død hadde det ikke stått så mange sorgfulle menn ved noen norsk konges grav. Sigurd Jorsalfar oprettet Stavanger bispedømme. I sine siste leveår ble han tungsindig og ofte helt vanvittig. Han døde 1130.

Borgerkrigene.

Kort før Sigurd Jorsalfar døde, kom det til Norge en irsk mann, Harald Gille, og sa han var sønn av Magnus Berrføtt. Han «beviste» at dette var sant, på den måten at han gikk på gloende jern i Sems kirke (?) ved Tunsberg (jernbyrd). Først var han da oppe en hel natt og fastet og bad. Neste morgen la de 9 gloende plogjern på kirkegulvet; en bisp på hver side leide ham, de andre bispene og prestene messet, og så gikk han barbent over jernene. Derpå satte de bind om føttene hans og la ham i en seng. Tre dager etter tok de bindet av. Da var føttene uskadde, og nå trodde Sigurd Jorsalfar at Gud hadde dømt at Harald Gille var bror hans.

Da Sigurd Jorsalfar døde, ble hans 15 år gamle sønn Magnus konge. Men Harald Gille krevde å bli konge han også; for slik var lovene dengang. Det ble da krig mellom Magnus og Harald Gille; dermed begynte borgerkrigenes tid, som varte i 110 år (1130—1240).

Harald Gille hadde fått stormennene i Norge til å tro, at når bare han ble konge, skulle de få styre som de selv ville i fylkene sine. Derfor hjalp de ham. De fanget Magnus i Bergen; Harald lot trælene sine stikke ut øynene på ham, de hugg den ene foten av ham, og så satte Harald ham inn i klosteret på Nidarholm (Munkholmen).

Men året etter kom Sigurd Slembe til Norge; også han var fra Vesterhavs-øyene, og han sa han var en sønn av Magnus Berrføtt. En natt da Harald Gille lå og sov (i Bergen), lurte Sigurd seg inn og drepte ham. Deretter hentet han Magnus Blinde ut av klosteret, og de to prøvde nå å legge landet under seg.

4 — Lødøen: Norges historie.

50 Da tok stormennene Harald Gilles unge sønner til konger, og krigsflåten deres møtte Magnus Blindes og Sigurd Slembes flåte ved Holmengrå (utenfor Dynekilen). Magnus falt. Sigurd Slembe ble fanget; de knuste armene og benene på ham, og deretter pisket de huden hans av. Men han var hele tiden rolig og sang en salme. Så slo de ryggen av på ham, hengte ham og hugg hodet av. — Noen år senere begynte Harald Gilles sønner å føre krig seg imellom; de ble drept den ene etter den andre. — Deretter ble den 14-årige Håkon Herdebrei konge; han var sønnesønn av Harald Gille. Men han ble drept av lendermannen Erling Skakke (i slaget ved Sekken i Romsdalsfjord, 1162).

Sveriges merkeligste konge på denne tid, Erik den hellige, gjorde et korstog til Finnland, og litt etter hvert la svenskene hele dette landet under seg. Senere en gang, mens han hørte messe i Uppsala kirke, kom noen uvenner og tok ham til fange og drepte ham. Men siden regnet bispene og folket ham for landshelgen i Sverige.

Den katolske kirkes makt vokser også i Norge.

I Norge hadde de katolske bispene og prestene vært ivrige til å lære folket den kristne tro. I hvert av bispedømmene hadde bispen en skole hvor han lærte opp prester (i Nidaros, Bjorgvin, Stavanger og Oslo), og i bygdene og byene gikk prestene rundt og hjalp foreldrene (og fadderne) med å lære barna trosbekjennelsen, fadervår og mariabønnen utenat (på latin og gammelnorsk). Barna skulle kunne dette senest når de var 15 år. Også munkene i klostrene holdt skole, mest for stormannssønner. Og prester og munker var med og leste bønnene sine når et barn skulle døpes, når noen skulle gifte seg, når noen skulle begraves; de leste bønner over havet, så det skulle bli rikt fiske, over jorden, så den skulle gi meget høy og korn, over de syke kreaturer, så de skulle bli friske igjen. Alt dette gjorde at folket fikk stor tiltro til de katolske prestene og munkene.

De norske bispene hadde helt til borgerkrigenes tid måttet lystre landets konge. Men så sendte paven den vennesæle kardinal Nikolaus hit opp (1152), midt under borgerkrigene. Harald Gilles sønner, som den gang var konger, kalte da sammen 51 et riksmøte i Nidaros. Der satte kardinalen inn bispen i Nidaros til erkebisp over Norgesvelde (Norge, Island, Grønland, Færøiene, Suderøiene og Man). Dermed hadde de norske bispene fått sin egen høvding, som kunne passe på å gjøre også dem fri fra kongenes overherredømme så snart han fant høve til det. — Samtidig ble Hamar bispedømme oprettet.

Kardinal Nikolaus fikk også nordmennene til å gå inn på at de for ettertiden skulle betale skatt til paven for hvert år (peterspengene). Og han fikk dem til å sette inn i lovene at hvem som ville, herefter kunne få gi 1/10—1/4 av gårdene sine til kirker og kloster. Folk trodde nemlig i de tidene, at når en døde, kom sjelen først i »skjærsilden«. Der skulle den pines for sine synder. Men hadde han før sin død gitt gårdparter som sjelegave til prester og munker, da leste de bønner for ham, så sjelen hans slapp fortere inn i himmerike. Herefter ble det derfor skikk å gi slike gaver, især når folk lå på sitt siste.

Etter hvert som kirkene og klostrene fikk større eiendommer, ble de også brukt av folket som et slags banker. Når en bonde trengte penger, kunne han låne av dem rentefritt og sette gården sin i pant. Hendte det så at han ikke greide å betale, da tok de gården hans. Men han fikk bruke gården som før, mot å betale jordleie for hvert år (han ble leilending). Etter et par hundre års forløp hadde kirken og klostrene i Norge fått makten over kanskje 1/3 av alt jordegodset.

Også etter riksmøtet i Nidaros var det Norges konger som kåret nye bisper i Norge. Men så ble den evnerike Øystein erkebisp. Han satte seg fore at han ville gjøre de norske bispene fri fra kongenes makt, slik som bispene ute i Europa nå var blitt det. I de dager var Erling Skakke fra Sunnhordland den mektigste lendermann i Norge; han var gift med Sigurd Jorsalfars datter og hadde med henne sønnen Magnus. Erling (og stormennene) hadde fått Magnus tatt til konge på Øreting (etter Håkon Herdebrei); men

52 dette var imot Norges gamle lover, fordi Magnus bare var dattersønn av en konge. Erling ønsket derfor at erkebispen skulle krone Magnus og dermed gjøre hans kongedømme mer lovlig i folkets øyne. Erkebispen og Erling holdt da et stort høvdingmøte i Bergen (1164), og der kronte erkebispen den da 8-årige Magnus til konge; det var den første kongekroning i Norge. Men til lønn for dette måtte Erling Skakke gå inn på at de nye bispene i Norge for ettertiden skulle velges av kor-brødrene i bispekirken, således som pave Gregor 7 hadde krevd det. Erkebispen skulle ha rett til å kreve inn større skatter enn før, og han skulle også være tilsynsmann over selve kongen. Dermed var de norske bispene blitt fri fra kongens overmakt; men disse avtalene ble omgjort igjen snart etter av kong Sverre.

Sverre Sigurdsson (1177—1202). Sagaen forteller at Sverre ble født i Bergen (?). Men han vokste opp på Færøiene hos en bisp. Han ble kortbent og breivoksen, og hadde skarpe øyne. Omtrent alle hærmenn i de tidene brukte å drikke seg fulle så ofte de kunne. Sverre derimot drakk aldri så meget at han mistet vettet, sier sagaen, og han er den mest evnerike av alle Norges konger.

[image: Sverre Sigurdsson (?).]Sverre Sigurdsson (?).
Først gikk Sverre i prestelære på Færøiene. Han tenkte allerede da på å bli en mektig mann, og en dag sa han til mor sin: »Er du ikke glad nå da jeg snart er prest og nok også med tiden skal bli bisp?« Men hun tok til å gråte og sa: »Du er født til noe høyere; din far var Harald Gilles sønn!« Da ble Sverre meget tankefull. Snart etter reiste han til Norge. Der oppholdt han seg ofte mellom Erling Skakkes og Magnus’s hirdmenn, og han fikk nøye 53 greie på uvennene deres rundt om i landet. Men han syntes det var umulig å ta riket fra Magnus og Erling; derfor ville han ikke være i Norge lenger, og han drog til Vermland. Den gang var der i Norge en flokk krigsmenn som kaltes birkebeinene. De hadde kjempet mot Magnus og Erling Skakke i mange år og var blitt så fattige at de brukte sko av bjørke-never; derav hadde de fått sitt navn. Så var kongen deres blitt drept i slaget på Ré ved Tunsberg, og nå kom de etter Sverre til Vermland og ville velge ham til konge i stedet. Sverre sa først nei, for de var noen fæle røvere, og ikke flere enn 70 mann. Men så truet de med å drepe ham, og da valgte han heller å bli konge over dem. I de første to årene vanket Sverre og birkebeinene fredløse om i Norge fra bygd til bygd. De kom ofte i den ytterste nød (f. eks. en gang på Vossefjellene). Men da brukte Sverre å holde en tale for dem, og når de så bare gjorde som han sa, greide de seg. — De drepte Erling Skakke i et slag ved Nidaros (på Kalvskinnet)¹; siden 54 drepte de også Magnus i sjøslaget ved Fimreite i Sogn, 1184. Dermed hadde Sverre lagt Norge under seg. Birkebeinene, som før hadde vært bare fattige landstrykere, fikk nå gode gårder og rike giftermål. Men folk sa også at det aldri hadde vært likere krigere i Norge.

[image: Begynnelsen til Trondheims domkirke var gjort av Magnus den gode, som hadde bygd en trekirke der hans fars lik hadde stått det første året. Olav Kyrre hadde i stedet bygd en kirke av blågrå kleberstein, med runde buer. Men i erkebisp Øysteins tid hadde de i Normandi tatt til å bygge kirker med spisse buer. Så snart Øystein var blitt erkebisp over Norgesvelde, gikk han i gang med å bygge i Nidaros en overmåte stor kirke med sådanne spisse buer, for Hellig Olavs lik, og han gjorde Olav Kyrres kirke til kor i den. Den ble hans livs storverk.]Begynnelsen til Trondheims domkirke var gjort av Magnus den gode, som hadde bygd en trekirke der hans fars lik hadde stått det første året. Olav Kyrre hadde i stedet bygd en kirke av blågrå kleberstein, med runde buer. Men i erkebisp Øysteins tid hadde de i Normandi tatt til å bygge kirker med spisse buer. Så snart Øystein var blitt erkebisp over Norgesvelde, gikk han i gang med å bygge i Nidaros en overmåte stor kirke med sådanne spisse buer, for Hellig Olavs lik, og han gjorde Olav Kyrres kirke til kor i den. Den ble hans livs storverk.
Sverres hårdeste strid.

Sverre påstod at han i grunnen var innsatt til konge av Gud selv; han var konge »av Guds nåde«. Derfor regnet han det for sin plikt å passe på så fattigfolk i landet ikke led urett. Hittil hadde omtrent de samme lendermanns-slektene styrt over fylkene, helt fra Harald Hårfagres tid av, og de hadde faret frem mot småbøndene som de ville. Men nå innsatte Sverre sysselmenn til å styre, i flere fylker; han innsatte også 2—3 lagmenn til øverste dommere i hvert lagdømme, og de skulle passe på i kongens sted så der ble faret rettferdig frem mot småfolket. Lendermanns-slektene fikk således herefter meget mindre makt enn før; men det regnet de som en hevn fra Sverre, fordi de hadde hjulpet Magnus Erlingsson, og de ble Sverres fiender enda mer enn tidligere.

Til bispene sa Sverre at han ikke kunne la dem få beholde den store makt som Erling Skakke hadde gitt dem. Derfor fikk Sverre også bispene imot seg. Da så erkebisp Øystein døde, rømte Øysteins eftermann på erkebispestolen til Danmark og lyste derfra bann over Sverre. Samtidig begynte lendermanns-slektene krig mot Sverre, og de fikk med seg almuen hver i sine fylker, særlig på Østlandet. Lederen for opprøret var bispen i Oslo, Nikolaus Arnesson (fra Stovrheim i Nordfjord); derfor ble de kalt baglerne (ɔ: bispevennene).

Vanlige folk hadde i de dagene stor tiltro til bispene og paven; endog mange birkebeiner fryktet for at Gud ville la dem bli fordømt, fordi de hjalp Sverre mot baglerne. Sverre fikk da en av mennene sine til å skrive en hel bok mot bispene. I den la han ut om at det var han som hadde Gud og Hellig Olav på sin side. Bispene derimot brydde seg ikke om hva 55 selve Hellig Olav hadde satt inn i lovene; men de ville tvinge det fattige folk til å betale dobbelt så store skatter til kirken; dette var det Sverre ikke ville vite av! Sverre lot boken sin mot bispene lese opp på tingene, og folk stolte i de dager så fast på Hellig Olav at endog flere av prestene da begynte å holde med Sverre igjen.

Så truet paven med å legge interdikt over hele Norge; det skulle da regnes som et hedensk land, og kirkene skulle stenges; utenfor kirkedøren skulle prestene stå og preke at de som lydde kongen, var sikre på å komme i helvete. I Viken trodde bøndene dette fullt og fast. En vinter da Sverre var i Oslo, kom 15 000 bønder stevnende fra alle kanter og ville drepe ham. Selv hadde han bare 3 000 mann. På en dag holdt han 8 slag mot bondeflokkene, og han vant over dem aldeles.

Noen bagler hadde en borg på Slottsberget ved Tunsberg. Sverre og birkebeinene slo ring rundt fjellet og lå der i 20 uker om høsten og vinteren, så baglerne til slutt ikke hadde annet til mat enn lærtau og gamle skofiller. Da måtte de gi seg. Men der ble Sverre syk, og han seilte til Bergen. Han skjønte, at når han var død, ville ingen i Norge kunne føre hans veldige kamp mot pavekirken frem til seier. Derfor skrev han til sin sønn Håkon og rådde ham til å slutte fred med erkebispen. Noen dager senere måtte de sette Sverre i høgsetet; da sa han: »Jeg har i min kongetid hatt mer ufred og fare enn ro og fred, og mange har ønsket ondt over meg; nå tilgi Gud alle mine fiender og dømme mellom dem og meg!« Dermed døde Sverre, bare 54 år gammel.

Håkon Sverresson. Inge Bårdsson.

Etter Sverre ble Håkon Sverresson konge, og han sluttet forlik med bispene, etter Sverres råd; de måtte da finne seg i at han ikke ga slipp på retten til å godkjenne de nye bispene. — Et halvt år etter Håkon Sverressons død tok birkebeinene Sverres søstersønn Inge Bårdsson til konge. 56 I Danmark var Valdemar den store blitt enekonge 1157. Valdemar var oppfostret sammen med Absalon, som siden ble erkebisp over landet (i Lund). De to seilte år etter år til Vendland (nå Nordtysland) med hærskip. Venderne brukte den gang enda å gå til fots når de var i krig. Men i Danmark hadde nå de rikeste bøndene begynt å ride på hester. Derfor seiret Valdemar den store, og han tvang venderne til å bli kristne. Knut Valdemarsson og Absalon erobret hele Vendland og Holstein. Knuts bror, Valdemar Seier, vant også Estland. Sagnet forteller at i et av slagene der falt Danmarks flagg, Danebrog, ned fra himmelen. — Erkebisp Absalons skriver Sakso skrev på latin den første Danmarks-historie (o. 1200); den er danskenes mest berømte bok fra sagatiden.

Håkon Håkonsson (1217—1263). Håkon Håkonsson, Sverres sønnesønn, ble født på gården Folkenborg, noen mil nord for Sarpsborg, en tid etter farens død. Men baglerne rådde i Viken den gang. Da Håkon var halvannet år gammel, tok derfor hans mor, Inga, gutten med seg og ga seg på vei til Trondheim; der bodde kong Inge Bårdsson, og der hadde birkebeinene makten. De kom til Hamar julaften. Bispen bad dem til seg i julen; men moren trodde han ville drepe gutten, og hun rømte nordover til Lillehammer og derfra til Østerdalen. Det ble en hård reise med kulde og snødrev. Til sist tok to flinke skiløpere imot gutten, så han iallfall kunne bli berget, og de nådde frem til en skoglade. Der gjorde de opp ild; men da begynte det å dryppe av taket, 57 så det til slutt var bedre ute enn inne. Til barnet hadde de ikke annet enn bær som de grov frem under sneen. Baglerne hadde sendt ut noen hærmenn som skulle forfølge dem; men de nådde dem ikke. — Da Sverres sønnesønn kom til Trondheim, ble birkebeinene i Trøndelag svært glade. Siden tok de ham ofte for moro skyld en i armene og en annen i benene og tøyde ham mellom seg; da sa de: »Vi vil gjøre ham lenger, han vokser for smått!« Men de trodde han nok skulle bli lik Sverre når han ble stor.

[image: Birkebeinene bringer den vesle Håkon Håkonsson over fjellet til Østerdalen.]Birkebeinene bringer den vesle Håkon Håkonsson over fjellet til Østerdalen.
Da Inge Bårdsson døde (1217), ble Håkon konge; han var da 13 år og lignet Sverre nokså meget både i kropp og sjel. Men Inge hadde en bror, Skule, som også ville være konge. Håkon giftet seg med Skules datter, og siden gjorde han Skule til hertug over ⅓ av Norge. Likevel begynte Skule krig. Året etter drepte birkebeinene ham utenfor Elgeseter kloster ved Nidaros 1240; dermed endte borgerkrigene. Bispene og lendermennene var blitt tuktet av Sverre og Håkon, og kongene i Norge ble fra nå av nesten eneveldige.

I de tider trodde folk, at når en konge lot seg krone, ble han meget gjevere enn før. Håkon skrev derfor til paven og fikk ham til å sende kardinalen Wilhelm av Sabina opp til Norge; han kronte Håkon i Kristkirken i Bergen med stor stas. Efterpå skulle kongen holde gjestebud for kardinalen; men i hele byen fantes ikke dengang en sal som var stor nok til det. Så måtte de bruke et 60 m langt skibs-naust, som de kledde med kostbare tepper rundt alle vegger. Håkon ergret seg visst meget over denne tarvelige gjestebudshallen, og ikke lenge etter gikk han i gang med å bygge en gildehall av stein. I dansketiden ble den brukt til kornmagasin i mange år; men nå er den satt i stand igjen. — Ute i Europa var Håkon høyt æret; den franske konge ville ha ham med på et korstog (til Egypten); paven tilbød ham å bli keiser i Tyskland; datteren hans ble gift med en spansk prins.

I Håkons tid hadde Norge større utenlandshandel og skipsfart enn noen annen tid i middelalderen.

Håkon ville prøve å hindre at det i ettertiden ble borgerkrig mellom kongssønnene så som før. Derfor fikk han folket 58 på tingene til å sette inn i lovene at fra da av skulle kongens eldste ektefødte sønn være den nærmeste arving til riket. Han bygde kirker i Ofoten og på Tromsøy; det var det første tiltaket til å kristne finnlappene. Folket på Grønland og på Island valgte Håkon til konge, og Norges-veldet rakk da fra Finnmark og Gøtaelv til Man og Grønland. Til slutt seilte Håkon avsted med mange skip og ville tukte skottekongen. På Orknøiene ble han syk. De måtte da lese opp for ham av Bibelen (på latin). Siden leste de de gamle kongesagaer, like fra Halvdan Svarte. Da Sverres saga var lest, døde han. — Håkons merke var en gul løve på rød bunn. I Håkon 5’s tid ble det Norges riksvåpen og flagg.

Kongespeilet. I Håkon Håkonssons tid ble det skrevet så mange bøker i Norge som aldri før. Mest kjent av dem alle er Kongespeilet; der forteller en far til sønnen sin hvordan han skal bære seg at i krig, og hvordan han ellers skal oppføre seg. Av Kongespeilet ser vi at nordmennene den gang var likeså dannet som folk utenlands. Det var på sine vikingtog og handelsferder de hadde lært så meget. En del hadde de vel også lært av de mange utlendingene som kom til Norge hvert år og bad ved St. Olavs skrin i Nidaros.

I Kongespeilet står det: »Den som vil bli vis, må først og fremst frykte Gud over alle ting. — Venn deg til å holde din kropp rank, og gå vakkert også, uten dog å gå for langsomt. — Gjør deg umake så du ikke blir full av sorg; for den sorgfulle er alltid syk. — La aldri noen dag gå hen uten at du lærer noe nyttig. — Når du kommer til en fremmed by, da gå tidlig om morgenen til kirke, men deretter til ditt arbeide. Drikk, terningspill, dårlige kvinner og tretter må du passe deg for som for djevelen selv; for alt slikt fører de største ulykker med seg. Prøv alltid å være i lag med gode mennesker. — Pass nøye på hva du sier; for det kan bli til ære for deg, men også til den aller største skade. Når du er sint, bør du tale lite; mangen en har da sagt ord som han siden ville ha kjøpt tilbake for gull, om det var mulig. Tål dog ikke at folk fornærmer deg med vilje!«

I Håkon Håkonssons tid ble også diktet det berømte Draumkvede; det forteller om Olav Åstesons ferd gjennom dødsriket.

Snorre Sturlasson († 1241). Snorre ble i sine barneår oppfostret på gården Odde på Sydisland. Der satt de om 59 kveldene rundt langilden og fortalte sagaer og sa frem kveder, så som skikken var i de tider, og Snorre hørte alltid vel etter. Da Snorre ble voksen, giftet han seg med en rik arving og ble den mektigste høvdingen på Island; han kunne møte på alltinget med 800 mann. Snorre studerte nøye de sagaene som var skrevet allerede den gang. Han gjorde også en ferd til Norge; der søkte han opp slike folk som kunne fortelle ham om gamle dager. Da han kom tilbake til Island igjen, arbeidet han alt dette sammen til en bok, De norske kongers sagaer, som rekker til slaget på Ré; den er skrevet på gammelnorsk, og er den beste sagaboken i Europa fra de tider. Snorre skrev dessuten også den yngre Edda, om de gamle norske gudesagnene. — I Snorres tid var det store kriger mellom høvdingene på Island, og en natt kom en av fiendene hans med mange menn til gården hans, Reykjaholt, og drepte ham.

Ute i Europa var det i de dager mest bare prestene som skrev bøker; i Norge og på Island derimot var det også høvdingene. Men mot slutten av sagatiden døde de islandske høvdinge-slektene ut, og da var det ingen som dugde til å skrive nye bøker; de bare skrev av de gamle. Også ellers kom det da en ulykkelig tid for Island, med uår, sult og farsotter.

Magnus Lagabøter (1263—1280). Magnus Lagabøter var Håkon Håkonssons eneste sønn. For å få fred med skottekongen avstod han Man og Suderøiene, mot at Norge skulle få en avgift fra Skottland for hvert år (freden til Pert 1266). Slik begynte det nå å gå nedover med Norges vesterhavsvelde.

Norge hadde den gang enda en særskilt lov for Frosta lagdømme, en for Gula, en for Eidsivatings og en for Borgartings lagdømme. Magnus lot disse 4 lovene arbeide sammen til én landslov (1276) og fikk av det sitt tilnavn. Magnus Lagabøters landslov kom til å gjelde i over 400 år (til 1687). 60 Herefter ble det kongene i Norge som ga nye lover; de skulle da rådføre seg med sine »gode menn« (ɔ: bispene og lendermennene, riksrådet).

[image: Magnus Lagabøter. (Fra Stavanger domkirke.)]Magnus Lagabøter.
(Fra Stavanger domkirke.)
Hittil hadde Norges konger når de reiste i krig, hatt med seg bare fotfolk. Men i Danmark og Sverige hadde kongene nå begynt å la sine og lendermennenes huskarer ride på hester i krigene, så som skikken var i de sydligere land (riddersvenner). Derfor ble Magnus nødt til å skaffe også Norge en ridderhær. Han ga lendermennene navnet baroner, og andre fornemme menn ble kalt riddere (»adelen«); han fikk dem til å holde noen riddersvenner hver (s. 7). Til lønn for det ga han dem av de bondegårdene som kongen eide i bygdene, og gårdene leide de bort til leilendinger og fikk jordleie av dem for hvert år. Men husene på de norske barongårdene og riddergårdene var ikke enda stort staseligere enn på de største bondegårdene.

Kongsdøtrene og adelsdøtrene vevde, spant og broderte. — Især når det var gjestebud, moret de seg med lek. De unge riddere og jomfruer holdt da hverandre i hendene og danset i ring og sang ridderviser; først sang én alene, siden, når de kom til de siste linjene i verset, sang hele flokken. — Det ble nå diktet mange ridderviser; de handlet mest om ridderes storverker eller om trofast kjærlighet (f. eks. Dalebu Jonsson o. m. fl.). Tjenerne på herregårdene lærte både visene og dansene. Således kom de ut blant folket, og i de siste par hundre år er de blitt oppskrevet. I barnas leker finnes drag av dem den dag i dag.

I Magnus Lagabøters tid ble den myndige Jon Raude erkebisp i Nidaros. Han tok opp kirkens gamle krav om at bispene skulle velges av kor-brødrene — med slik kraft at Magnus Lagabøter måtte gå inn på det (forliket i Tunsberg). Herefter hadde erkebispen så mange krigssvenner om seg at han nesten kunne kappes med selve kongen. Bispene ble like mektige som de fremste av lendermennene.

Kong Erik Klipping i Danmark og Danmarks fornemste menn holdt et riksmøte i Vordingborg, 1282; der vedtok de en lov om hvor stor rett de og folket skulle ha (den første danske 61 »håndfestning«). For ettertiden måtte omtrent hver eneste dansk konge skrive under på en slik håndfestning og gi større og større rettigheter til stormennene, før han kunne bli valgt. Dette varte til 1660.

[image: Storgård fra 1700-tallet. Bjørnstad i Vågå.]Storgård fra 1700-tallet. Bjørnstad i Vågå.
Eirik Magnusson. Håkon 5 (1299—1319). Da Magnus Lagabøter døde, ble hans 12 år gamle sønn Eirik konge. Men Eirik døde allerede 19 år etter, og så gikk riket over til hans yngre bror Håkon. Hele sin styretid arbeidet Håkon 5 ivrig for Norges vel. Således bygde han borgene Akershus ved Oslo, Båhus på en holme i Gøtaelv, og Vardøhus. — Han hadde bare en datter som han kunne gi riket til når han døde, og han var redd for at lendermennene da skulle gjøre seg enerådige i landet. Derfor bestemte han at herefter skulle ingen vanlige stormenn mer innsettes til lendermenn (eller baroner) i Norge; bare sysselmenn skulle fra da av styre over fylkene. På den måten gjorde Håkon nå slutt på de langvarige stridighetene mellom kongen og lendermanns-slektene, som hadde vart like siden Harald Hårfagres tid.

62 Håkon 5 syntes også han måtte sørge for en mann til å styre riket når han selv falt fra. Derfor giftet han datteren sin med en sønn av kong Magnus Ladulås i Sverige, og deres unge sønn, Magnus, innsatte han til tronarving i Norge. Men så begynte Håkon å tenke på at kanskje de svenske stormennene siden kunne rive til seg makten over Norge. Da han lå på sitt siste (på Tunsberghus), kalte han derfor til seg 8 av Norges fornemste menn; de måtte legge hånden på det hellige kors (s. 47) og sverge på at de ville se etter så menn fra et annet rike aldri kom til å rå over embeder og festninger her i landet. Så døde Håkon 5 i 1319; vi regner ham som den siste av Harald Hårfagres ætt på mannssiden.

En Olavs-messe ved år 1300. Det er olsok-aften. Folket i Trondheim bor enda bare i vanlige røykstuer; men byen har dessuten omkr. 20 kirker og klostre, og vakrere enn alle de andre kirker er domkirken, som nylig er blitt ferdig. — Inn over fjorden kommer hundrer av båter fra Norges fjordbygder i nord og syd. Der er også fartøyer som er kommet helt fra England og Frankrike (over Bergen), eller fra Tyskland og Danmark (over Tunsberg). Ombord er fromme pilegrimer, og handelsmenn som skal selge varer ved messen. Langs etter alle veier kommer folkeflokker, ridende og gående. Her og der kan en se halte som går på krykker. Et sted kommer en ung gutt leiende med sin blinde mor; han tror hun skal få synet sitt igjen når hun bare ber til Gud ved St. Olavs skrin. Snart står der telt ved telt i alle gater og langt bort over markene.

Om kvelden begynner festen. De mange pilegrimene har hatt med seg vokslys i hundretall og gitt dem til kirken; nå brenner lysene inne, rundt alle vegger. Flere prester står rundt alteret og synger en lang »vekselsang« om alle de mirakler og gode gjerninger som St. Olav har gjort; av og til blander orgelet sin røst med. De som søker helsebot, sitter i kirken hele natten; de faster, ber og synger (olsok ɔ: Olavs-vaka). Men utenfra høres skrål og larm; for ikke langt borte er markedet i full gang, med kjøp og salg, dans og drikk, ofte slagsmål og tyveri.

Neste formiddag, olsok-dag, 29de juli, står selve erkebispen for høyalteret. Han har da på seg en gullsydd rød kappe, og over hele kirken dufter det av røkelse. Han løfter brødet og vinen høyt opp, og innvier det med sang til å være Jesu legeme 63 og blod. Da går det et støt gjennom alle som er i kirken: halte og lamme merker med ett at de er blitt friske igjen, de kaster krykkene sine, og faller på kne og takker Gud med høye rop. Så går alle ut av kirken i et stort tog. Først går kordrenger og prester i hvite drakter; de bærer tente lys, forgylte alterbeger, helgenbilder og kors. Deretter kommer erkebispen og andre bisper og prester, så kommer 60 prester som bærer St. Olavs skrin, deretter pilegrimene og alt folket. Rundt skrinet henger en mengde poser, og en prest står oppå det; han roper ut og ber folket legge penger i posene; gjør de det, da skal Gud lønne dem, det kan han trygt love. Ofte kan der på denne måten komme inn 5000 merker sølv (¼ mill. kr.) på én dag. Toget går langsomt fremover, og rundt om kirken, mens alle prestene synger; folk både puffer og støter og vil frem og røre ved skrinet; mange må nøye seg med å falle på kne og be på de steder der prestene har satt skrinet ned mens de hvilte. — Olsok-festen varte i 8 dager; det var den største kirkefesten i Norge i middelalderen.
¹) Gjennem Ulvhild stammer både kongen og dronningen vår fra Olav den hellige, og like ens flere andre av Europas fyrster.
¹ Bakefter slaget på Kalvskinnet hadde Tjodrek Munk skrevet vår eldste Norges-historie (på latin); han uttaler seg der kraftig mot Sverre. Kanskje som svar lot Sverre skrive Ågrip, vår eldste Norges-historie på gammelnorsk. Noen år senere lot han Karl abbed skrive Sverres saga, slik som han selv ville den skulle minnes.



Norges vanmaktstid 1319—1814.

63 Norges vanmaktstid 1319—1814.
Magnus Eriksson. Svartedauen i Norge. Da Håkon 5 døde i 1319, ble hans tre år gamle dattersønn, Magnus Eriksson, konge over både Norge og Sverige. I Magnus Erikssons tid kom svartedauen fra Østerlandene og fór rundt Europa i 8 år. Den kom til Bergen om høsten 1349 med et handelsskip fra England. Skipet la inn til bryggen og tok til å losse varene; men så døde mannskapet, og skipet ble liggende til det sank. Da varene kom opp i byen, begynte folk å få feber og blodbrekning, så ble kroppen full av sorte byller, og etter 1 til 3 dager døde de fleste av de syke; men de som kom seg igjen, ble aldri så sterke som før. På én dag ble det gravsatt 80 lik ved en kirke i Bergen. Prestene i Norge døde nesten alle sammen; de fikk lett sykdommen, fordi de var så ivrige til å besøke de syke. Det var dengang ingen leger eller medisin, og folk forstod ikke hvordan de syke måtte holdes borte fra andre folk; derfor bredde sykdommen seg over hele landet. 10 år senere herjet koppene over hele 64 Norge, og 11 år deretter igjen kom en ny forferdelig farsott. Sagnet forteller om mange daler at alt folket døde, og at aker og eng grodde til med skog. I Norge var det den gang omtr. 300 000 mennesker; av dem døde kanskje ⅓ i svartedauen. (Sagnene om Jostedalsrypa, og om Hedals kirke i Valdres.)

På svartedauens tid eide kongen og adelen i Norge rimeligvis bort imot ⅓ av alle bondegårdene, og kirken eide kan hende også ⅓. Disse gårdene ble bortleid til leilendinger, som måtte betale jord-leie for hvert år (korn, kjøtt, smør, skinn osv.). Derfor var det at adelen og bispene hittil hadde hatt råd til å holde så mange riddersvenner. Men så kom svartedauen og rev bort mange også av leilendingene. Bakefter ble det ofte vanskelig for jordeierne å få leid bort gårdene sine, de måtte i mange bygder nøye seg med mindre enn tredjeparten så stor jordleie som før, og de hadde ikke nå lenger råd til å holde så mange riddersvenner. — Noen adelsslekter brukte i denne tiden å la de rikeste arvingene i slektene gifte seg med hverandre; somme av adelsslektene kom på denne måten til å rå over mer enn tusen gårder til slutt. Men leieinntektene deres var likevel for små til at de kunne holde så mange riddersvenner som adelen i Sverige og Danmark. Derfor regnet de seg for ringere enn den utenlandske adel; når de skrev brev, blandet de inn svenske og danske ord. Og barna deres ble svake, fordi foreldrene var så nær i slekt. Således gikk det nå jevnt nedover med den norske adel, både i makt og dyktighet.

Leilendingene derimot gikk det opover med; de slapp etter svartedauen å betale så stor jordleie som før, og de ble etter hvert mer velstående. Dette er kan hende en av grunnene til at folket i bygdene i de følgende tider var så snare til å gjøre opprør mot de verste av styresmennene i bygdene.

64 Handelen i middelalderen.
I oldtiden og middelalderen regnet folk India for å være det rikeste land i verden. Kjøpmenn fra Arabia seilte hvert år til India etter varer: kanel, 65 sukker, edelstener, silke o. s. v. Disse varene fraktet de vestover til Mesopotamia og Rødehavet. Derfra gikk varene med lange karavaner vestover til havnene i Syria og Egypten. Dit kom så handelsmenn fra Norditalias byer (Venezia, Génova o. fl.) seilende med ull, våpen, tømmer og træler; de byttet til seg varene fra India og seilte deretter til Italia igjen.

Siden ble varene sendt over Alpene, og nordover langs etter de tyske og franske elvene. Langs med disse handelsveiene vokste det nå frem byer (etter 1100), helst der hvor handelsmennene brukte å ligge over med varene sine om natten. Men på fjelltoppene langs med veiene hadde riddere bygd borger. Når så handelsmennene kom kjørende med kostbare vare-lass, hendte det ofte at ridderne kom ridende med svennene sine og røvet varene. Da slo handelsmennene i noen tyske byer seg sammen til et lag (i Håkon Håkonssons tid); det ble senere kalt »Hansaen«. Omkring år 1350 var bort imot 100 byer med, like fra Amsterdam og London til Novgorod langt inne i Russland. — Når de sendte varer fra den ene byen til den andre, leide de krigsfolk til å følge med og forsvare dem mot røver-ridderne. Brügge og Lübeck var lenge de mektigste av hansebyene. Rundt byene sine bygde de høye steinmurer; sjøbyene eide så mange krigsskip at de kunne føre krig mot både Norge, Danmark og Sverige på en gang. De ødela Norges blomstrende handel og skipsfart og tiltvang seg stadig større handelsrettigheter rundt om i landene. — Hjemme i byene sine bygde de rådhus med klokkespill i tårnet og mange praktfulle kirker som en kan se flere av enda.

Hanse-kjøpmennene i Norge.

Allerede i Håkon Håkonssons dager hadde de norske stormennene etter hvert sluttet med å seile selv til utlandet med varer fra bygdene sine; de syntes da de var blitt for fine til slikt. I stedet begynte norske kjøpmenn i byene å kjøpe sammen varene. Senere tok så hansebyene i Nordtyskland til å sende handelssvenner til de største byene i Norge, Sverige og Danmark; i Bergen fikk de ikke lov til å gifte seg mens de var der. I den første tiden var det så at når bøndene kom seilende til Bergen og skulle selge varer (smør, tørrfisk, tjære o. l.) måtte de først selge varene til de norske kjøpmennene i Bergen, og de solgte dem så til de tyske svennene i store partier. Til betaling for varene fikk de

66 norske kjøpmennene salt, øl, vin, krydderier, som de solgte i smått til bøndene igjen.

De tyske svennene syntes de var meget finere folk enn nordmennene. Rett som det var, satte de seg også opp mot kongens befalingsmann i Bergen. Da så svartedauen herjet på det verste, slo de seg sammen til et lag, Kontoret, for å støtte hverandre i handelen, og det gikk deretter fort tilbake med de norske kjøpmennene.

De norske byene var små enda. Bergen, som var en av de største i hele Norden, hadde rimeligvis under 6000 mennesker, og av dem var kanskje halvparten tyskere.

Vi kan tenke oss at vi kommer seilende til en norsk by. Langs etter stranden stod en lang rad med store tjærebrædde tømmerhus; de vender gavlen mot sjøen, og har store glugger med tre-luker for, istedenfor vinduer. Dette er handels-gårdene. Foran dem står trebrygger langt ut i vannet (s. 78). Ved bryggene ligger om sommeren hundrer av skip, og folk er i travelt arbeide med å bringe varer i land eller ombord. Ovenfor raden med handelsgårder går storgaten i byen, krok i krok, og den er så smal at vi flere steder kan nå husveggene på begge sider når vi strekker ut armene. Den er ikke steinlagt; i regnvær renner vannet midt etter den. Husrekken på den øvre siden av gatelinjen vender også gavlen mot gaten. Det er mest mørke røykstuer med torvtak. Hit opp bringer handelsmennene varene fra handelsgårdene og selger dem i smått. Hver stue har en firkantet åpning i gateveggen; foran denne åpningen er en treluke, som handelsmannen slår ned til disk. 67 Folk må således stå ute mens de handler. Handelsmennene har sin del av gaten, våpensmedene sin, skomakerne sin osv.

[image: 1. Kak-stryking. Da brukte de opp 9 ris, tre slag med hvert. 2. En misdeder med bakbundne hender må ride gjennom byen sittende bakvendt.]1. Kak-stryking. Da brukte de opp 9 ris, tre slag med hvert. 2. En misdeder med bakbundne hender må ride gjennom byen sittende bakvendt.
Ved Storgaten, midt i byen, er torvet; der møter folk fra landet frem med varene sine og står og selger dem. Der står en høy stolpe (»kaken«); når en har stjålet, binder de ham fast til den og pisker ham, mens folket ser på (»kakstryking«); så svimerker de ham efterpå i pannen med gloende jern (hvorfor?). Ved siden av kaken stod også ofte en gapestokk. Til den satte de fast med halsjern slike som var slemme til å banne, som ikke holdt orden på barna sine osv.

[image: Forbryter m. brennemerke(en galge)]Forbryter m. brennemerke(en galge)
Da bymennenes hus var så lave og fattige, tok de mange kirker og klostre seg dobbelt staselige ut. De var av hugget gråstein. Innvendig skinte det fra mange lys på altrene; det glitret i de forgylte helgenbilder og sølvkar, og prestene gikk kledd i purpur og gull; alt skulle være en etterligning av himmelens herlighet.

Tett ved byen, på en haug eller et nes, lå som regel en bispe- eller kongsgård; utenom den var tykke murer og vanngraver, og innenfor var tinder og tårn. Der bodde den bispen eller adelsmannen som skulle forsvare byen. Mot slutten av middelalderen tok de norske bymennene til å slå seg sammen i foreninger (kjøpmannsgilder, skomaker-laug osv.), etter utenlandsk mønster. I gildemøtene bestemte de hvor mange handelsmenn, skomakere osv. det skulle være i byen, og hva hver vare skulle koste. Ville f. eks. en sette seg ned som smed, måtte han vente til det ble plass ledig i »lauget«.

Håkon 6 Magnusson (1355—1380). Magnus Eriksson greide ikke å styre godt både i Norge og Sverige. Nordmennene fikk ham derfor til å ta sin sønn Håkon til medkonge i Norge (Håkon 6). 8 år senere valgte svenskene Albrekt av Mecklenburg til konge; dermed var Norge og Sverige skilt igjen.

I Håkon 6’s tid var den listige Valdemar Atterdag konge over Danmark. Håkon giftet seg med Valdemars datter Margreta. Hun var den gang bare 10 år gammel. Like etter sendte de henne til en svensk dame, som skulle oppfostre henne; der fikk hun ofte ris. Hun ble liten av vekst, men overmåte forstandig. Noen år senere flyttet hun hjem til Håkon.

68 [image: Hanse-kogge. (Legg merke til de spyd-væbnede krigere i mastene).]Hanse-kogge.
(Legg merke til de spyd-væbnede krigere i mastene).
I de dagene lyste det ikke fyr-lykter langs etter Norges kyster om nettene, slik som nå; det var ikke lenge mellom hver gang at tyske kjøpmannsskip rente frem på undervannsskjær i de norske fjordene. Men da kom straks kongens høvedsmann til stedet og tok både skip og ladning; for det var gammel lov over hele Norden, at alt strandet utenlandsk gods skulle tilhøre den som hadde »strandretten« (oftest kongen). Hansebyene krevde gang på gang å få disse urettferdige lovene forandret; men Håkon 6 og Valdemar Atterdag nektet det. Til slutt begynte da hansebyene krig; der var i alt 77 byer, like fra Holland til Den finske bukt. Den gang hadde hansebyene tatt til å bruke noen store krigsskip som kaltes »kogger«, og de sendte flere slike til Norge. Mot dem kunne de gamle ledingsskipene i Norge ikke stå seg; således ble det nå slutt med Norges berømmelige ledingsflåte for alle tider. Tyskerne brente opp byene Konghelle og Marstrand, og etter bare noen få uker måtte Håkon gå inn på at tyskerne fikk beholde de strandede skipene sine.

Olav Håkonsson. (1380—1387). Da Håkon 6 døde, ble hans og Margretas 10 år gamle sønn, Olav, konge over både Danmark og Norge; de to land kom herefter til å ha konge sammen like til 1814 (»Dansketiden« 434 år). — Men Olav Håkonsson døde allerede i 1387, bare 17 år gammel; han var Norges siste konge av Magnus Erikssons ætt. 69 Dronning Margreta hadde fått meget å si over Norge og Danmark allerede mens Olav, sønnen hennes, var konge. Hun greide alle sakene med så stor kløkt at »det falt angst og frykt over hele adelen«. Da så Olav døde, styrte hun fremdeles. Om ikke lenge satte størsteparten av svenskene seg opp mot sin konge Albrekt, og i stedet valgte de Margreta til »fullmektig frue og husbonde«. Således hadde da Margreta samlet de tre landene i Norden under ett styre.

Noen år senere holdt de norske, svenske og danske bisper og adelsmenn et møte i Kalmar. Dit kom Margreta med sin søsterdattersønn Erik av Pommern, og Danmarks erkebisp kronte ham til konge over Norge, Sverige og Danmark (»Kalmarforeningen, 1397«).

Til Danmark hørte i de dagene også Skåne, Halland og Blekinge (øst for Øresund), og folketallet var større i Danmark alene enn i Norge og Sverige tilsammen. Nå ville Margreta smi de tre rikene sammen til ett. Derfor satte hun danske og tyske menn til høvdinger i Sverige og Norge, og selv bodde hun i Danmark.

Erik av Pommern (1389—1442). Erik av Pommern gjorde Kjøbenhavn til hovedstad for de tre rikene. Han fant på å kreve inn skatt av alle de fremmede skipene som seilte gjennom Øresund (»Øresundstollen«). Dette ble senere en av danskekongenes største inntekter.

Likesom Margreta satte Erik av Pommern inn danske og tyske menn til høvedsmenn både i Norge og Sverige. En av dem, som var fogd i Dalarne, hengte en gang opp 5 mann etter hendene og tente ild under, fordi de ikke orket å betale skatten i rett tid. Den svenske adelsmann Engelbrekt eide den gang et kobberverk i Dalarne. Han fikk med seg dalbøndene og noen svenske adelsmenn, og de jagde danskene ut av hele Sverige. Herefter var det oftest en riksforstander som styrte over Sverige, og han ble 70 valgt av Sveriges riksdag (ɔ: bispene og adelsmennene og de fornemste av bymennene og bøndene).

[image: Armbrøst ble brukt i Norden i den senere middelalder. De gamle trebuer ble dog også brukt.]Armbrøst ble brukt i Norden i den senere middelalder. De gamle trebuer ble dog også brukt.
Kristoffer av Bayern. Etter Erik av Pommern ble Kristoffer av Bayern konge (i 6 år). Han ga de tyske svennene lov til å handle også i smått med bøndene, så meget de bare ville. Da ble det etter hvert helt forbi med den norske kjøpmannsstand — i 100 år fremover.

Kristiern 1 (1449—1481). En tid etter Kristoffer av Bayerns død kom Danmarks riksråd (ɔ: bispene og de fornemste av adelsmennene) sammen i Slesvig. De valgte Kristiern av Oldenburg til konge over Danmark (Kristiern 1). Før var han arving til Slesvig og Holstein, og således kom nå disse landene sammen med Danmark. En tid var Kristiern 1 konge også over Sverige.

I Norge hadde adels-døtre som arvet store jordegodser, fort vekk giftet seg med danske adelsmenn, om disse var aldri så fattige; de syntes det var finere enn å bli gift med nordmenn. Nå satt det derfor flere slike inngiftede danske adelsmenn i Norges riksråd, og de drev igjennom at Kristiern 1 ble valgt til konge også over Norge. Året etter holdt Kristiern 1 et unionsmøte i Bergen (1450) med 13 av de fornemste norske og 13 av de fornemste danske riksrådene. Der gikk de alle inn på at Norge og Danmark for ettertiden skulle ha samme konge — til evig tid. Kristiern 1’s kongeætt, Oldenburgerne, kom til å styre Danmark og Norge like til 1814.

Etter at Norge i 1319 hadde fått konge sammen med Sverige og senere også sammen med Danmark, var det blitt meget større samferdsel enn før mellom de tre landene. Dette var en av grunnene til at talemålet i Norge forandret seg sterkt i denne tiden (hen mot de nåværende bygdemål). Norges gamle skriftmål, gammelnorsken, forandret seg derimot lite, og ble tyngre og tyngre å bruke for nordmennene når de skrev. Samtidig innvandret mange danske adelsmenn til Norge. Deres danske skriftmål ble da bedre og bedre 71 kjent her oppe. Derfor kunne Kristiern 1 begynne å skrive dansk i alle brevene sine til Norge, uten at nordmennene gjorde noe for å hindre det.

Kristiern 1 brukte mange penger til stas og var derfor alltid i pengemangel; svenskene kalte ham »den botnlöse taska«. Da datteren hans giftet seg med den skotske kongen, hadde han ikke penger å gi henne i medgift; så lot han henne få Orknøiene og Hjaltland i pant for medgiften; de kom aldri mer i Norges eie.

Olav Nilsson til Talgøy var befalingsmann på Bergenhus festning i Kristiern 1’s tid. Tyskerne hadde den gang sin største makt i Norge. De for frem med røveri, mord og vold mot de norske bymennene; men hver gang var det tyske menn som bestemte straffen; ja, tyskerne satte endog opp kanoner på Tyskebryggen og truet med å skyte på nordmennene. Olav Nilsson prøvde å vise dem til rette; men mot ham samlet det seg til slutt 2000 tyskere. Olav og Bergens bisp måtte rømme til Munkelivs klosterkirke; bispen stilte seg foran alteret med nattverdens sakramente i hånden, og Olavs sønn holdt ham om halsen; men tyskerne hugg først hendene av bispen, og så stakk de ham ihjel; deretter drepte de hans slekt og tjenere, 60 i alt. Olav hugg de i stykker, og satte ild på klostret. Kong Kristiern 1 hadde lånt mange penger i hansebyene, og han straffet derfor ikke tyskerne i Bergen. Men paven satte dem i bann, og således tvang han dem til å bygge klostret opp igjen. Og Olavs enke og barn lot krigsskip ligge på lur ute ved Nordsjøen i over 50 år bakefter; de røvet mange av de tyske handelsskipene som seilte forbi.

Kong Hans. Også kong Hans, Kristiern 1’s sønn, var en tid konge over hele Norden. Men så drev svenskene ham bort fra Sverige igjen. — I sine senere år bygde kong Hans mange store krigsskip, så den dansk-norske krigsflåten ble herre over Østersjøen, og det var den for det meste like til 1807.

Kristiern 2 (1513—1524). Kristiern 2 hadde av sin far, kong Hans, fått en god opplæring i ungdomsårene. Han ble breivoksen og vakker, men også tungsindig, hissig og 72 troløs, ofte nesten vanvittig. Da han var 25 år, satte faren ham til styrer over Norge. — De danske fogdene i Norges bygder tvang folket til å betale for store skatter. Da valgte bøndene på Hedmark Herlog Hudfat (ɔ: skinnfell) til høvding; de drepte en fogd og drev en annen vekk. Kristiern gikk da mot bøndene med sine soldater. Herlog ble fanget. Kristiern halshugg ham og de mektigste av de andre bøndene, og satte hodene deres på lange staker utenfor Akershus, Herlogs hode med en jernkrone på; de hang der i over 20 år.

Det stockholmske blodbad (1520). Kristiern 2 drog inn i Sverige med flere krigshærer, og Sveriges erkebisp kronte ham i Stockholm med stor prakt til konge over Sverige. Siden befalte Kristiern de svenske adelsmennene og bispene å møte i slottets store sal. Derpå kom han selv inn, mørk i ansiktet, og satte seg på sin trone; så trådte Sveriges erkebisp frem og klagde over at Sveriges bisper og adelsmenn hadde ført krig mot ham og danskene. Siden lot Kristiern soldatene sine ta 82 av de fornemste svenske stormennene ut på torvet og slå ring om dem; deretter halshugg de dem. Torvet lå høyt, og da det kom regnvær, rant blodet gjennom gatene. Men den unge adelsmannen Gustav Vasa reiste til Dalarne og samlet bøndene der, og snart hadde han »kjørt« danskene ut av Sverige for siste gang. I 1523 valgte svenskene Gustav Vasa til konge over Sverige. Dermed var det slutt med Kalmar-foreningen for de følgende tider.

Kristiern 2 jages bort. Kristiern 2 bestemte at alle varer som Danmark hadde til overs (korn, kjøtt o. l.), først skulle selges til de danske byene, og så skulle kjøpmennene der føre dem til utlandet. På den måten kom bymennene til å tjene mer enn før, og de holdt derfor meget av Kristiern 2.

Men adelen i Danmark ble etter hvert mer og mer redd for Kristiern 2, og i 1523 sendte de fornemste bispene og adelsmennene i Jylland et brev til ham og sa at de ikke lenger ville ha ham til konge. Da ble han aldeles motløs. Han tok med seg hustruen, barna og kostbarhetene sine ombord i noen skip og seilte til Holland; der trodde han han skulle få hjelp hos keiser Karl 5, som var bror til hans 73 hustru. Han var så elsket i Kjøbenhavn at det stod fullt av sorgfulle mennesker på muren og så etter skipene hans, så lenge de kunne øynes.

Fredrik 1. Fredrik 1 var kong Hans’s yngste bror (og Kristiern 2’s farbror). Nå valgte adelen og bispene i Danmark ham til konge istedenfor Kristiern 2, og de brente opp Kristiern 2’s lover. Året etter holdt Norges bisper og de fornemste av adelsmennene et møte i Bergen. Der valgte de Fredrik 1 til konge også over Norge. Han satte danske menn til å styre over Norges sterkeste festninger Bergenhus, Akershus og Båhus.

Etter noen års forløp leide Kristiern 2 sig soldater i Holland; han seilte med dem til Oslo og ville prøve å ta rikene sine igjen. Da sa høvedsmannen på Akershus at Kristiern 2 kunne få gå ombord i et av hans skip og seile til Danmark og forlike seg med Fredrik 1; ble de ikke forlikt, skulle han få reise tilbake til Norge igjen (»fritt leide«). Men Fredrik 1 satte ham i fengsel (på Als); han var fange i 27 år, til han døde.

De store oppdagelsene ved år 1500. I kong Hans’s og Kristiern 2’s tid hendte det store ting ute i Europa. Inntil da hadde varene fra India kommet vestover Middelhavet. De ble svært dyre, fordi de måtte lastes om mange ganger, og bare rikfolk kunne kjøpe dem. Men så lærte sjøfolkene etter hvert å bruke kompass (omkring 1300), og nå tok mange dristige sjøfarere (især i Portugal) til å lete etter en lettere vei til India. En sådan sjøfarer var også genueseren Kolumbus. Han hadde fått greie på at jorden er rund, og han trodde, at når han bare seilte fra Afrika og vestover, skulle det være den korteste vei til India. Til slutt fikk han seg tre skip i Spania og seilte avsted; men han kom til Amerika i stedet (1492). — Portugiserne prøvde å komme til India ved å seile syd om Afrika; de nådde frem 6 år etter Amerikas oppdagelse.

Oppdagelsen av Amerika og av sjøveien til India førte med seg store forandringer for Europas folk. De fikk da for første gang greie på hvor stor jorden var. Herefter hentet de Indias varer sjøveien syd om Afrika. Etter hvert kom også nye varer, som tobakk og poteter, fra Amerika til Europa. Portugiserne og spanjerne var nå en tid flinke til å hente varer fra de fremmede verdensdeler; senere ble hollenderne og engelskmennene enda flinkere. Men byene i Norditalia og hansebyene gikk tilbake.

74 Reformasjonen.

Etter korstogene tok de lærde i Europa til å få flere kunnskaper enn før (»humanismen«); mange forstod da, at meget av det prestene hittil hadde fortalt dem om Gud, ikke kunne være riktig; men de vågde ikke å si noe om det; for da ble de anklaget av pavens folk og siden brent levende. Da var det at den tyske munk og universitetslærer Martin Luther i Wittenberg var modig nok til å stå frem og preke bent imot paven (1517). Luther sa at folk skulle tro om Gud bare det som stod i bibelen, og som deres egen samvittighet sa var sant. Om dette skrev han mange bøker. Noen år før Luthers tid hadde Gutenberg fra Mainz funnet opp boktrykkerkunsten (1450). Luther kunne derfor få bøkene sine trykt, og han kunne sende mange tusen utover Tyskland på én gang. Da ble det snart så mange som holdt med ham at paven ikke greide å få ham brent. Luther døde 1546. — Prestene Zwingli og Kalvin i Schweiz prekte omtrent likedan som Luther. De kristne har siden vært delt i to store partier, katolikkene (de som holder med paven) og protestantene (de som er uenige med paven).

Dette at der nå ble renset ut så mange menneskebud av den kristne tro, kaller vi reformasjonen. Med oppdagelsen av sjøveien til Amerika og med reformasjonen begynner det tidsrom i verdenshistorien som vi kaller den nyere tid (1500 e. K. — til våre dager).

Leiehærer kommer i bruk.

Siden omkring år 1350 hadde folk i Mellemeuropa brukt krutt til å skyte med i krigene; kulene gikk også gjennom riddernes rustninger, og ridderhærene gikk nå av bruk, litt etter hvert. Når kongene herefter ville føre krig, sendte de først ut offiserer til å leie fotsoldater (»verve«). Når hververen kom til en by, stilte han seg oftest på torvet, og folkene hans rullet frem øl- og vintønner. Hans trompeter og trommeslager stemte opp med en krigsmarsj, så mange menn og alle byens unger samlet seg rundt. Deretter skrøt hververen av hvor godt mennene kunne få det om de lot seg leie til soldater. De som meldte seg, fikk »festepenger«, og øl og vin. Kongen kunne bruke leiesoldatene 75 sine også mot adelen, og adelsmennene ble derfor nå mer forsiktige enn før med å sette seg opp mot kongene.

Også på sjøen tok folk etter hvert til å bruke børser og kanoner. De bygde riktignok krigsskipene av tre, nå også, men meget større enn før, for at de skulle kunne bære så mange tunge kanoner som mulig. Ofte hadde krigsskipene 2—3 dekk og 6—700 mann ombord. Få av kanonene kunne rettes fremover og bakover. For at fienden ikke skulle angripe der, gikk de store skipene i linje, det ene bak det andre (»linjeskip«, s. 78). Når to krigsflåter skulle slåss, seilte de frem jevnsides i to lange linjer, mens seilene bukett seg, og de skjøt mot hverandre fra hele skipssiden på én gang (»glatte lag«).

Kristian 3 (1537—1559). Reformasjonen innføres i Norge. Da kong Fredrik 1 av Danmark og Norge døde, sendte den mektige hansebyen Lübeck en tysk greve nordover med en tysk leiehær som skulle gjøre den fangne Kristiern 2 til konge igjen (»grevens feide«). Men så valgte Danmarks adel Fredrik 1’s sønn Kristian, som allerede før var hertug over Slesvig og Holstein, til konge. Også han drog da nordover med en hær av tyske leiesoldater, han vant over den lübeckske hær og ble deretter konge over Danmark (Kristian 3).

Kristian 3 likte Luthers lære. Da han var blitt konge, befalte han derfor straks soldatene sine at de »i Guds navn skulle ta bispene i Danmark ved vingebenet« (ɔ: fengsle dem); siden kalte han sammen Danmarks adel til en riksdag i Kjøbenhavn 1536. De menn som møtte frem der, var redde for soldatene hans; derfor fikk han ordne allting som han selv ville. Det viktigste var at folket i Danmark og Norge herefter skulle tro så som Luther; kongen skulle sette inn prester og lønne dem av statskassen (ɔ: Danmark og Norge fikk en »statskirke«). Kongen satte også inn noen prestlærte menn til å se igjennom alt det som folk ville ha trykt. Fant de noe »galt«, ble håndskriftet brent (boksensuren). — Også i Sverige ble Luthers lære innført (av Gustav Vasa).

I Norge gikk det mange rykter om at Kristian 3 holdt med Luther. Norges siste erkebisp, Olav Engelbrektsson, 76 satte seg derfor imot at han ble konge. Men den innflyttede danske adel ville ha ham til konge også over Norge. Kristian 3 besluttet å straffe hele landet for erkebispens »opprør«, og så lot han riksdagen i Kjøbenhavn få bestemme at Norge fra da av skulle være bare »et ledemot av Danmarks rike til evig tid.« Erkebispen vågde deretter ikke å være i Norge lenger; han tok med seg domkirkens hellige kar og seilte til Holland. Der døde han året etter.

Riksdagen i Kjøbenhavn bestemte også at for ettertiden skulle det danske riksråd styre også over Norge. Likevel vedble Norge å være et rike. De 4 gamle norske lagdømmene var etter hvert blitt oppdelt, så det nå var 12 lagdømmer i selve Norge og 4 i skattlandene; i hvert av disse lagdømmer innsatte kongen enda en norsk lagmann, som holdt lagting og dømte etter Magnus Lagabøters lov. Av og til sendte kongen dessuten hit noen av sine fornemste menn som holdt herredag for hele landet; da fikk folk møte frem og si fra om de hadde noe å klage over.

De norske kirkene og klostrene eide i 1536 rimeligvis ⅓ av alle bonde-gårdene. Nå bestemte kongen at størsteparten av alle disse gårdene skulle tilhøre ham, og han lot fogdene sine kreve inn jord-leien av dem for hvert år. På den måten fikk han meget større inntekter fra Norge enn før.

Kirkene i Norge var i de dager fint utstyrt med forgylte helgenbilder, alterbeger, kors o. l. som gudfryktige folk tidligere hadde forært til dem. Nå sendte kongen noen av sine befalingsmenn rundt i kirkene; de kastet ut helgenbilledene, som folk hadde kysset og tilbedt i flere hundre år. Og gull- og sølvsakene samlet de i hop og sendte dem ned til kongens kasse i Danmark; de brydde seg ikke om at folk ble harme og kalte dem både tyver og røvere. Fra Trondheims domkirke tok danskene St. Olavs skrin (95 kg sølv), 182 edelstener, innfattet i sølv og gull, o. m. m., og da bispen ikke hadde igjen noe å vedlikeholde kirken med, forfalt den aldeles.

Kongen innsatte etter hvert lutherske prester i Norge. Disse lot nordmennene lære utenat av danske katekismer og bibler uten at nordmennene satte seg imot det, og det 77 gammelnorske skriftmålet ble nå etter hvert glemt av folk flest. På Island derimot talte og skrev folket sitt eget mål enda, og der brukte de lutherske prestene dette målet.

Men det var nesten bare de dårligste danske prestene som ville reise til et så avsides land som Norge, og de var så uvitende og rå at de ikke greide å undervise skikkelig om den nye lære. Ofte regnet de utukt, drukkenskap og banning for små synder. De brukte også nye kirkeskikker som ikke var så vakre som de gamle. Alt dette gjorde at folket i de mer avsides bygdene lenge vedble å tro omtrent på samme måten som før.

[image: Trondheims domkirke brente 1328, brente atter ved lynnedslag 1432, ble utbedret delvis, men brente ved lynnedslag «i grunnen« 1531. Den ble istandsatt noe også denne gang; dog regnte det igjennom taket (1552), og i 1689 blåste tårnet ned. I 1708 og 1729 brente kirken igjen.]Trondheims domkirke brente 1328, brente atter ved lynnedslag 1432, ble utbedret delvis, men brente ved lynnedslag «i grunnen« 1531. Den ble istandsatt noe også denne gang; dog regnte det igjennom taket (1552), og i 1689 blåste tårnet ned. I 1708 og 1729 brente kirken igjen.
Den første lutherske bispen i Bergen, Gjeble Pederssønn, og de andre bispene fikk i stand en latinskole i hvert bispedømme, istedenfor de gamle katolske presteskoler. Etter hvert som elevene ble utlært, satte bispene dem til prester rundt om i bygdene. Men kongen ga skolebestyrerne og lærerne liten lønn; ofte måtte de skaffe seg ekstrafortjeneste med å spille til dans i brylluper. Derfor ble skolene dårlige.

I Bergen hadde de tyske kjøpmennene (»Kontoret«) tatt seg ene-rett til å kjøpe all fisken fra Nordland. De ga for fisken bare hva de selv ville, og tjente svært. Dette likte ikke Kristian 3. Så satte han Kristoffer Valkendorf til å styre over Bergenhus len og befalte ham å passe på tyskerne. Valkendorf stilte da opp kanoner på festningen i Bergen og truet med å skyte hele Tyskebryggen i filler. Fra den tid 78 måtte tyskerne la også de norske kjøpmennene få kjøpe fisk i Nordland og være med og tjene på denne handelen.

[image: Bergen o. 1580. I bakgrunnen fra venstre: Håkonshallen, Rosenkrans’s tårn. Tyskebryggen; bak den Fløifjellet. I forgrunnen den norske bydel Stranden. På vågen: galei (med årer), linjeskip (med kanonporter), m. m.]Bergen o. 1580. I bakgrunnen fra venstre: Håkonshallen, Rosenkrans’s tårn. Tyskebryggen; bak den Fløifjellet. I forgrunnen den norske bydel Stranden. På vågen: galei (med årer), linjeskip (med kanonporter), m. m.
Allerede i sagatiden hadde nordmennene utført trelast. Det var runde tømmerstokker. Eller stokkene var kløvd med kiler til bord og deretter hugget til med øks. — Omkr. 1530 begynte de norske bøndene å sette opp vann-sager i alle større elver; de kunne derfor herefter tilvirke meget mer trelast enn før, og den norske trelasten ble dermed til en verdensartikkel. Det var mest hollenderne som hentet trelast i Norge, især etter Kristian 3’s tid; folket i de norske bygdene og byene tjente mange penger på det, og da endelig begynte Norge å gå opover igjen i velstand og folketall.

Fredrik 2. Fredrik 2 kunne ikke glemme at danskene før hadde vært herrer over Sverige. Derfor brukte han tre kroner i sitt våpenmerke. Dette likte ikke kongen i Sverige, og så begynte Den nordiske 7-årskrig (1563—1570.). Danskene sendte en leiehær fra Skåne nordigjennom Sydsverige, og den herjet fælt. Til gjengjeld sendte svenskene flere leiehærer inn i Norge; de brent Konghelle, Skien og Sarpsborg, og Hamar med domkirken. Istedenfor Sarpsborg ble Fredrikstad bygd.

79 Religionskrigene etter reformasjonen. I Frankrike prøvde katolikkene å utrydde protestantene (blodbryllupet i Paris, 1572); men enden ble at protestantene fikk religionsfrihet (1598). — På den tid hadde dronning Elisabet i England (1558—1603) krig mot Filip 2 i Spania; i den grunnla hun Englands makt på havet. — På dronning Elisabets tid levde engelskmannen Shakespeare [Sjekspir]; han er en av verdens største skuespillforfattere.

I Tyskland ville katolikkene og protestantene prøve å ødelegge hverandre (i 30 års-krigen, 1618—1648). På den tid var Gustav Adolf konge i Sverige. Det var en stor og sterk mann med lysegult hår. Da han tok styret over Sverige, var Sveriges hær for det meste sammensatt av leiesoldater, som skikken var den gang. Men den slags folk var aldri riktig å stole på. Gustav Adolf påbød da at de svenske bygdene skulle skaffe noen soldater hver. Disse soldatene gikk ikke i krigen for å tjene penger, men for å forsvare sin konge og sitt hjemland; derfor ble de meget flinkere enn leiesoldatene. Gustav Adolfs hær var i grunnen den første nasjonale hær i Europa. Han forbød soldatene sine å banne. Hver morgen og kveld måtte de holde bønn. Han seilte med dem over til Tyskland og hjalp protestantene i 30-årskrigen, så de tyske smårikene fikk religionsfrihet.

Kristian 4 (1588—1648). Kristian 4 ble konge etter faren (Fredrik 2) da han var bare 11 år gammel. Han vokste seg stor og vakker. Etter at han hadde overtatt styret, brukte han å stå opp kl. 4 hver dag. Han drakk seg ofte full, så som far hans hadde gjort, især om kvelden; han hadde også mange uekte sønner og døtre. Men folk flest var så rå den gang at de ikke aktet slikt for stor synd. Oftest begynte han dagen med å lese et stykke av bibelen; derfor regnet de ham for en gudfryktig mann likevel.

Kristian 4 er den av Oldenburgerne som mest har prøvd å gjøre vel mot Norge. De andre pleide sjelden å gjeste landet; men han var her minst 25 ganger. Når det falt seg så, var han med i bondebrylluper og skålte og drakk seg full sammen med bøndene, og folket elsket ham høyt. — Gang etter gang hadde trønderne før klaget over lensherren i Trøndelag, Ludvig Munk, at han tok urettferdige avgifter av dem. Han hadde hittil vært en av de fornemste mennene 80 i rikene; likevel avsatte kongen ham nå og lot ham utrede en svær pengesum attpå. — Lagmennene i Norge hadde den gang enda bare Magnus Lagabøters lov (på gammelnorsk) til å dømme etter. Men flere av dem skjønte ikke godt gammelnorsken, og så ble loven omsatt til ren dansk (Kristian 4’s Norske lov 1604).

På Kristian 4’s tid påstod kongen av Sverige at Finnmarks fastland hørte til Norge og Sverige i fellesskap, og han sendte menn dit for å kreve skatt. Kristian 4 seilte da nordover, like forbi Varangerfjord, for å se landet der nord. Noen år senere begynte han sin første krig mot Sverige (Kalmarkrigen 1611—1613), og Sverige måtte da la Norge få beholde Finnmark alene.

Mens Kalmarkrigen stod på, hadde den svenske kongen leid en flokk skotske soldater (3—400 mann) til krigen mot Danmark. De vågde ikke å seile inn gjennom Kattegat, fordi danske krigsskip lå og stengte veien. Derfor gikk de i land i Romsdal og drog syd gjennom Gudbrandsdalen; men der ble de ødelagt ved Kringen av gudbrandsdølene (1612).

Ved Kringen går østsiden av Gudbrandsdalen bratt opp fra elven; der hadde gudbrandsdølene samlet seg. Høyt oppe i lien hadde de hugget ned en masse tømmer, bundet stokkene sammen med tau, veltet store stener oppå og stukket barkvister inn imellom, så det skulle se ut som skogen; selv lå de på lur i skogkanten. Sagnet forteller at på den andre siden av dalen, på en fjellknaus, hadde de satt en jente, Prillar-Guri, som var en mester i å spille på bukkehorn. Da skottene kom til Kringen, stemte Guri i med en slått, og musikken hos skottene svarte. Men så med ett svingte hun et hvitt klede over hodet; straks hugg bøndene av tauene som holdt velten, så den fór nedover med bulder og brak og midt igjennom skotteflokken. Med det samme kom bøndene løpende og satte på skottene. Lensmannen Berdon Segelstad skjøt kaptein Sinklar; han hadde ladd riflen sin med en sølv-skjorteknapp, fordi han trodde at bly ikke bet på ham. Størsteparten av skottene ble drept. — Nå står det en minnestein ved Kringen, og Edvard Storm har skrevet »Sinklarvisa« om toget. Sinklar var forresten ikke anfører for skottene, men bare kaptein.

81 Kristian 4’s senere år.
En tid etter Kalmarkrigen fant en gjetergutt noen sølv-årer i et fjell ved Numedalslågen. Han banket løs sølv, og far hans solgte av det. Kristian 4 reiste da dit og fikk i gang Kongsberg sølvverk, 1624. — Samme år brente Oslo. Da befalte Kristian 4 at bymennene skulle bygge husene sine opp igjen tett ved Akershus festning, og han var selv med og stakk ut gatene. Denne byen kalte han Kristiania etter seg selv. (Siden 1925 er det gamle navnet, Oslo, igjen tatt i bruk).

Norges gamle ledingsflåte hadde vært ubrukelig siden Håkon 6’s tid (s. 68). Fra da av hadde svenskene og danskene fått fare frem i Norge som de selv ville, og i 1612 hadde de 3—400 skottene så nær greid å marsjere tvert gjennom hele landet. Kristian 4 tykte ille om dette, og han påbød at for ettertiden skulle Norges bønder være pliktige til å forsvare landet (én soldat for hver 4 hele bondegårder). Offiserene kommanderte på tysk. De fikk bondegårder som tilhørte kongen, til å bo på. Soldatene måtte møte frem ved kirken om søndagene etter prekenen og eksersere. Således fikk Norge igjen en nasjonal hær (over 6 000 mann). — Danmark derimot måtte lenge enda nøye seg med nesten bare tyske leiesoldater i landhæren sin.

[image: Kristian 4.]Kristian 4.
I sine senere år anla Kristian 4 Kristiansand (1641), og den ble siden bispeby istedenfor Stavanger. Også Røros kobberverk ble anlagt da.

82 Denne tiden ble ellers meget ulykkelig for Norge og Danmark. Kristian 4 var nemlig misunnelig over at svenskene vant så mange seire i 30-årskrigen, og han fornærmet dem slik at de sammen med hollenderne begynte krig. Hannibal Sehested, en av kongens svigersønner, var den gang stattholder i Norge. Etter ham ble krigen her hos oss kalt Hannibals-feiden. Sehested drog med Norges nye hær fra Båhuslen, som den gang enda hørte til Norge, inn i de svenske grensebygdene, og han vant i flere slag. Likevel ga Kristian 4 de norske landskapene Jemtland og Herjedalen til Sverige for å få fred (1645). Fattigdommen i Norge var da på grunn av ufreden blitt rent forferdelig; i flere av bygdene åt folket barkebrød til daglig, og mange sultet ihjel. —

[image: Postrytter (gammelt bilde).]Postrytter
(gammelt bilde).
Kristian 4 døde i sitt 71 år 1648, samme år som 30-årskrigen sluttet.

I Kristian 4’s tid fikk Norge sitt første boktrykkeri, 1643. — Inntil da hadde privatfolk som skrev brev fra Danmark til Norge, måttet sende dem med folk som skulle samme vei likevel. Sehested fikk ansatt post-ryttere til å bringe brevene frem. Posten drog fra Kjøbenhavn hver lørdag, fór til hest gjennom Sverige og kom til Oslo en uke senere; derpå samme vei tilbake igjen. Kristiansand, Bergen og Trondheim fikk Oslo-post én gang i uken, og Finnmark bare én gang om året.

82 Livet i Norges bygder og byer omkr. år 1650.
Det var den gang omtrent ikke politi i byene, men bare noen få vektere. Når mennene gikk på gaten, bar de derfor oftest en øks på skulderen, eller de stavet seg frem med et spyd, så de skulle ha noe å forsvare seg med; dette er begynnelsen til vår spaserstokk. Der var en mengde ølstuer; mennene drakk seg fulle og sloss både jamt og samt, og omtrent hver dag ble en eller annen drept. Morderne slapp fri når de betalte en pengebot til kongen (inntil 1687). 83 Kvinnfolkene på bondegårdene vevde og sydde for det meste selv klær til seg og de andre i huset, og mennene var skomakere og snekkere til husets bruk.

Om morgenen gjorde konen opp ild på den måten at hun slo på en flintestein med et stålstykke; da spratt det gnister borti et tørt knuskstykke, så det tok til å gløde. Men så hun at det røk fra en skorstein i nabolaget, løp hun heller dit og fikk »låne varme«. Inne i stuene gikk kalver, høns og smågriser fritt omkring. Gjødsel og slaktavfall ble kastet ut i gaten. Derfra rant sølevann og forgiftet brønnene. Somme tider kunne derfor den halve befolkning i byen dø på ett år; men så kunne der også være opp til 15 barn i hver familie.

Rett som det var, brøt det ut ildebrann. Da ringte kirkeklokkene, og alle mann måtte møte opp med bøtter og økser. Men husene var av tre og stod tett sammen, så det var omtrent umulig å slukke, og de norske byene brente helt ned gang etter gang.

[image: Vekter med morgenstjerne.]Vekter med morgenstjerne.
Til gjestebud hadde gjestene selv med seg kniver og skjeer. Mange steder på landet var det skikken, at når to av gjestene kom i trette, avgjorde de saken med å »spenne belte« (sml. »Fanitullen«). Konene bar derfor med seg likskjorte til mennene sine når de reiste i gravøl eller bryllup.

Fredrik 3 (1648—1670). Da Kristian 4 døde, valgte adelen sønnen hans, Frederik 3, til konge. I Danmark eide adelen den gang halve landet og betalte omtrent ikke skatt. Da kongen fikk inn lite i skatt om året, var alle krigsgreiene i uorden.

I Sverige styrte den gang Karl 10 Gustav. Han drog i krig mot Polen. Mens han var opptatt der, ville Frederik 3 nytte høvet til å ta igjen Jemtland, Herjedalen (og Gotland), som Kristian 4 hadde tapt. Heldigvis hadde Norge da sin egen nasjonale hær, den som Sehested hadde fått i orden. Derfor kunne høvedsmannen over Trøndelag, Jørgen Bjelke, øyeblikkelig dra med en flokk trøndere og vestlendinger fra Trøndelag øst over Kjølen. Flere steder måtte de frakte kanonene sine frem på hesteryggen. De tok Jemtland tilbake. Men imens kom Karl Gustav med sin lille stridsvante hær

84 [image: Måltid 1650 (flatbrød, smør, melkeringer; klubb og »fett«, kjøtt og flesk, ølkrus). Timeglass og lysestake. Tranlampe, Primstav med innskårne merker for hver dag i året (et slags almanakk) m. m.]Måltid 1650 (flatbrød, smør, melkeringer; klubb og »fett«, kjøtt og flesk, ølkrus). Timeglass og lysestake. Tranlampe, Primstav med innskårne merker for hver dag i året (et slags almanakk) m. m.
gjennom Tyskland mot Danmark. Det ble en ualminnelig kald vinter, og det frøs tykk is mellom de danske øyer. Da sa Karl Gustav: »Nå, bror Fredrik, skola vi talas vid på god svenska!« Han gikk på isen fra Slesvig til Sjælland, og for å få fred måtte Fredrik 3 gi til Sverige hele Trondheims len, og Båhuslen av Norge, og Skåne, Halland og Blekinge, som utgjorde ⅓ av Danmark (Roskilde-freden 1658). Svenske hærflokker tok da makten i alle disse landsdelene.

Men snart angret Karl Gustav på at han ikke hadde tatt hele Danmark og hele Norge med det samme, og så lot han hæren sin på Sjælland gå mot Kjøbenhavn og prøve å storme byen. Han sa til danskene at det kunne være det samme for dem enten kongen deres hette Karl eller Fredrik. Men Kjøbenhavns borgere slo stormen tilbake med rasende heltemot.

I Norge var Jørgen Bjelke den ledende mannen da også. Han lot øyeblikkelig et par tusen mann fra Vestlandet seile nordover til Trøndelag, mens en flokk østlendinger marsjerte nord over Dovre. De ringet svenskene inne i Trondheim. Svenskenes høvding, Stjernsköld, svor at før han ville overgi byen, skulle han koke suppe på skinnbuksene sine. Men noen uker etter måtte han marsjere østover til Sverige igjen.

Halden var i de tidene bare en liten trelast-by ved Tistas utløp i Svinesund, under en høy fjellknaus (s. 90). Denne byen kom en flokk svensker og ville ta (om høsten like etter Roskilde-freden). Men kjøpmannen Peder Nordmand i Halden fikk bud om det kvelden før. Øyeblikkelig ga alle mann seg til å sette 85 opp en skansemur østenfor byen, tvert over veien, og de støpte kuler i mursteinsformer hele natten; om morgenen da svenskene kom marsjerende med klingende spill, tok med én gang de norske kulene til å pipe rundt dem. De svenske soldater var i de dagene kanskje de dueligste soldater i Europa. Likevel greide bymennene seg mot dem i 7 timer; da kom det litt hjelp fra Fredrikstad, og så måtte svenskene tilbake. — Senere i krigen kom svenskene enda to ganger og prøvde å ta Halden med stor overmakt. Men da hadde nordmennene bygd skanser oppe på fjellet bakom byen, og svenskene ble drevet bort igjen med svære tap.

I 1660 døde Karl Gustav, og så sluttet svenskene fred. Men Norge fikk da bare Trondheims len tilbake igjen; siden er selve Norge ikke blitt mindre. Fredrik 3 ga senere Halden navnet Fredrikshald, og festningen oppe på fjellet kalte han Fredriksten. (Nå har byen fått sitt gamle navn Halden tilbake.)

Fredrik 3 tar seg enevelde 1660. Krigene i 1657—1660 hadde vært forferdelige for Norge og Danmark. I grensebygdene på Østlandet lå flere hundre bondegårder nedbrent, barkebrød var daglig kost, og fattigfolk døde av sult. Da kalte kongen og Danmarks riksråd sammen en riksdag i Kjøbenhavn 1660; den skulle prøve å skaffe skatteinntekter til statens kasse. Denne gang hadde kongen fått innkalt til riksdagen ikke bare adelen, men også representanter for prestene og bymennene, og de mente riket skulle bli meget sterkere enn før dersom adelen mistet sin store makt; i stedet ville de gjøre kongens makt meget større; for eneveldet var den gang kommet på mote i Europa. Så slo prestene og bymennene seg i hop med kongen. Kongen satte soldatene sine til å stenge igjen byportene, så adelsmennene ikke slapp ut av byen; da ble adelsmennene så redde at de ga slipp på sin styremakt 86 over riket og gikk med på å betale skatt for ettertiden; de måtte også gå med på at Danmark fra da av skulle være et arverike. Noen år senere satte kongen Peter Schumaker (som senere fikk navnet Griffenfeld) til å skrive en grunnlov for landene (Kongeloven). Den ga kongen fullt enevelde. Herefter var det kongen som skulle gi lover og fastsette hvor store skatter folket skulle ut med om året, og han kunne bruke pengene som han selv ville. — Også i Sverige ble eneveldet innført noen år senere.

[image: I dansketiden hadde hver gård sitt bu-merke, og når gårdens eier skulle skrive under på dokumenter, satte han bumerket under, istedenfor sitt navn. 1. Beskyttelsestegn (?). 2—5. Bu-merker (etter L. Berg: Andebu, og J. Aaland: Nordfjord).]I dansketiden hadde hver gård sitt bu-merke, og når gårdens eier skulle skrive under på dokumenter, satte han bumerket under, istedenfor sitt navn. 1. Beskyttelsestegn (?). 2—5. Bu-merker (etter L. Berg: Andebu, og J. Aaland: Nordfjord).
Det dansk-norske enevoldsrike var sammensatt av 3 riker: 1. Danmark. 2. Norge med biland. 3. Slesvig-Holstein m. fl. l. Siden 1536 hadde det adelige riksråd styrt over alle disse tre rikene under ett. Men nå oprettet kongen isteden regjeringskontorer eller departementer i Kjøbenhavn (kollegiene). For folk flest ble dette nye embetsmannsstyret meget rettferdigere enn det tidligere adelsstyre hadde vært.

De danske adelsmennene fikk ikke nå lenger styre over lenene i Norge; men kongen innsatte i stedet en amtmann (fylkesmann) i hvert len (amt, fylke). Amtmennene fikk fast lønn for året, og rikenes inntekter vokste ved det til det mangedobbelte. Derfor kunne kongen nå sette hæren og især flåten i god stand, og han tenkte at han med tiden skulle ta fra Sverige de landsdelene som han nyss hadde mistet. Nordmannen Kort Adeler satte han til høvedsmann over flåten.

Om Ludvig 14’s tid (1643—1715). Dengang Ludvig 14 var enevoldskonge over Frankrike, var dette landet det folkerikeste land i Europa. Ludvig 14 førte mange kriger. Han bygde seg også staselige slott (f. eks. Versailles [-sáj]), og han hadde tjenere i tusenvis, med sølv- og gullsnorer på klærne. Både kongene og de andre fornemme folk i hele Europa arbeidet på å få det likeså »fint« som franskmennene. Men Ludvig 14 krevde inn så forferdelig store skatter om året at fattigfolk i Frankrike døde av sult i tusenvis; da hans lik ble båret til graven, kastet folk stein etter det.

I Ludvig 14’s tid valgte engelskmennene Wilhelm av Oranje til konge; han måtte først gå inn på at han skulle styre således som parlamentet (ɔ: stortinget) ville (1688). I de andre land i Europa lengtet de mest opplyste mennene etter å få ordne landsstyret på lignende vis som i England.

87 Kristian 5 (1670—1699). Kristian 5, Fredrik 3’s sønn, ville prøve å ta igjen de mange landsdelene som hans far og bestefar hadde måttet gi til Sverige. Så begynte han Den skånske krig. I Norge var på den tid hans fars uekte sønn, den krigerske Gyldenløve, stattholder. Etter ham ble krigen i Norge kalt Gyldenløvefeiden. Gyldenløve med Norges hær seiret i Båhuslen over svenskenes overmakt gang etter gang og vant tilbake nesten hele Båhuslen. Men han fór også rått frem mot fienden. Således gjorde han et tog like østover til Venern, brente flere hundre bondegårder, og folkene hans drepte endog kvinner og barn. Gyldenløves seire gjorde sitt til at danskene nå tok til å få stor aktelse for nordmennene. Men Ludvig 14 av Frankrike tvang Kristian 5 til å slutte fred og la svenskene få igjen Båhuslen.

Noen år etter den skånske krig sendte Kristian 5 ut en ny lovbok for Norge (Kristian 5’s Norske lov 1687). Norges lover ble da meget lik de danske. — Norges bønder klagde over rikmennene her oppe. Da hjalp kongen dem for det meste. Derfor ble han meget avholdt i Norge.

Kristian 5 prøvde å ligne Ludvig 14, og han ødslet bort mange penger til stas og fester. Fra nå av ble kongens øverste embetsmenn (byråkratiet) mest æret i riket, og kongen gjorde flere av dem til adelsmenn og ga dem høyere rang enn den gamle adel. En av de nye adelsmennene var vinhandler-sønnen Griffenfeld fra Kjøbenhavn, han som skrev Kongeloven (s. 86). Han er den største statsmann Danmark har hatt. Griffenfeld fikk Tønsberg grevskap i Norge. Men kort tid etter kom han »i unåde« og ble sendt til Munkholmens festning i Trondheimsfjorden. Han var fange i 22 år, til han døde (1699). — Noen år etter Griffenfelds fengsling ble Tønsberg grevskap solgt til den innflyttede tyske general Wedel; Wedels etterkommere kaller seg nå Wedel-Jarlsberg.

I Kristian 5’s tid levde presten Petter Dass i Alstahaug i Nordland; han har skrevet Nordlands Trompet (se leseb.!) og var den første fremtredende dikteren i Norge etter sagatiden. Omtrent samtidig levde de danske salmedikterne Kingo og Brorson.

88 Den store nordiske krig 1700—1721.

Siden Gustav Adolfs tid eide Sverige omtrent alle landskapene øst og syd for Østersjøen. Da ble den knapt 15-årige Karl 12 konge, og Sveriges riksdag kom sammen og ga ham fullt enevelde med det samme. Et par år etter ble Kristian 5’s sønn Fredrik 4 konge over Danmark og Norge (1699—1730). Hans høyeste ønske var å ta fra Sverige igjen de landsdelene som Kristian 4 og Frederik 3 hadde mistet. Så sluttet han forbund med Peter tsar av Russland og August den sterke av Polen. Alle disse 3 mente, at siden Karl 12 var så ung, skulle det bli en lett sak å ta landstykker fra Sverige hver på sin kant.

Men Karl 12 og soldatene hans (»karolinene«) seilte over til Sjælland og tvang Danmark til å slutte fred. Så seilte de mot Russland. Ved Narva lå Peter den stores hær; der var fem russere for hver svenske, og russerne hadde tykke skanser foran seg. Karl angrep likevel og vant. Derfra marsjerte han til Polen og erobret hele landet. Men i 1709 var han med folkene sine ved Poltava i Russland; der kom en tre ganger så stor russer-hær mot ham, og den kastet opp høye skanser foran sin leir. Karl 12 angrep; men nyss før var han blitt såret i en fot, så han ikke kunne kommandere selv; derfor tapte karolinene, og Karl selv flyktet til Tyrkiet med noen få hundre mann. — Straks etter begynte Danmark og Norge og Polen på nytt å være med i krigen mot Karl 12. Noen år senere kom Karl 12 tilbake til Sverige.

Gregers Granavollen. Anna Kolbjørnsdatter.

I 1716 rykte Karl 12 vestover mot Oslo med en svensk hær. Da fikk han merke at han ikke hadde bare Norges soldater imot seg, men hele folket; for overalt hvor han drog frem, gjorde bøndene ham all den fortred de kunne. Han la seg rundt Akershus. Norges hær lå imens i skogåsene mellom Oslo og Drammen og stengte veien for ham videre frem. Karl 12 sendte da ut oberst Løwen med 500 ryttere. De skulle ride nordover til Hadeland, derfra sydover Ringerike, og komme bakpå den norske hæren, mens Karl selv ville angripe forfra. Den første natten tok de svenske rytterne inn på Hakadals 89 jernverk. Bestyreren der fikk høre hvor de skulle hen. Han sendte øyeblikkelig en flink skiløper vest gjennom Nordmarka med bud til den norske hæren, og bad ham gå dag og natt. Litt før hadde Gregers Granavollen på Hadeland sendt budstikken rundt i bygdene der omkring, og det møtte 60 mann med børser og kårder. Veien fra Oslo til Hadeland går ett sted gjennom en trang skogdal. Der ga bøndene seg til å felle trær tvers over dalen (»forhugninger«). Med det samme kom svenskene. Men da la bøndene seg bakom forhugningene og forsvarte seg mot den nesten 9-dobbelte overmakt i mange timer. Således ble svenskene forsinket omtrent en hel dag, skiløperen fra Hakadalen fikk tid til å varsle nordmennene ved Drammen, og de sendte et par rytterflokker mot svenskene.

På gården Norderhov på Ringerike bodde prestefruen Anna Kolbjørnsdatter. Sagnet forteller at mannen hennes lå syk da svenskene kom dit; men hun ga dem mat og brennevin i overflod. Samme kveld kom den første av de norske rytterflokkene nordover isen på Tyrifjorden. Svenskene hørte at det brakte i isen, og spurte hva det var; men Anna sa at slik braking hørtes ofte i frostvær. Hun syntes så synd på de svenske soldatene, som frøs fælt ute i gården; derfor fikk hun lov til å tenne store bål ute på tunet. Det gjorde hun for at nordmennene lettere skulle finne frem; men Løwen forstod ikke det og takket den snilde prestefruen. Hun fikk ham også til å sette ut vakten for natten langt vestenfor gården, bort imot Dramselva hvor svenskene ventet et overfall av nordmennene; der kunne vakten ikke høre de norske rytterne som kom meget lenger øst. En stund etter satt Løwen og varmet seg og hadde nettopp trukket støvlene av, da rutene klirret, og de norske rytteres kuler pep om ørene på ham. Men nordmennene var så få at størsteparten av svenskene kom seg unna.

Haldens forsvar 1716.

Etter seieren på Norderhov rykte nordmennene mot Oslo både fra vest, nord og øst. Karl 12 holdt på å bli ringet inne, og så måtte han skynde seg østover Glomma igjen. Da ville han ta Halden (Fredrikshald). Der lå flere hundre norske soldater oppe på Fredriksten; 90 dessuten hadde bymennene nede i Halden slått seg i hop til et frikorps; høvdingene over det var trelasthandlerne Peder og Hans Kolbjørnssønn, Anna Kolbjørnsdatters halvbrødre. — En mørk natt lurte Karl seg med 1500 mann øst gjennom Halden, vadde over Tista, gikk deretter stille gjennom gatene og nådde frem til den nederste skanseporten på Fredriksten. Da først ble de norske vaktmennene ham var, de smelte porten igjen, og Karl måtte tilbake til byen. Men der slengte bymennene seg ned bak hus og stener, mange i bare skjorten, og skjøt mot svenskene. Litt etter litt måtte dog bymennene trekke seg opp mot festningen, og etter tre timer var Karl herre i byen.

[image: Fredriksten festning (ca. 1860).]Fredriksten festning (ca. 1860).
Hans Kolbjørnssønn ble sendt med bud til Karl. Karl sa til ham at folket i byen, som ikke var soldater, ingen rett hadde til å kjempe, og han bante på at han ville straffe dem på en grusom måte. Da svarte Hans Kolbjørnssønn: »Hva vi bymenn enn får lide, angrer vi ikke. Når fienden kommer inn i landet, er hver mann soldat!«

Så lenge Karl kunne holde seg nede i Halden med folkene sine, gjorde kanonkulene fra Frederiksten ham ikke videre skade, fordi husene var i veien; det var stor fare for, at når natten kom, ville han greie å ta festningen også, og 91 siden hele Norge. Bymennene oppe på festningen lot da to mann lure seg ned til Halden; under klærne hadde de bekbrædde hampetau (»bekkranser«). Dem tente de og kastet ild inn i flere hus, og snart stod hele byen i lue. Karl ble så rasende at han bet seg i fingrene; men han måtte komme seg vestover Tista igjen. Over elven var der bare én bro; der kom den ene granaten etter den andre fra festningen og smalt midt blant folkene hans, mens luen stod himmelhøyt fra husene rundt om. Da kongen var kommet vest om elven igjen, hadde han tilbake bare ⅔ av dem som han hadde hatt med seg inn i byen.

Peter Tordenskiold. Krigens slutning. Tordenskiold var sønn av rådmann Wessel i Trondheim. Allerede da han var smågutt, fantes ikke hans make i hele byen til å slåss og gjøre skøyerstreker. Så hendte det at Fredrik 4 kom reisende nordover langs kysten til Trondheim; da kongen senere fór sydover Dovre med stort følge, stjal Peter seg med; slik kom han til Kjøbenhavn. Året etter ble Peter Wessel elev ved sjøkrigsskolen. Siden tok han tjeneste som matros på et skip som gikk til Vestindia, og deretter med en ostindiafarer. Han ble bredbygd og sterk, med mørkt hår og blå øyne. Når stormen pep, likte han seg best. »Nå går det gledelig«, sa han en gang uværet tok masten og tauverket overbord. Da han kom hjem fra Ostindia, hadde Danmark og Norge nettopp igjen begynt å være med i Den store nordiske krig mot Karl 12. Norges øverste general satte da Wessel til høvding på et skip med 4 kanoner, og snart fikk han flere skip. Til lønn for alle mesterstykkene hans gjorde kongen ham til adelsmann og ga ham navnet Tordenskiold. Da sa Wessel: »Nå skal jeg sannelig også tordne således for svenskenes ører at de skal skjønne at Deres Majestet ikke har gitt meg navnet for ingen ting!«

Da Karl 12 var jaget ut av Halden i 1716, la han seg utenfor byen med folkene sine. Han ville vente der, mens svenskene rustet ut 44 skip i Gøteborg, med store kanoner. Skipene skulle snike seg nordover innenfor øyene i Båhuslen; når de kom frem til Norge, tenkte Karl å gå løs på Fredriksten og Akerhus for alvor; siden ville han ta hele Norge. De svenske skipene nådde også nesten helt frem; de var 92 kommet like til Dynekilen, en fjord litt sønnenfor Halden; innløpet til denne fjorden er ½ mil langt, men bare et steinkast tvert over somme steder, og fullt av farlige undervannsskjær. Den svenske flåten lå godt gjemt; på en holme like ved stod kanoner ferdige, og på fjellknausene rundt om stod mange hundre soldater. Likevel seilte Tordenskiold inn med bare 7 skip, mens svenskene dundret og skjøt fra alle kanter; han tok 14 skip og brente resten, og da måtte Karl 12 skynde seg ut av Norge.

I 1718 la Karl seg foran Fredriksten igjen med en svensk hær. Mat og kanoner fikk han den gang landeveien fra Sverige. Folkene hans tok til å grave løpegraver bort imot festningen (fra øst), og de hadde ikke langt igjen. Men nordmennene på festningen skjøt uten stans på dem som grov. En kveld var Karl 12 ute i graven, og han strakte hodet og brystet opp over brystvernet og skulle se frem til festningen. Med det samme kom det en kule og traff ham i hodet, så han døde. Da drog svenskene hjem igjen.

I 1718 seilte Tordenskiold med krigsskipene sine inn mot byen Marstrand, som lå på stranden med en høy bergfestning like bakenfor. På havnen i Marstrand lå flere svenske krigsskip. 93 Et senere sagn forteller at Tordenskiold kledde seg ut som fisker, tok en fiskekurv på armen, og gikk opp i festningen og ut på de svenske krigsskipene og skulle selge fisk. Da han hadde sett nok, drog han til sine egne skip igjen. Han tok selve Marstrand i en fart, men hadde for lite folk til å ta festningen med makt. For å skremme kommandanten sendte han bud til ham at han hadde mange tusen soldater. Kommandanten sendte en kaptein som skulle se etter; men det har senere vært fortalt, at ham skjenkte Tordenskiold full. Derpå stilte han sine 4—500 mann opp i én gate, og da kapteinen hadde sett dem, stilte han dem opp i neste gate, osv. Kapteinen skyndte seg tilbake; han sa at det vrimlet av fiender i hele byen, — og kommandanten lovte å overgi festningen kl. 3 dagen etter. Da det gikk over tiden, tok Tordenskiold med seg noen mann og gikk opp på festningen. Han stakk sabelen inn gjennom kommandantens åpne vindu og ropte: »Tiden er omme, hva nøler dere etter?«. Mannen ble da så redd at han straks rømte ut av festningen med folkene sine.

En tid etter sluttet Danmark og Norge fred med Sverige (1720). Dette landet var ikke nå lenger så farlig som før. Men Norge hadde ikke vunnet igjen hverken Båhuslen eller Jemtland og Herjedalen. — Senere på året reiste Tordenskiold utenlands. I Tyskland duellerte han med en svensk oberst og ble dødelig såret. Da var han bare 29 år gammel.

Etter den store nordiske krig fikk Russland beholde Sveriges landskaper i øst for Østersjøen og 94 et stort stykke av Finnland, og Russland har siden vært Nordeuropas stormakt istedenfor Sverige.

Westen. Egede. I Fredrik 4’s dager reiste presten Thomas von Westen (i Veøy i Romsdalen) til Finnmark og lærte folket der den kristne tro (»finnenes apostel«).

Presten Hans Egede i Lofoten hadde lest at det i sagatiden hadde bodd flere tusen nordmenn på Grønland, og at der hadde vært 16 kirker, 2 klostre, og en bisp på Garder (i Austbygden). En tid etter Svartedauen var de siste nordmennene dødd ut; men det visste ikke Egede; han trodde at eskimoene nedstammet fra nordmennene, og det gjorde ham ondt at de var blitt hedninger igjen. Derfor reiste han til Grønland (1721) og prekte der (i »Godthåp« i Vestbygden) i 15 år (»Grønlands apostel«).

Om folks overtro i dansketiden. Ved år 1700 var folk enda svært overtroiske. Om fjellene og skogene mente de således at de var fulle av bergtroll og underjordiske. Gikk en komet over himmelen, trodde de at det snart brøt løs ildebrann. Ble folk eller kreaturer syke, leste de bibel-ord over dem. Rett som det var, ble en eller annen »trollkjerring« mistenkt for å ha voldt sykdommen. Øvrigheten pinte henne da kanskje med pinebenk og tommeskruer til hun måtte tilstå. Siden kjørte de ved sammen på torvet, og tente ild på, og så kastet de kjerringen inn i ilden. Imens stod folket 95 rundt og gledet seg. I alt er her i Norge blitt brent flere hundre hekser (den siste ved år 1670). I de andre landene i Europa er brent flere hundre tusen, flest i de protestantiske land.

De lærde folk mente at de ikke kunne bli så kloke som de lærde folk i oldtiden. Når de ville ha greie på stjernene, plantene og dyrene, så de først og fremst etter hva oldtidens gamle visdomslærere hadde sagt. Især hadde de stor tiltro til den greske vismannen Aristóteles († 322 f. Kr.). De mente likesom han at solen og stjernene var festet til 9 gjennomsiktige himler (sfærer), som lå den ene utenom den andre og svinget seg rundt om jorden; i stjernene kunne de stjernekyndige lese hva som kom til å skje i fremtiden.

Men så endelig lærte folk å lage mikroskoper, kikkerter og termometre (o. 1600), og de begynte å granske stjernene, plantene og dyrene på egen hånd. Dermed tok overtroen til å minke, iallfall mellom de mer opplyste.

Den tyske stjernekyndige Kopérnikus († 1543) oppdaget at alle planetene går rundt om solen. Også italieneren Galliléi († 1642), tyskeren Kepler († 1630) og engelskmannen Newton (Njut’n, † 1727) var utmerkede astronomer.

Ludvig Holberg var fra Bergen. Mens han var ung, gjorde han flere reiser til Holland, England, Frankrike, Italia og Tyskland. Da han kom hjem igjen, slo han seg til i Kjøbenhavn, og noen år etter utnevnte kongen ham til professor ved universitetet der.

Folk i Danmark hadde store feil den gang. De prøvde å etterligne meget av det dårlige i utlandet, f. eks. all den franske pynt og stas. Det målet som folk talte hjemme i Danmark var for simpelt til å bruke:

»Hver mann som med kløkt gikk i lærdom til bunn,
latin på papiret kun malte;
med fruene fransk, og tysk med sin hund,
og dansk med sin tjener han talte«.


Holberg ville da prøve å rette noe på alt dette, og så skrev han en bok på vers om Peder Pårs. I den gjorde han narr av både fornemme og simple folk, fordi de var så uvitende og likevel innbilte seg å være kloke. Men da trodde flere av Danmarks fornemste menn at det var dem Holberg hadde 96 siktet til; de ble rasende og hadde så nær fått sensuren til å ødelegge boken. Derfor torde han ikke skrive på den måten mer. I stedet begynte han å skrive komedier etter fransk mønster (f. eks. Jeppe på Berget, Erasmus Montanus, Jacob von Tyboe o. m. fl.). Der lot han personene snakke og bære seg at slik som folk i Kjøbenhavn. Når da disse gikk i teatret og så komediene, fikk de med det samme greie på sine egne feil, og det ble lettere for dem å legge feilene av.

[image: Ludvig Holberg (1684—1754).]Ludvig Holberg (1684—1754).
Men så brøt det i Kjøbenhavn løs en ildebrann, som ødela nesten hele byen. Også teatret brente. Da sluttet Holberg å skrive komedier. Siden ga han ut en Danmarks historie og Nils Klims underjordiske reise (på latin). Gjennom bøkene sine ble Holberg banebryter for det franske og engelske åndsliv i Norge og Danmark. De engelske og franske skribenter på den tid skrev helst engelsk og fransk. På samme måte skrev Holberg helst dansk, og han »polerte« dansken, så den ble lettere å bruke; han har fått hedersnavnet »den dansk-norske litteraturs far«.

Om Gud mente Holberg at han ikke bryr seg så meget om hva et menneske sier det tror, men mer om hvor meget godt det utretter.

Pietismens tid. Kristian 6 (1730—1746).

Helt siden den lutherske lære ble innført i 1536, hadde de lutherske prestene preket mest om at folket måtte passe vel på å ha den lutherske tro; hadde de det, var det ikke så nøye om de både drakk og sloss og syndet på andre måter også. Prekenene i kirkene kunne vare opptil 5 timer. Riktignok sovnet tilhørerne; men så hadde Kristian 4 ansatt kirkevektere som gikk rundt og vekte dem med lange staver. Da 97 var det (noe før 1700) at presten Spener i Tyskland begynte å preke, at den som vil høre Gud til, også må leve som en kristen. De som holdt med Spener ble kalt pietister (ɔ: de fromme). Somme av dem regnet omtrent all slags moro for synd.

I Danmark fikk Spener mange venner. En av dem var Fredrik 4’s eftermann, Kristian 6. Det var en liten, tynn mann som ville prøve med makt å gjøre folk mer gudfryktige enn de var før. Utenfor hver kirke på landet lot han sette opp en »gapestokk«. Hvis noen ikke gikk i kirken om søndagene, måtte de enten betale stor mulkt, eller de måtte stå i gapestokken en søndag senere, mens folk gikk inn og ut av kirken; enhver som gikk forbi, kunne da spytte på dem. — Men Kristian 6 gjorde også meget godt. Før hans tid hadde bonde-barna i Norge ikke gått på skole; de hadde bare møtt opp noen ganger hos presten i bygden og der lært katekismen utenat. Nå bestemte Kristian 6 at i hver bygd skulle en lærer reise rundt og undervise barna, noen dager på hver gård (»omgangsskoler«). Herefter måtte alle barn lære å lese i bok. De måtte også lære utenat Pontoppidans forklaring til katekismen (over 700 spørsmål og svar); i 14 års alderen måtte de møte frem på kirkegulvet, mens menigheten var til stede, og bekjenne at de var kristne (»konfirmasjonen«); deretter fikk de gå til alters første gang. — Fattigfolk hadde før gått rundt fra gård til gård og tigget; nå bestemte kongen at de andre folk skulle betale litt til dem for hvert år (»fattigskatt«, »fattigkasser«).

Opplysningstiden i Europa.

Siden 30-årskrigen hadde kongene i Frankrike hatt enevoldsmakt. Adelen eide ⅓ av Frankrike. Hver adelsmann hadde delt opp godsene sine i små bondegårder, som han leide ut til bøndene; de måtte betale stor jordleie til ham for hvert år, og de levde i filler, smuss og utøy. Adelen selv betalte omtrent ikke skatt; den bodde for det meste ved hoffet i Versailles og var så ødsel i mat og klær at mange adelsmenn var utfattige; ofte levde de et stygt liv. — Prestene rådde kanskje over ¼ av Frankrikes jord. De fornemste bodde

98 ved hoffet omtrent som adelen. — Tredjestanden bestod av kjøpmannsslektene i byene, håndverkerne og arbeiderne. Flere av kjøpmannsslektene var blitt uhyre rike. Adelen lånte stadig penger av dem; men den ville nesten ikke regne dem for mennesker likevel. Derfor hatet byborgerne adelen. — Det var byborgerne og de selveiende bøndene som måtte betale nesten alle de skattene som landet trengte. Når de brøt lovene, fikk de streng straff; men prester og adelsmenn som gjorde det samme, gikk ofte fri. Enda sa de katolske prestene at alt dette var Guds vilje. Var det noen som klaget, tok kongens politi dem og førte dem til fengslet Bastillen [Bastíen], ofte uten at de var dømt til det.

Da hendte det at den unge franske dikter Voltaire (Voltær, † 1778) måtte oppholde seg i England i flere år. Han så hvor godt folket der hadde det, og da han kom tilbake til Frankrike, skrev han noen bøker om at den franske konge burde gjøre det likeså godt for franskmennene. Først og fremst burde der bli »trykkefrihet«, så alle fikk lov å skrive i avisene det de mente var rett, enten så kongen og adelen likte det eller ei. Voltaire så godt at folk flest var for uvitende til å kunne styre selv i landene. Derfor skulle kongene få ha sin enevoldsmakt enda en tid; men de skulle bruke makten til gagn for folket, de skulle skaffe folket gode skoler osv. — Likesom alle store menn var Voltaire en flittig arbeider; han kunne sitte ved skrivebordet opp til 18 timer i døgnet.

Voltaires bøker var ualminnelig morsomt skrevet; det ble på mote blant fornemme folk i Europa å tro så som han, og kongene tok til å få i stand skoler for de simple folk. Også i de protestantiske land tok mange prester til å tro bare det som de kunne forstå med sin fornuft (fornufttroens, »rasjonalismens«, tid).

På samme tid som Voltaire levde Fredrik 2, den store, av Preussen († 1786) og også de to store tyske diktere Goethe († 1832) og Schiller († 1805).

Fredrik 5 (1746—1766). Fredrik 5, Kristian 6’s sønn, lot ikke pietistene få rå mer enn de andre. — I 1763 begynte Norges første avis, Norske Intelligenssedler å komme ut.

Kristian 7 (1766—1808). Kristian 7 hadde krum nese og smalt bryst. Mens han vokste opp, kom han sammen med dårlige kamerater og levde forferdelig ryggesløst. Snart 99 ble han sinnssvak, og da lot han sin livlege, tyskeren Struensee, styre.

Struensee prøvde å bruke makten til folkets gagn, så som den franske dikter Voltaire på den tid krevde det. Med ham kom det opplyste enevelde til styret i Danmark og Norge. Først avskaffet han boksensuren; var det en embetsmann som herefter vågde å kreve for stor skatt, da kunne folk skrive om det i bøker og aviser, så han måtte passe seg en annen gang (»trykkefrihet«). — I korstogenes tid var det blitt skikk i Europa, når de mente at en hadde gjort en ugjerning, at de pisket ham eller satte tommeskruer på ham, inntil han tilstod (»pinlig forhør«, »tortur«). Struensee ville også at folk skulle få tro om Gud det som de selv syntes var rett (»religionsfrihet«); de skulle ikke lenger være nødt til å tro akkurat det samme som Luther. I de 16 månedene han styrte, sendte han ut over 600 forordninger.

Men Struensee hadde også store feil. Således levde han et usedelig liv; derfor foraktet folket ham. En natt trengte en del fornemme menn ved hoffet inn til den sinnssyke konge og skremte ham til å la Struensee sette i fengsel. Struensee ble deretter dømt til døden. Først hugg de av hans høyre hånd, deretter hodet; så delte de liket i fire parter, knuste det på hjul og la det på et høyt stillas (»en steile«) til føde for ravnene; hodet satte de i midten på en lang stake (1772).

Etter Struensee styrte Ove Guldberg i 12 år. Inntil da hadde endog mange av kongene skrevet og snakket nesten bare tysk; men nå krevde Guldberg at det danske mål for ettertiden skulle være skriftmålet i Danmark, og bare de som var født i Norge, Danmark eller Slesvig-Holstein skulle herefter kunne bli embetsmenn.

Da Kristian 7’s sønn, Kronprins Fredrik, ble konfirmert, tok han styret over Danmark og Norge (Fredrik 6).

De fleste av bondegårdene i Danmark tilhørte den gang store godseiere, som leide dem bort til bøndene. I Fredrik 5’s

100 tid måtte bøndene arbeide på godseierens egen gård uten betaling, så ofte han forlangte det (»hoveri«). Fra sitt 4de til sitt 40de år hadde de ikke lov til å flytte til andre steder, selv om de der kunne få meget større betaling (»stavnsbånd«). Og godseieren kunne piske dem, og sette dem på trehesten, når han ville. Derfor var bøndene blitt dovne og redde (som f. eks. Jeppe på Berget). Men så (i 1788) avskaffet kronprins Fredrik stavnsbåndet. Fra da av begynte Danmarks bønder å gå fort frem i velstand og opplysning.

Enevoldskongenes styre i Norge.

Kongen prøvde å være som en far både mot dansker, nordmenn og holstenere. Allerede før eneveldets tid hadde de dansk-norske kongene prøvd å la det ene land hjelpe det andre. Kristian 6 hadde gitt den lov at Danmark og Holstein skulle kjøpe jern bare i Norge, — så pengene ikke gikk til utlandet. De som eide de norske jernverkene, fikk lov å legge på prisene, og de ble rike menn (Jakob Åll; Wedel; Peder og Carsten Anker). I stedet måtte folket i det sønnenfjellske Norge i lang tid kjøpe korn bare i Danmark; når det kom uår der nede, sultet fattigfolk i Norge ihjel.

Kongen ville få folk til å spare; derfor ga han regler for hvor mange gjester de skulle be til bryllups, hvor mange alen tøy de skulle bruke til buksene sine osv. Men i Norge innbilte folk seg at det var embetsmennene som hadde funnet på en hel del av dette, imot kongens vilje. — Da embetsmennene i Agder tok for høye avgifter, og kjøpmennene satte kornprisene opp til det dobbelte, reiste bonden Kristian Lofthus til Kjøbenhavn og klagde for kronprinsen, som lot saken undersøke. Men så tok embetsmennene Lofthus og satte ham på Akershus festning, lenket til en treblokk, inntil han døde, 10 år etter.

I det hele hadde dog nordmennene det bedre enn både danskene og de andre folkene i Europa i enevoldstiden. De flinkeste jorddyrkerne fikk premier, således Nils Justesen på Hitra; han avlet 14 tønner korn da han tok imot sin gård; men i sine senere år avlet han 150. — De norske kjøpmennene leide enda mange hollandske skip til å føre ut trelasten og fisken fra Norge; men det ble stadig flere norske skip også (i 1723 — 100 skip, i 1807 — 1500). Norge ble rikere og rikere; folketallet vokste fra 500 000 (i 1700) til 900 000 101 (i 1801); ja, danskene trodde endog at det var de store skattene fra Norge som gjorde at Danmark kunne greie utgiftene sine.

Det Norske Selskap i Kjøbenhavn. I slutten av enevoldstiden tok de fornemme folk i Danmark til å få stor aktelse for nordmennene. Dette kom vel mest av at de norske bønder ikke hadde måttet trelle under adelsmenn og godseiere; derfor var de ikke blitt så redde av seg som de danske bøndene, og danskene sa om dem at de »nedstammet fra konger«.

Norge hadde dengang enda ikke fått universitet. Derfor måtte de unge nordmenn som skulle læres opp til prester, doktorer og sakførere, reise til Danmark og bli studenter ved universitetet i Kjøbenhavn. Men der regnet de seg for gjevere enn de danske, og de tok med makt de beste plassene når lærerne skulle undervise dem. — I 1772 slo endel nordmenn i Kjøbenhavn seg sammen til et lag (»Det Norske Selskap«). De holdt møtene sine på madam Juels kaffehus; der skulle de »samles titt, snakke, spøke, drikke fritt«. Værelset hadde simple stoler og et langt trebord. På det lå en protokoll, hvori de skrev inn morsomme småvers o. l. De mest evnerike i laget var den morsomme Wessel, den fornemme Fasting og brødrene Frimann.

Den gang var det så, at når en ville ha et embete (f. eks. bli prest), måtte han reise til Kjøbenhavn og be om det. Slike embedsansøkere møtte av og til i Det Norske Selskap, således trønderen Johan Nordal Brun, han som siden ble bisp i Bergen; på møtene sang de hans vise: For Norge, kjempers fødeland. Edvard Storm fra Vågå, han som har skrevet Sinklarvisa, levde også i Kjøbenhavn i de dager.

Tanken om å avskaffe eneveldet. Allerede i Voltaires dager hadde franskmannen Montesquieu (Månteskiǿ, † 1755) skrevet at kongen i et land ikke burde ha enevelde; i stedet burde stortingsmenn som var valgt av folket, fastsette lovene (således som i England); kongen (eller en president) skulle ansette embetsmenn til å passe på så alle rettet seg etter lovene; de som brøt lovene, skulle bli dømt av dommere som ikke behøvde å være redde hverken for kongen eller folket. Disse meningene begynte nå å vinne innpass i Europa litt etter hvert.

102 På samme tid som Montesquieu og Voltaire levde franskmannen Rousseau [Ruså]. Han skrev at det ikke var Gud som hadde gitt enevoldskongene deres store makt, således som de selv påstod; men det var folket som fra først av hadde satt kongene til å styre; når kongene ikke styrte godt, burde folket ta makten fra dem igjen.

De fornemme folk var den gang forferdelig ødsle i mat og klær. Om dette sa Rousseau at det gjorde dem svake og ulykkelige. Og bøndene deres som skulle skaffe dem pengene, ble nødt til å arbeide så hårdt at også de måtte ha det ondt hele livet. Derfor burde de rike ta til å nøye seg med lite; da skulle det bli godt for alle; der skulle bli »frihet, likhet og brorskap«.

Også andre enn Rousseau skrev bøker om hvor godt de folk hadde det som var sine egne herrer og levde simpelt (romantikkens tid).

Fredrik 2 av Prøisen førte krig mot mange av grannelandene (den prøyssiske syvårskrig 1756—1763). Imens førte engelskmennene krig mot Frankrike og vant store landstykker i Nordamerika, Asia, Afrika og Australia; de har siden eid flere kolonier enn noe annet rike. Hjemme i England fant de opp maskiner til å spinne og veve med. Watt [Uått] fant på å la maskinene gå med damp. Da fikk engelskmennene bruk for steinkullene og jernet i fjellene sine, og de ble verdens fremste industrifolk.

Så krevde de engelske nybyggerstatene i Nordamerika å få velge noen av sine folk til å være med i det engelske parlament (ɔ: storting). Men England sa nei, og da begynte Den nordamerikanske frihetskamp (1776—1783); amerikanernes ledere hette Washington [Uåsjingt’n] og Franklin [Frænk-]. Frankrike hjalp dem, så De forente stater ble et rike.for seg selv.

Den franske revolusjon. Kongen i Frankrike hadde ikke gjort det bedre for folket, slik som Voltaire hadde rådd ham til; hvert år sultet fattige folk ihjel i tusentall. Derfor tok bymennene i Frankrike til å merke seg det som Montesquieu og Rousseau hadde skrevet, om at kongen ikke burde ha enevelde. De sa også at de ikke lenger orket å betale alle skattene alene. Da kalte kongen sammen i Versailles [Versái] 300 adelsmenn, 300 geistlige og 600 bymenn; de skulle rådslå om hvordan landet kunne få større skatteinntekter. Denne nasjonal-forsamlingen flyttet siden til Paris. Den vedtok at Frankrike skulle ha en ny grunnlov (etter Montesquieus lære), og at også adelen 103 og prestene for ettertiden skulle betale skatt; brøt de lovene, skulle de få samme straff som andre folk (den franske revolusjon, 1789).

Men så ble enevoldsherskerne i Østerrike og Tyskland redde for at også folkene deres skulle gjøre revolusjon; derfor sendte de store hærer inn i Frankrike og tenkte å hjelpe kongen, så han igjen kunne få enevoldsmakt. Da erklærte nasjonal-forsamlingen i Frankrike: Fedrelandet er i fare! I Paris ringte de med kirkeklokkene uten stans, de skjøt med kanoner og trommet gjennom gatene; det betydde at nå måtte alle franskmenn møte frem og forsvare landet mot enevoldskongene rundt om. Mange av de franske revolusjonssoldater var godt opplært i krig fra før. En del var bønder. Men de franske bøndene hadde i revolusjonen fått rett til å rå over gårdene sine selv. Tapte de nå, kom de til å miste sin frihet igjen. Derfor sloss de som rasende. Fiendens soldater derimot sloss bare for daglønn; de ble drevet ut av Frankrike igjen i en fart. — Høsten 1792 avsatte franskmennene kongen sin, og landet ble republikk. De trodde at en del av de fornemme folk holdt med Frankrikes fiender; dem halshugg de uten videre, omtrent en mill. i alt. De dømte til døden og halshugg også kongen og dronningen. Da sendte Europas fyrster for annen gang store hærer inn i Frankrike. Men franskmennene vant da også, og var det en general som tapte stygt, så halshugg de ham. Når de gikk i kamp, sang hele hæren Marseillaisen [Marseiǽsen].

Den franske revolusjons mest berømte general, Napoleon Bonaparte, var fra øen Korsika og sønn av en fattig sakfører. I guttedagene gikk han på en krigsskole i Frankrike. Han ble liten av vekst, men overmåte utholdende. Likesom alle store menn hadde Napoleon sterk lyst til å arbeide; han kunne holde på 16 timer i døgnet. I de franske revolusjonskrigene ble han general da han var 24 år, og siden gjorde han seg til keiser over Frankrike. Så ville han legge under seg hele Europa, og han tok det ene landet etter det andre. Bare engelskmennene kunne han ikke vinne over; for de hadde så mange krigsskip at de var herrer på havet.

103 De gode tidene i Norge omkring 1800.
Allerede under den nordamerikanske frihetskamp hadde nordmennene og danskene fraktet meget korn og kjøtt til Frankrike, og på det tjente de penger i massevis. Engelskmennene hadde da 104 forbudt alle ikke-krigførende land å føre varer til Englands fiender; men Norge og Danmark hadde nektet å lystre, og de gjorde en avtale med Sverige og Russland om at de ville la krigsskip følge med handelsskipene sine for å verge dem mot engelskmennene (den væbnede nøytralitet). — Noen år senere var England blant de maktene som prøvde å slå ned den franske revolusjon, og nordmennene og danskene tok igjen til å føre varer til Frankrike. Da sendte England en stor krigsflåte over Nordsjøen for å tukte danskene. På Kjøbenhavns red (havn) ble der et stort slag (Skjærtorsdags-slaget 1801). De norske og danske var bare halvparten så mange som engelskmennene; likevel sa den engelske admiral Nelson siden at han hadde vært med i 105 sjøslag, og ikke et eneste hadde vært så varmt. Men Danmark og Norge måtte slutte med å la krigsskipene sine følge handelsskipene, og så ble det fred igjen i noen år (til 1807).

I disse fredsårene drev engelskmennene på uten stans og bygde krigsskip som skulle brukes mot Napoleon. Tømmer til å bygge skipene av måtte de hente i Norge. Folk her tjente derfor gode penger, og trelastkjøpmennene på Østlandet kunne holde kostbare gjestebud titt og ofte. Da sang de Johan Nordal Bruns vise: Bor jeg på det høye fjell.

Hans Nielsen Hauge (1771—1824). Hauge ble født på en bondegård vest for Sarpsborg, og allerede som gutt måtte han være med i gårdsarbeidet nesten som en voksen. Hver kveld når alle kom inn fra dagens strev, leste Hauges far eller mor høyt en kveldsbønn for familien, av en eller annen bønnebok, og Hauge hørte vel etter; men han brydde seg ikke stort om å leke med de andre guttene.

Folk i Norge hadde den gang »gode tider« og store inntekter og tenkte lite på Gud. Da hendte det (en vårdag 1796) at Hauge, som den gang var 25 år, fikk sitt kall til å begynne å preke. Han holdt just på å arbeide ute på sin fars gård og sang imens: »Jesu, din søte forening å smake« (Landstad nr. 296). Da syntes han med én gang at Gud selv var hos ham, og Gud sa: »Du skal fortelle om meg til menneskene, så de 105 kan omvende seg«. Fra da av tok han til å tale om Gud for slektningene sine og bygdefolket. Siden reiste han fra bygd til bygd over det hele land, og han holdt ofte 2—4 taler om dagen. Dessuten skrev han bøker, og brev i hundrevis. Han sa at Gud ville sende ildebrann, hunger, pest og krig over landet, fordi folk var så onde.

Hauges venner ble kalt »haugianerne«. Han hjalp dem og andre til å få i stand fabrikker og møllebruk i fossene, så folk i flere bygder kom til å tjene mer penger enn før. Selv handlet han med korn og fisk i Bergen. Men mange av prestene den gang var rasjonalister (s. 98). De arbeidet for at folket skulle lære å regne, skrive, og dyrke jorden bedre enn før. Men om Hauge mente de at han gjorde folk tullet. I de dager var det bare prester som hadde lov til å holde preken-møter. Hauge ble derfor satt fast mange ganger. I 1804 la de ham i lenker og sendte ham til rådstu-arresten i Oslo. 10 år etter ble han dømt til å betale en pengebot, som gjorde ham til en fattig mann. Han var blitt sykelig av å sitte så lenge i arrest. Herefter levde han stille på en bondegård som hans bror hadde kjøpt til ham tett nord for Oslo (ved Sagene). Fra da av ble han høyt æret av alle, og i 1815 var der på besøk hos ham på én gang ikke mindre enn 2 bisper, 2 universitetslærere i teologi og 15 prester. Sine siste år levde han på en bondegård i Østre Aker.

105 Englands sjøkrig mot Norge og Danmark (1807—1814).
I 1807 hadde keiser Napoleon og den russiske keiser et møte i Tilsit (ved Niemen). Der avtalte de at Napoleon skulle sende krigsfolk til Kjøbenhavn for å ta Danmarks og Norges krigsflåte, som var den nest beste i verden; deretter ville Napoleon seile over Kanalen med en hær og legge England under seg. Engelskmennene måtte da se å komme Napoleon i forkjøpet, og de sendte øyeblikkelig en stor krigsflåte og en hær til Kjøbenhavn. De skjøt på byen med brannkuler i tre dager, flere hundre hus brente opp, et par tusen mennesker ble drept, og så måtte kronprinsen levere ut til dem hele Danmarks og Norges krigsflåte. Dessuten tok de 1000 danske og norske handelsskip som lå i engelske havner. Danmark og Norge erklærte da krig mot England (1807), og dermed ble det med en gang 106 slutt på de gode tidene. Kort etter døde Kristian 7, og kronprinsen ble konge (Fredrik 6, 1808—1814).

[image: Kristian August (1768—1810).]Kristian August
(1768—1810).
Engelskmennene prøvde først og fremst å stenge sjøveien fra Danmark til Norge; de mente, at når folket her oppe ikke lenger fikk korn fra Danmark og begynte å sulte, skulle Fredrik 6 snart slutte fred. Da Fredrik 6 nå ofte ikke kunne få sine befalinger frem til Norge, forbi de engelske vaktskipene, så han seg nødt til å sette inn en regjeringskommisjon på 4 mann til å styre Norge i krigsårene. Formann i kommisjonen ble prins Kristian August av Augustenborg. Det var en liten krokneset og kopparret mann; han spiste bare et par ganger om dagen. Tidligere hadde han vært med noen år i en av de østerrikske hærene som kjempet mot Napoleon. Da hadde han lært seg opp, så han var blitt en duelig hærfører.

Noe av det første regjeringskommisjonen måtte sørge for, var å få korn nok hit til landet. Til å greie med det satte de amtmannen (fylkesmannen) for Buskerud, grev Wedel-Jarlsberg, og han fikk lurt så mange kornskuter forbi de engelske krysserne at nordmennene greide seg noenlunde med korn. — Nordmennene satte opp skanser ved de viktigste fjordinnløp — for å stenge ute de engelske krigsskipene. På Lista var engang kystvaktmennene borte da engelskmennene kom i land for å røve. Men Teis Lundegård lot kvinnfolkene ha på seg mannsklær, og ta stenger på skuldrene, og da engelskmennene så de mange »væbnede karer«, drog de bort igjen. — Kjøpmennene på Skagerak-kysten bygde kanonbåter og kapere. Med dem la de norske 107 matroser seg på lur ute mellom skjærene. Når engelske handelsskip kom forbi, satte de på dem fra alle kanter. En natt tok de på én gang 47 skip som kom fra Østersjøen, og solgte ladningen i Kristiansand for 5 mill. riksdaler. Også flere krigsskip tok de.

[image: Wedel-Jarlsberg (1779—1840).]Wedel-Jarlsberg
(1779—1840).
[image: Skanse. Kanon-jolle (en kanon i bakstavnen og en mindre i forstavnen, 5—10 par årer, i vind to korte master med råseil).]Skanse. Kanon-jolle (en kanon i bakstavnen og en mindre i forstavnen, 5—10 par årer, i vind to korte master med råseil).
Sveriges krig mot Norge 1808—1809.

Etter møtet i Tilsit i 1807 lot den russiske keiser soldatene sine rykke inn i Finnland, som den gang hørte til Sverige. Kongen over Sverige, Gustav 4, var nesten sinnssyk. Istedenfor å hjelpe finnene mot russen lot han Sveriges hær på 15 000 mann rykke vestover for å ta Norge. De norske soldatene var bare halvparten så mange, og de ble snart omtrent halvnakne. Men det var harde karer. Da »lærdalske kompani« hadde vært ute i 6 uker i vinterkulden, 108 manglet alle mann skjorter, sko og strømper; likevel var bare en av dem syk. Og nordmennenes øverste general, Kristian August, sov om nettene ved siden av folkene sine på den frosne jorden og nøyde seg med samme slags mat som de. Han sa til soldatene: »Dere skal ikke gi dere til å forsvare dere. Men dere skal angripe. Skyt ikke før dere er sikre på å treffe. Løp storm, bruk bajonetten.« Det likte nordmennene. Gang på gang delte de seg opp i småflokker, lurte seg tett inn på svenske avdelinger på alle kanter, og overfalt dem så som rasende (f. eks. i Trangen) Lenge varte det ikke før de fikk svenskene ut av landet igjen.

Fredrik 6 befalte deretter at Kristian August skulle marsjere inn i Sverige med nordmennene. Så skulle Danmark og Russland dele Sverige mellom seg. Men grev Wedel og Kristian August skjønte, at ble en større del av Sverige tatt av russerne, da ville russerne ta Norge senere. Derfor lovte Kristian August at han ville vente litt med å marsjere inn i Sverige. En del av den svenske hær ved Norges grense kunne derfor marsjere østover mot Stockholm. Gustav 4 ble avsatt, svenskene valgte hans farbror, Karl 13, til konge i stedet, og han sluttet straks fred med Russland, Danmark og Norge.

Svenskene skjønte godt at det var Kristian Augusts løfte om å stanse ved Sveriges grense som hadde gjort det mulig for dem å redde Sverige fra å bli delt. Da Karl 13 ingen barn hadde, valgte de derfor Kristian August til svensk tronarving; de tenkte dessuten at Norge da kanskje kunne gi seg sammen med Sverige, og på den måten bli en erstatning for Finnland. De ga seg også en fri grunnlov (1809), som til dels gjelder enda. — Kristian August reiste så til Sverige. En dag skulle han mønstre noen hæravdelinger i Skåne. Da falt han med én gang av hesten og døde, og folk trodde at en svensk adelsmann hadde gitt ham gift; men det var ikke sant. — Istedenfor Kristian August valgte svenskene Bernadotte [-dått], en av Napoleons generaler, 109 til kronprins; de mente at Napoleon da skulle hjelpe dem til å få Finnland tilbake fra Russland. Bernadotte kom til Stockholm (1810) og kalte seg fra da av Karl Johan.

Norske forhold i krigsårene 1807—1814. Nordmennene mente at krigen mot England og kornnøden i Norge var Danmarks skyld. Grev Wedel og flere andre begynte da å skjønne at det ville bli bedre for Norge om landet fikk styre seg selv mer enn før. I julen 1809 holdt en del av Norges fornemste menn (mest embetsmenn) et avskjedslag for Kristian August, med det samme han skulle reise til Sverige. Da stiftet de, med grev Wedel i spissen, Selskapet for Norges Vel. Det skulle arbeide for å gjøre Norge mer uavhengig av Danmark. Til å begynne med ville de få kongens tillatelse til å opprette et universitet for Norge. Da Wedel noen uker senere måtte til Kjøbenhavn, bar han dette nordmennenes ønske frem for Fredrik 6. I 150 år hadde kongene satt seg imot; men nå endelig fikk nordmennene lov, 1811. Enda her var både hungersnød og krig, ga folket i alle landets deler store gaver til universitetet, og i 1813 kunne det begynne.

Året 1812 ble et av de verste uårene som noen gang har vært i Norge. Først lå sneen så lenge om våren at bøndene ikke fikk pløye før i juni; midt i august kom først et fælt regnvær, og deretter kom sne og kulde, så omtrent alle åkrer frøs. Utover vinteren ble derfor barkebrød daglig kost over hele landet. Grev Wedel og jernverkseier Jakob Åll på Nes (ved Tvedestrand) sendte den ene skuten etter den andre til Danmark etter korn; når kornet kom til Norge, solgte de det billig eller delte det ut til de fattige, og således frelste de tusener av landsmenn. Men mange kornladninger ble også tatt av engelskmennene, og ikke få nordmenn døde av sult i de årene.

En enda større ulykke var kanskje statsfallitten i 1813. Til krigen mot England og Sverige hadde kongen nemlig hatt bruk for mange penger, og han hadde latt trykke 110 mangfoldige millioner nye pengesedler uten å ha den motsvarende verdi liggende i banken. Når da folk senere kom med sedlene sine og ville ha sølv for dem, kunne banken til slutt ikke betale mer enn 5⅓ skilling for hver papirdaler (96 skilling). Alt det andre mistet de som eide sedlene.


Norge som kongedømme med egen grunnlov (fra 1814).

110 Norge som kongedømme med egen grunnlov (fra 1814).
Norge blir skilt fra Danmark. Sveriges nye kronprins, Karl Johan, hadde aldri vært Napoleons venn. I 1812 kom det i stand et møte mellom ham og den russiske keiser, i Åbo. Der gikk han inn på å hjelpe Russland med Sveriges hær mot sin tidligere herre Napoleon. Som betaling skulle han få lov til å forene Norge med Sverige; det skulle Russland hjelpe ham med.

Fredrik 6 ville da prøve å redde Norge fra Karl Johan likevel, og så sendte han sin nærmeste tronarving, Kristian Fredrik, hit opp 1813. Kristian Fredrik var dengang 27 år og ugift. Alle likte ham, især damene. Nå skulle han hisse nordmennene til å stå imot Karl Johan av all makt.

Karl Johan var den gang enda nede i Tyskland med Sveriges hær og hjalp til i kampen mot Napoleon. Senere på året rykte han nordover mot Danmark. Fredrik 6 torde ikke begynne kamp mot ham med den danske hæren, og for å få fred avstod han Norge til den svenske konge; men de gamle norske utbygdene, Island, Færøiene og Grønland, holdt danskene tilbake (Kielerfreden, 14de januar 1814).

[image: Kristian Fredrik, i Danmark Kristian 8, 1839—1848).]Kristian Fredrik,
i Danmark Kristian
8, 1839—1848).
Nordmennene ble svært harme over at Fredrik 6 slik hadde villet overlevere dem til en annen konge som om de var en flokk sauer. Så fikk de lyst til å velge Kristian Fredrik til konge over Norge og gjøre landet til et selvstendig rike igjen, slik som 111 det hadde vært i gamle dager. De tenkte også at England kanskje ville hjelpe dem.

Så snart Kristian Fredrik fikk brev fra Fredrik 6 om Kielerfreden (i januar 1814), kjørte han på vinterføret nordefter Gudbrandsdalen til Trondheim; han ville høre hva folk mente om å komme i forening med Sverige. Sent en kveld kom han til Kringen; der hadde gudbrandsdølene samlet seg ved Sinklarstøtten, og han spurte dem om de ville forsvare fedrelandet mot svenskene med liv og blod, så som fedrene deres hadde gjort. Da ropte de dundrende hurraer og bad om krutt og bly. Siden fór Kristian Fredrik nordover Dovre; alle steder mente folket det samme. I Trondheim sa Kristian Fredrik til folkemassene: »Med henrykkelse har jeg gjennomreist deres fagre land, og dette skulle svenskene få, — det skal aldri skje!«

[image: Eidsvollsbygningen.]Eidsvollsbygningen.
Februarmøtet på Eidsvoll. Midt i februar kom Kristian Fredrik syd til Eidsvoll igjen; der ville han samråde seg med noen av de gjeveste mennene på Østlandet. Professor Georg Sverdrup måtte kjøre avsted fra Oslo om natten for å komme frem tidsnok. Den siste del av reisen hadde han en gammel bonde til skysskar. Bonden sa: »Du må for Guds skyld ikke være med på at Norge blir gitt til Sverige. Før vil vi dra til grensen alle mann og la bare kvinnfolk og unger være hjemme. Men hva du enn sier eller gjør, så husk på at Gud er attåt.«

Da Sverdrup kom til Eidsvoll, kalte prinsen ham inn til seg på tomannshånd, og prinsen mente han fremdeles hadde arve-rett til å bli enevoldskonge over Norge, så som før Kielerfreden. Men Sverdrup skjønte at da fikk ikke nordmennene styre i Norge herefter heller. Derfor rettet han sine mørke, alvorlige øyne på prinsen og svarte: »Nei, nå har Deres Kongelige Høihet ikke mer arve-rett til Norge enn jeg. Fredrik 6 har gitt fra seg landet, for seg og hele sin slekt; derfor har det norske folk nå rett til selv å velge konge, og nå velger vi den som vi tror er den gjeveste mannen i landet!« Da omfavnet Kristian Fredrik ham og sa: »Jeg går over til Deres mening.« Alle sammen ble deretter enige om at nordmennene 112 skulle nekte å gå sammen med svenskene. Så snart som råd var, skulle de velge utsendinger til å møte på Eidsvoll og gi Norge en grunnlov. Inntil grunnloven var ferdig, skulle Kristian Fredrik være regent over landet.

[image: Sverdrup.]Sverdrup.
[image: Falsen.]Falsen.
[image: Christie.]Christie.
Riksforsamlingen på Eidsvoll. I februar og mars 1814 møtte folket i Norge opp i kirkene og holdt en bededag. De avla ed på at de ville forsvare landet mot svenskene med liv og blod, og de bad til Gud at han skulle hjelpe dem så Norge ble et fritt rike. Siden ble der valgt 112 utsendinger, fra bygdene og byene, fra hæren og flåten. Over halvparten av dem var embetsmenn.

De kom til Eidsvoll på vårbløte, sølete veier, og bodde på gårdene rundt om i bygden. Første påskedag (10de april) gikk de til kirke i Eidsvoll og bad Gud om hjelp til sitt arbeide. Annen påskedag møttes de i Eidsvollsbygningen, i en lang og smal sal i annen etasje; veggene var prydet med kranser av granbar, benkene var trukket med rødt klede. Kristian Fredrik åpnet dette møtet med en tale; siden var han ikke med i møtene.

Utsendingene delte seg snart i to partier. Det største partiet var på omtrent 80 mann; de ville at Norge skulle ha konge for seg selv, iallfall for det første. De dyktigste mennene i dette partiet var sorenskriver Falsen (fra Aker og Follo), professor Sverdrup, og sorenskriver Christie fra Bergen. Det andre partiet var på omtrent 30 mann. De 113 syntes at Norge var for fattig til å ha konge alene, og de ville at den svenske konge skulle velges til å styre også over Norge. Høvdingen for dette partiet var grev Wedel-Jarlsberg; presten Wergeland (fra Kristiansand) var også med der. Men begge partiene var enige om at Norge herefter skulle være selvstendig så som i sagatiden, og få en fri grunnlov (s. 101).

Falsen hadde ferdig et forslag om hvordan grunnloven skulle være; Falsen er derfor blitt kalt »grunnlovens far«. Hans forslag lignet meget Frankrikes grunnlov av 1791. — Eidsvollsmennene brukte 5 uker til sitt arbeide. En av de varmeste dagene var 13de mai. Da skulle de bevilge penger til krigen mot Sverige, og Wedels parti sa at landet ikke hadde råd til å gi ut så meget. Men så reiste presten Jonas Rein (fra Bergen) sig og holdt en glødende tale. Hans siste ord var: »Om jeg kan skaffe den sum som av meg måtte fordres, vet jeg ikke; men at jeg oppofrer inntil den siste rest, det vet jeg!« Da ble der brakende bifall bortover hele salen, og pengene til krigen ble bevilget med stort flertall.

Grunnloven ble ferdig 16de mai. Den slo fast at Norges konge ikke lenger skulle ha enevelde. Men makten over landet skulle være delt mellom Stortinget, kongen, og domstolene. — Den evangelisk-lutherske lære skulle være statsreligion; men ellers skulle der være religionsfrihet, trykkefrihet og alminnelig verneplikt, og alle skulle være like for loven.

Folket skulle hvert 3dje år velge stortings-representanter, 75 i alt (nå 150); men nesten bare de som eide bonde-gårder på landet eller hus i byene, og så embetsmennene, skulle ha stemmerett. (Nå er stemmeretten alminnelig, for menn og kvinner). ⅔ av stortingsmennene skulle være fra bondebygdene og ⅓ fra byene; de skulle komme sammen til storting hvert 3dje år (etter nyttår, nå hvert år). Da skulle de gi lover (på folkets vegne), de skulle avgjøre hvor store skatter folket måtte betale, og hva pengene skulle brukes til.

Kongen skulle ha den utøvende makt (d. e. sette stortings-vedtakene i verk). Var kongen uenig i et stortings-vedtak, kunne han nekte å sanksjonere det. Men ble så vedtaket

114 gjentatt av de to følgende storting etter nye valg, da skulle det bli lov likevel (kongen fikk altså bare suspensivt [suspãn-] ɔ: utsettende, veto). Kongen skulle velge seg et statsråd på minst 7 mann (regjeringen). Sammen med dem skulle han fatte alle sine beslutninger. Statsrådet skulle da bære ansvaret for beslutningene. Kongen selv skulle være »hellig« (ɔ: uten ansvar). — Etter 1884 er det blitt så, at kongen er nødt til å velge seg statsråder som er enige med stortings-flertallet (parlamentarismen).

Hvert nytt storting skulle velge ¼ av sine medlemmer til å være Lagting. Resten skulle være Odelsting. Ble en statsråd mistenkt for å ha gitt kongen råd til skade for landet, da skulle Odelstinget rådslå om saken. Så kunne Odelstinget beslutte at Lagtinget og Høiesterett skulle komme sammen (til Riksrett) og dømme eller frikjenne ham.

Da grunnloven var ferdig, valgte eidsvollsmennene Kristian Fredrik til konge (17de mai). Presidenten, Georg Sverdrup, sa deretter: »Reist er igjen Norges gamle kongestol, hvorfra Adelstener og Sverrer styrte riket med visdom og kraft. Gud bevare gamle Norge!« Den 19de mai var Kristi himmelfartsdag; da gikk de alle til kirke i Eidsvoll. — Dagen etter var de sammen i rikssalen for siste gang. Da stilte de seg i en bror-ring og holdt hverandre i hendene; så ropte de: »Vi vil være enige, og trofaste mot Norge, inntil Dovrefjell faller!« Mange av dem hadde da tårer i øynene.

Krigen mot Karl Johan i 1814. Etter Kielerfreden hadde Karl Johan gått med Sveriges hær til Frankrike. Stormaktene avsatte Napoleon og sendte ham til den italienske øen Elba. Deretter drog Karl Johan tilbake til Sverige, og i 1814 midt på sommeren kom han vestover Norges grense med 40 000 vel rustede soldater, i flere avdelinger. Norges hær var på omtrent 30 000 mann og lå i avdelinger langs etter grensen for å ta imot. Men hærens øverste høvding, Kristian Fredrik, hadde tidligere på året 115 forsømt å forsyne soldatene nok med geværer, krutt og proviant. Til mat fikk de havre som de selv malte på håndkverner. Klærne deres var lappet opp og opp igjen. Mange soldater gikk barbent. Det verste var dog at Kristian Fredrik var udugelig til å føre en hær. Han syntes det var unyttig å slåss mot Karl Johans overmakt. Derfor lot han Norges hær bare trekke seg tilbake.

[image: Norges krigsflagg i 1814 (et hvitt kors på rød grunn, med Norges løve). Handelsflagget likedan, uten splitt.]Norges krigsflagg i 1814 (et hvitt kors på rød grunn, med Norges løve). Handelsflagget likedan, uten splitt.
[image: Fra Norges hær i 1814: 1. Soldat. 2 og 4. Korporal og kaptein. 3. Premierløytnant. 5. Stafett (ɔ: melderytter). 6. Premierløytnant.]Fra Norges hær i 1814: 1. Soldat. 2 og 4. Korporal og kaptein. 3. Premierløytnant. 5. Stafett (ɔ: melderytter). 6. Premierløytnant.
Svenskenes hovedstyrke tok Fredrikstad festning uten kamp. En annen flokk omringet Fredriksten; der var general Ohme høvding. Karl Johan sendte bud til ham og sa: »Skyter du et eneste skudd til, skal du bli hengt!« Da lo Ohme og ropte: »Jeg er en gammel mann og skal snart dø likevel, bare skyt, dere karer!« Og svenskene fikk ikke tatt festningen.

Nord ved Kongsvinger kom den stridsvante svenske general Gahn fremover med 2 000 mann. Men den norske oberst Krebs

116 gikk mot svenskene med en likeså stor styrke ved gården Lier og drev dem tilbake. Så angrep han dem ved gården Matrand fra to sider og jagde dem helt tilbake til Sverige. —

5000 svensker rykte vestover gjennom Rakkestad. Her omkring stod nordmennene med 10 000 mann. De hadde i flere døgn måttet marsjere uavlatelig. Derfor var de dødsens trette; nå ville de gjerne slåss; de tenkte de da skulle drive svenskene ut igjen, slik som i 1809, og få slutt på det hele. Men Kristian Fredrik befalte dem å gå tilbake, til Onstadsund. Der hadde de en båtbro over Glomma, med en skanse foran. Svenskene angrep; men oberst Hegermann og nordmennene drev dem østover igjen. Da kom Kristian Fredrik; han befalte nordmennene å trekke seg vestom Glomma og rive ned broen; da noen sårede soldater ble ført forbi med det samme, gråt han og sa: »Min Gud, er jeg skyld i alt dette!«

På den tid skulle utsendinger fra stormaktene snart møtes i Wien (Wiener-kongressen). Der skulle de avgjøre hvem som for ettertiden skulle rå i de landene Napoleon hadde hatt. Karl Johan visste at mange på Wiener-kongressen ikke likte ham; han fryktet for at de på nytt kunne gi Norge til Fredrik 6. Derfor tilbød han nordmennene at de kunne få beholde sin nye grunnlov, dersom de bare gikk inn på å slutte fred straks. De skulle åpne Fredrikstens porter, og de skulle også velge et overordentlig storting til å underhandle videre med ham om forlik; derpå skulle Kristian Fredrik forlate Norge. Kristian Fredrik syntes at all videre motstand var aldeles unyttig, og han gikk inn på alt sammen (konvensjonen i Moss, 14de august); men både folket i Norge og soldatene ble da harme.

Det overordentlige storting i 1814.

Om høsten i 1814 kom folket over hele Norge på nytt sammen i kirkene; deretter valgte de representanter til det overordentlige storting. — Dette trådte sammen i Oslo (7de oktober) og valgte stiftamtmannen Christie fra Bergen til president. Så sa Kristian Fredrik fra at han ikke lenger kunne være konge i landet; samme kveld seilte han ut Oslofjorden på en liten jakt, i storm og tåke.

117 Stortinget ville heller begynne krigen igjen enn gi seg i samlag med Sverige. Men så ga statsrådene den beskjed at Norges hær ikke hadde mat for mer enn et par måneder; da måtte Stortinget gå inn på foreningen likevel. Men sorgfulle var alle over det. Stortinget måtte nå gjøre en del forandringer i grunnloven. Således fikk kongen rett til å sette inn en nordmann eller svenske til stattholder over Norge, og stattholderen skulle være formann i den norske regjeringen. Dessuten skulle Norges statsminister og to statsråder være med kongen når han oppholdt seg i Stockholm. — Men Stortinget gjorde hele tiden hva det kunne for at kongen skulle få så liten makt over Norge som råd var. Stortingets dyktigste mann under disse forhandlingene var president Christie. Gang etter gang truet svenskene med å begynne krigen igjen; en dag spurte en svensk sendemann hva nordmennene egentlig hadde å lite på når krigen brøt ut igjen, siden de var så strie. »Fortvilelsen!« svarte Christie. — Endelig (den 4de novbr.) valgte Stortinget Sveriges konge til konge også over Norge (Karl 2, 1814—1818), og Karl Johan satte inn en svensk greve til stattholder. 4 år etter ble Karl Johan konge (Karl 3 Johan, 1818—1844).

Likesom de andre landene i Europa hadde Sverige i 1814 utsendinger (gesandter, diplomater) i de viktigste hovedstedene i utlandet; når Sverige kom i strid med et annet land, eller det ville gjøre en avtale, da var det Sveriges gesandter som skulle greie det (diplomatiske saker). — I noen av storbyene i utlandet hadde Sverige konsuler. Deres arbeide var å hjelpe svenskene der ute (f. eks. skipbrudne sjøfolk o. a.). En av de svenske statsrådene, utenriksministeren, hadde over-oppsyn både med gesandtene og konsulene. Straks Karl Johan hadde fått makten over Norge, bestemte han at nordmennene, »fordi deres land var så fattig«, skulle få bruke de svenske diplomater og konsuler i utlandet. På handelsskipene sine skulle de få bruke det samme flagg som i 1814; men på krigsskipene sine skulle de bruke det svenske flagg (med Danebrogs farger i det øverste hjørnet). Alt dette gjorde at folk i utlandet nå trodde at Norge var blitt et lydrike under Sverige. Også nordmennene selv syntes at svenskene hadde fått altfor stor makt i Norge, og de 118 prøvde å gjøre den mindre litt etter hvert. Derfor ble foreningstiden en eneste lang strid mellom Norge og Sverige.

Tiden nærmest etter 1814. I 1815 seilte Napoleon fra Elba til Frankrike og ble keiser igjen. Men ved Waterloo i Belgien seiret stormaktene over ham på nytt, og da satte de ham i fangenskap på øen St. Helena ved Afrika. Deretter tok omtrent alle fyrstene i Europa seg enevelde igjen. De slo seg sammen i et lag, den hellige allianse, og de hjalp hverandre så folkene deres ikke skulle få ta fra dem deres enevoldsmakt.

Norges storting kom i den første tiden etter 1814 sammen bare hvert 3dje år (1815—1869). Eidsvollsmennene hadde fastsatt i grunnloven at bøndene skulle rå mest for hvem som skulle velges til stortingsmenn. Men mange av bøndene i de tider kunne ikke en gang skrive sitt eget navn. Til de første stortingene valgte de derfor mange prester, sorenskrivere o. a. embetsmenn.

Det første Stortinget etter 1814 (1815—1816) oprettet Norges Bank (1816). Den måtte ha noen penger til å begynne med (»grunnfond«). Stortinget visste da ingen annen råd enn å tvinge folket til å innbetale til banken over 8 kroner for hvert menneske (sølvskatten). Men det fantes nesten ikke penger i landet. Mange betalte med søljer og sølvskjeer. Hedemarksbonden Halvor Hoel (og andre) fór da rundt i bygdene på Østlandet og innbilte bøndene at Stortinget hadde lagt på denne skatten til ingen nytte. Flere hundre hallingdøler drog endog mot Oslo; de ville »slå stolpene unna Stortinget« og gi kongen større makt igjen. Men da regjeringen sendte soldater mot dem fra Oslo, ble de fleste redde og snudde.

Regjeringens dyktigste mann på denne tid var finansministeren, grev Wedel-Jarlsberg. Men trelasthandelen og jernverkene kunne ikke nå lenger skaffe penger til landet slik som før 1814, en rekke av landets største handelshus gikk fallitt i de følgende år, og det viste seg umulig for staten å få inn nok skatter. Så måtte Norge oppta et statslån i utlandet for første gang (i Berlin, 1820). Pengemennene der hadde liten tiltro til Norge. Derfor utbetalte de bare 2⅕ mill. kr.; men de tok gjeldsbevis og renter for 3⅗ mill. Lånet ble derfor kalt »tyve-lånet«. 119 Karl Johann hadde god lyst på å utvide sin kongemakt (i likhet med de andre kongene i Europa på de tider). Stortinget i Norge ville derimot ha grunnloven som den var. I 1821 vedtok det vårt nåværende handelsflagg. Det vedtok også å avskaffe adelen i Norge, fordi folket ikke likte at enkelte menn skulle ha større rett enn de andre. Da det var tredje gang Stortinget vedtok dette, hadde kongen etter grunnloven ikke rett til å si nei. Enden ble også at han fant seg i at adelen ble avskaffet. Men harm var han. Han samlet endog 6000 svenske og norske soldater tett ved Oslo, mens en svensk krigsflåte seilte inn Oslofjorden og dundret og skjøt. Men Stortinget lot seg ikke skremme. De følgende stortingene var likeså strie; de holdt det i disse årene for sin første plikt å stå vakt om grunnloven mot Karl Johan.

Høytideligholdelsen av 17de mai.

I 1820-årene tok nordmennene på enkelte steder til å holde fest den 17de mai. Men Karl Johan forbød det, og sa at de heller skulle holde fest for foreningen med Sverige, den 4de november. Den 17de mai 1829 var en strålende solskinnssøndag. Norge hadde da fått de to første dampskipene sine, og det ene av dem, »Konstitusjonen« (ɔ: grunnloven), skulle komme til Oslo den dagen; derfor var bryggene pakket med folk. Med det samme skipet gled inn på havnen, ropte den unge student Wergeland: »Leve Konstitusjonen, hurra!« Men ingen i folkemassen 120 torde rope med. Gatene var fulle av folk hele dagen. Kl. 10 om kvelden befalte politiet at alle skulle gå hjem; men ingen lystret. Da lot politiet en ryttertropp fra Akershus gå på med blanke våpen, og politiet arresterte mange fredelige mennesker (»Torvslaget«). Men så ble folk harme, og siden feiret de den 17de mai hvert eneste år. Wergeland holdt ofte en stor tale for folket den dag og forklarte hvorfor de skulle holde fest; derfor sa de at det var han som hadde »innstifta dagen«.

[image: »Konstitusjonen«. I 1807 hadde amerikaneren Fulton i New York bygd det første brukbare dampskip; det ble drevet frem med et skovlhjul på hver side. I 1836 oppfant svensken Ericsson dampskips-propellen. I Norge fikk vi de to første dampskipene 1826—27.]»Konstitusjonen«. I 1807 hadde amerikaneren Fulton i New York bygd det første brukbare dampskip; det ble drevet frem med et skovlhjul på hver side. I 1836 oppfant svensken Ericsson dampskips-propellen. I Norge fikk vi de to første dampskipene 1826—27.
[image: Torvslaget i Oslo 1829. Etter en samtidig karikatur (av Wergeland).]Torvslaget i Oslo 1829. Etter en samtidig karikatur (av Wergeland).
Norske diktere i tiden etter 1814. Det var i de dager skikk i gjestebudene å synge om kapp, salmer og viser. Derfor skrev dikterne mest sanger som passet til det bruk. Landet var forferdelig fattig. Men dikterne skrøt av at nordmennene hadde så tapre forfedre, en fri grunnlov, høye fjell osv. — Høyesterettsassessor Bjerregård i Oslo skrev »Fjelleventyret« og »Sønner av Norge«; presten Wolf i Telemark skrev »Hvor herlig er mitt fødeland« og »Havet er skjønt«; sorenskriver Schwach i Telemark skrev »Mens Nordhavet bruser«.

I den tid levde Abel (1802—1829). Han var meget flinkere i matematikk (ɔ: regnekunst) enn noen annen i hele verden. 121 1830- og 1840-årene. I 1821 gjorde grekerne oppstand mot tyrkerne, som de da hadde trælet under i nesten 400 år. De sloss tappert i 8 år, og 1829 ble Grekenland et rike for seg selv. — Straks etter jagde folket i Paris vekk kongen sin og tok seg en ny (julirevolusjonen 1830). — I 1829 fikk Stephenson (Stivensen) i Nordengland helt ferdig verdens første brukbare jernbanelokomotiv. Den første elektriske telegraf ble oppfunnet i 1837 av amerikaneren Morse.

Etter julirevolusjonen i Frankrike i 1830 var det blitt slutt med den hellige allianse, og nordmennene behøvde ikke lenger å være redde for at Karl Johan skulle ødelegge grunnloven. — Bøndene tok nå etter hvert til å få større inntekter enn før. Derved vokste deres selvtillit. Jon Nergård, en hestehandler fra Nordmøre, skrev i de dagene »Olaboka«. Der sa han at de embetsmennene som bøndene hadde valgt inn i Stortinget, ofte nyttet makten sin til å skaffe seg selv altfor store inntekter. Derfor burde bøndene for ettertiden velge flere bønder til stortingsmenn, slik som det var grunnlovens mening. Før valget til Stortinget i 1833 reiste Nergård rundt i bygdene både på Østlandet, Vestlandet og i Trøndelag, talte med folk om dette og solgte »Olaboka«. Følgen var at det da ble valgt i alt 45 bønder inn i Stortinget.

Ute i bygdene var det den gang enda for det meste amtmennene (fylkesmennene) og prestene som fastsatte hvor det skulle bygges veier, skolehus o. l., og hvor stor skatt folket skulle utrede til dette. Bøndene på Stortinget mente at alt slikt kunne bygdefolket greie meget bedre, og etter at de i 1833 hadde fått bonden og læreren Ole Gabriel Ueland til fører, drev de allerede i 1837 igjennom to lover om at bygdene og byene fra da av skulle ha kommunalt selvstyre (formannskapslovene, s. 153).

I 1844 døde Karl Johan, og sønnen Oscar I, ble konge (1844—1859). Han ville gjøre nordmennene en glede med 122 det samme han tok styret, og så fastsatte han at de ikke lenger skulle bruke det svenske krigsflagget (med de danske farger i øverste hjørnet) på festningene og krigsskipene; de skulle få bruke det norske flagget av 1821 (vårt nåværende flagg) både som handels- og krigsflagg, med et unionsmerke i det øverste hjørnet. Samtidig tok svenskene opp unionsmerket i sine flagg.

[image: Norges krigsflagg med unionsmerket (1844-1905)]Norges krigsflagg med unionsmerket (1844-1905)
Ole Gabriel Ueland. Ueland var fra en bondegård i Rogaland et par mil nord for Flekkefjord. Som gutt måtte han være med foreldrene sine i gårds-arbeidet omtrent som en voksen. 8 uker hver vinter gikk han på omgangsskolen i bygden, og der lærte barna omtrent bare lesning og religion. Men Ueland hjalp seg selv. Han leste på egen hånd Bibelen, og alle bøker i bygde-boksamlingen. Å skrive lærte han etter en gammel forskrift som hans far en gang hadde fått av sin lærer. Senere fikk han seg en regnebok fra Kristiansand; for tre merker smør kjøpte han seg også tre tavlestykker som han satte ramme om, og da ble han snart flink til å regne. Da han var 18 år, innsatte presten ham til omgangsskolelærer i hjembygden. Lønnen var 6 daler om året, og kosten. Siden giftet han seg med en gårdjente, ble klokker, og deretter lensmann en kort tid.

Da Ueland var blitt stortingsmann (i 1833), skjønte han straks at han hadde lært altfor lite; derfor ga han seg til å lese på egen hånd. Han ble fører for de andre bøndene på tinget og var med og drev igjennom formannskapslovene.

I Uelands hjembygd måtte folket leve svært sparsommelig. Det var en av grunnene til at Ueland gjennom hele sin stortingstid arbeidet så ivrig for at også statskassen skulle legge ut så lite som mulig; da slapp folk å betale så store skatter. Lærerne ville han likevel gi større lønn, og han ville også at foreldrene skulle tvinges til å sende barna sine på skolen; for da ble folk så opplyste at de kunne rå selv, både hjemme i bygdene og på Stortinget. Bøndene utover 123 i landet fikk etter hvert slik tillit til Ueland at de stadig, når stortingsrepresentantene deres reiste på tinget, ga dem pålegg om at de for allting måtte stemme som han ville. — Selv følte Ueland seg alltid som bonde. Hjemme på gården sin i Rogaland gikk han ofte i arbeidsklær, med rød topplue, og tresko på benene, og kjørte stein eller kastet opp grøfter; en fremmed ville da vanskelig kunne tenke seg at han var en av de mektigste mennene i landet. (Bjørnsons sang.)

[image: Ole Gabriel Ueland (1799—1870).]Ole Gabriel Ueland
(1799—1870).
Henrik Wergeland var sønn av presten og eidsvollsmannen Nikolai Wergeland fra Sogn. Da Henrik var 9 år, ble hans far prest i Eidsvoll; der vokste gutten opp. Han ble høy, med lyst hår; hans øyne glimtet frem over brillene. I prestegården på Eidsvoll hadde han et værelse for seg selv. Der hang på veggen et stort papir-ark, hvorpå grunnloven var trykt; på hver side hadde Wergeland malt en kjempestor bonde med øks på nakken som stod og holdt vakt.

Wergeland gikk på skole og ble student i Oslo, som da hadde bare 15 000 mennesker. Studentene hadde en forening som hette Studentersamfundet. Der hadde de harde diskusjoner, og også ofte drikkelag, slik som skikken var den gang, og Wergeland var en av de ivrigste både i diskusjonene og drikkelagene. I 19—22 års alderen skrev han sin første store bok »Skapelsen, Mennesket og Messias«.

Straks etter (i 1830) begynte kampene mellom ham og Welhaven (se nf.), og da skrev han en masse dikt og avisstykker. Folk flest forstod ikke stort av dem; men de skjønte iallfall at han holdt med dem; derfor elsket de ham.

Det hadde nå vært stadig strid mellom Stortinget og Karl Johan siden 1814. I disse stridighetene hadde Wergeland alltid stått på Stortingets side; men han beundret Karl Johan likevel fordi Karl Johan hadde vært med i den franske 124 revolusjon, og han skrev flere dikt til hans ære. Karl Johan ga ham da 800 kr. om året (i to år) av sin egen kasse. Da giftet Wergeland seg, og siden bygde han seg hus over en grotte, tett utenfor byen (nå Wergelandsveien 2, midt i byen). Der kunne folk se ham allerede kl. 6 om morgenen, hvordan han stelte med blomstene ute i hagen, eller satt i lysthuset og skrev dikt. Men fordi han tok imot de 800 kr. av Karl Johan, trodde mange at han dermed hadde solgt seg til å motarbeide Stortinget, og han ble hånet endog av sine beste venner. Det ble en slem tid for ham nå utover. Enda holdt han av alle som hadde det ondt; fanter og gategutter kom til ham og fikk mat, og han bad dem at de ikke måtte bære seg stygt at. — I grunnloven stod det at jøder ikke skulle ha lov til å bo i Norge; det bad han Stortinget om å forandre, og i 1851 ble det gjort. Han ga ut bladet »For Arbeidsklassen«; der formante han folk til å være sparsommelige, og ikke drikke seg fulle, og han sa at selv de fattigste stuene kunne bli pene, når folk bare holdt dem rene og hadde blomster i vinduene. Selv kledde han seg i norsk vadmel og spiste hestekjøtt. Når avisene var slemme mot ham, kunne han nok bli mismodig. Men så skrev han et dikt om det, f. eks.:

[image: Henrik Wergeland (1808—1845).]Henrik Wergeland

Så tornet som et feiret navn ei veiens tistel er.
O, satt jeg fri på to mål jord og hette bare Per!


Da kom han i godlag igjen. Wergeland arbeidet for mange forbedringer som ikke ble ført igjennom før lenge etter. Således ville han at bøndene skulle ha stor makt i landet, at skriftmålet skulle ta opp ord fra bygdene, o. s. v.

Wergeland lå i »sak« med en sakfører i 12 år. Han tapte og ble så fattig at han måtte selge »Grotten«. Litt før var han blitt sterkt forkjølet. Han lå til sengs i flere måneder; likevel skrev han da noen av de vakreste diktene sine. Nå begynte hele folket å holde av ham igjen, og da han døde, midtsommers 1845, var gårdsplassen og hagen full av sorgfulle mennesker.

125 J. S. Welhaven.
Welhavens far var av tysk slekt og prest i Bergen. Moren var bergenserinne. — Welhaven kom til Oslo og ble student på samme tid som Wergeland. Han vokste seg høy og rank, hadde frisk ansiktsfarge og mørke funklende øyne. Da han var 21 år gammel, døde far hans, og siden måtte han sulte, rett som det var. Han ble stri av sinn og ofte mismodig. I Danmark og de andre landene i Europa var det den gang flere diktere som skrev vakre vers. I Norge derimot var Wergeland omtrent den eneste. Og malere og billedhuggere fantes nesten ikke. Men likevel innbilte nordmennene seg at de var likere enn andre folk. Da var det at Welhaven var modig nok til å gi ut sin bok »Norges Demring«. Der klagde han sterkt over nordmennenes feil. Han skildret dem kanskje litt verre enn de var.

[image: J. S. Welhaven (1807—1873).]J. S. Welhaven

Welhaven dømte så strengt om dem for å få dem til å bli bedre. Likevel ble folk harme på ham. Wergeland skrev i avisene at Welhaven foraktet sitt eget land, og flere ganger satte pøbel og wergelandske studenter etter Welhaven på gaten og kastet stein etter ham. Men på sin side hadde han noen av de menn som senere ble de fremste i landet, slike som Fr. Stang, Schweigaard og P. A. Munch. Da så Wergeland tok imot de 800 kr. om året fra Karl Johan, ble Welhavens parti det sterkeste.

I 1840 ble Welhaven lærer ved Universitet (i filosofi). De diktene han nå skrev, fortalte om folket ute i bygdene (Asgårdsreien, Traverbanen o. fl.); eller de skildret hvor ondt han selv hadde det. Han sier selv:

Min vei ble tung, min horisont ble mørk,
jeg gikk tungsindig gjennom livets ørk.


125 Februarrevolusjonen i Frankrike 1848.
Også etter julirevolusjonen i 1830 fikk arbeiderne i Frankrike det verre og verre. De måtte arbeide opptil 17 timer i døgnet; kone og barn 126 måtte arbeide med, og enda fikk de så liten lønn, at ofte måtte to og to familier bo i samme skitne kjellerrom. Så gjorde de opprør 1848; de la møbler o. l. i dynger tvert over gatene (»barrikader«); bak dem lå de og skjøt på soldatene som kongen sendte for å holde orden. Men så slo soldatene seg sammen med folket, og da avsatte de kongen og gjorde Frankrike til en republikk; de valgte 10 mann til å styre inntil videre (en provisorisk regjering).

En hel del av de franske arbeiderne den gang var sosialister: de ville at staten skulle eie alle fabrikkene og verkstedene, og at utbyttet skulle deles mellom arbeiderne; alle arbeidsløse skulle oppholdes av staten inntil den kunne skaffe dem arbeid. Men så strømte Frankrikes dagdrivere til Paris i titusenvis. Da regjeringen ikke kunne gi dem stort å leve av, ble de mer og mer misnøyde. Også alle skatteyterne ble misnøyde fordi skattene ble 1½ gang så store som før. — Men utover i landet satt Napoleons gamle soldater og fortalte om alle Napoleons bedrifter. Mer og mer begynte folk å tro at fikk de bare en ny Napoleon, da skulle det snart bli bedre orden på alle ting.

I 1849 valgte de Napoleons brorsønn, Ludvig Napoleon, til president. Ludvig Napoleon tok straks styret over Frankrikes hær. Tidlig en morgen sendte han så ut små soldaterflokker som tok de fremste mennene i nasjonalforsamlingen og satte dem inn i fengslene. — I 1852 lot han folket over hele Frankrike si fra om de ville ha ham til keiser eller ei. Nesten alle svarte ja (Napoleon 3, 1852—1870).

Italias samling. På juli- og februarrevolusjonens tid var Italia enda delt i flere småriker; et stort stykke i nord tilhørte Østerrike. Men så tok italienerne til å arbeide på å få komme sammen igjen i ett rike (nasjonalitetstanken). Napoleon 3 begynte da krig mot Østerrike og hjalp dem så Italia ble et samlet rike (1859—1870).

Første dansk-tyske krig, 1848—1850. Nasjonalitetstanken kunne merkes litt også i Norge, Sverige og Danmark. Der holdt studentene i 1840- og 1850-årene store fellesmøter, i Kjøbenhavn, i Upsala og i Oslo. De talte om at det i grunnen var det samme folk som bodde både i Norge, Sverige og Danmark. Kom et av landene i krig, burde derfor de andre land hjelpe (skandinavismen). Dengang hørte Slesvig 127 og Holstein sammen med Danmark. Men størsteparten av folket der ville høre til Tyskland. I 1848 sa slesvig-holstenerne seg løs fra Danmark; men danskene vant over dem uten hjelp (1850). — Midt under krigen ga den danske kongen slipp på sin enevoldsmakt og lot Danmark få sin frie grunnlov (av 1849, omarbeidet 1915).

Markus Thrane. Da de franske arbeiderne under februarrevolusjonen i 1848 hadde vunnet makten over Frankrike, krevde arbeiderne også i det øvrige Europa å få mer å si i landsstyret. I Norge var det den gang enda mange leilendinger, og husmennene hadde det riktig smått. Da var det at student Markus Thrane drog rundt om i landet og fikk husmennene og arbeiderne til å slutte seg i hop i arbeiderforeninger. Noen menn fra hver forening reiste siden til Oslo og holdt et stort arbeidermøte (1851). Der forlangte de at folkeskolene skulle bli bedre, at arbeiderne skulle få være med og velge stortingsmenn, at det skulle bli vanskeligere for folk å få kjøpe brennevin, osv. Disse kravene var meget rimelige, og de fleste er senere blitt gjennomført. — Men arbeiderne truet også med at de ville gjøre opprør, hvis de ikke fikk sin vilje frem. Dette mente de ikke stort med; men øvrigheten dømte likevel Markus Thrane og noen andre til tukthus (i 4 år). — Markus Thrane døde i Amerika (1890).

Norges fremgang i 1850-årene. I 200 år hadde det i England vært forbudt for fremmede folk å føre dit annet enn sine egne varer; men i 1849 opphevet England dette forbudet. Kort tid etter ville russerne jage »den syke mann« (tyrkene) ut av Europa og ta Konstantinopel. Men så seilte en engelsk og fransk hær inn i Svartehavet til Krim og tuktet russerne (Krim-krigen, 1854—1856).

I disse årene trengte England en mengde skip til å føre varer, og her i Norge begynte vi derfor å bygge mange seilskip, især på Skagerak-kysten. Under Krim-krigen tjente 128 vi opp til 50 pct. om året på skipene våre, og i bare 6 år vokste handelsflåten vår nesten til det dobbelte. Siden har vi etter folketallet vært det fremste sjøfarende folk i verden.

[image: Fredrik Stang (1808—1884).]Fredrik Stang

I 1840-årene var det enda mange bygder i Norge som ikke hadde kjøreveier. Derfor var det tungvint for bøndene å bringe varene sine til byene og selge dem, og tungvint å få andre varer i stedet. Da ble den dyktige jurist Fredrik Stang statsråd for næringsveiene (1845). Han satte folk til å bygge veier i nesten alle bygdene; men det ble store bakker av og til, fordi landet ikke hadde nok penger. Etter 1880 har vi derfor bygd veiene om igjen. I 1854 tok vi i bruk vår første jernbane (Oslo—Eidsvoll).

Før 1848 hadde postpengene for et brev fra Oslo til Trondheim vært 16 skilling (53 øre), til Vadsø 32 skilling. I 1854 innførte Stang ens postpenger over hele landet (etter engelsk mønster). Derfor tok folk til å skrive flere brev enn før og lese aviser nesten mannjamt, og folkeopplysningen vokste. — Også de første telegraflinjene i Norge ble anlagt i 1850- og 60-årene.

Helt fra sagatiden hadde bøndene mange steder dyrket jorden med gammeldags tre-ploger, treharver osv. Da oprettet Stortinget Den høyere landbruksskole på Ås (1859), og det ble leid agronomer til å reise rundt i bygdene og lære bøndene opp i jorddyrkning. De fikk også i stand utstillinger; der møtte bøndene frem med hester, kyr, — smør, ost, og de som hadde de gildeste dyr og beste varer, fikk premier. Bøndene tok da til å drive gårdene sine så godt at de fikk mer inntekter enn før. Litt etter hvert sluttet de å bo i røykstuer; de ville også ha rensligere stell. — Også i vår tid er de fleste av bøndene meget arbeidsomme. Likevel kan de til dels ha vanskelig for å greie utgiftene sine, og det er også en del av dem som ikke enda har lært å stelle godt nok med sin jord.

129 [image: Fyrvippe fra omtrent 1700.]Fyrvippe
fra omtrent 1700.
[image: Ferder fyr.]Ferder fyr.
I gamle dager var det ikke fyrtårn langs kysten. Når kvelden kom, brukte derfor skipene å gå inn i en havn og så seile videre neste dag. I 1654 ble det satt opp en trevarde ved Lindesnes. I mørke netter tente de ild på den; det var Norges første fyr. I 1696 stelte de til en lignende ild ytterst i Oslofjorden, på Storeferders høyeste fjelltopp, og på Kvittingsøy, utenfor Stavanger, satte de opp en slags gryte på en 13 m høy vippe; der kveikte de en kullild om nettene. I 1830 var det enda bare 11 fyr langs med Norges kyst. Særlig i 1850-årene ble der bygd mange nye fyr, og nå har vi over 150, og dessuten over 1000 fyrlykter. Det nåværende Ferder fyr, ½ mil i syd for Storeferder, er Norges høyeste fyrtårn. Det er bygd av støpte jernplater og er 43 m høyt. Innvendig er en trapp opp til lykten, som er så stor at 12 mennesker får plass i den; lyset fra lykten kan en se 5 mil over sjøen. I tåket vær blåser en damppipe.

[image: A. M. Schweigaard (1808—1870).]A. M. Schweigaard

I Fredrik Stangs statsråd-tid var den dyktige professor A. M. Schweigaard stortingsmann fra Oslo i mange år (til 1870). De lovene som Stortinget ga i denne tiden, ble i det meste som Schweigaard ville ha dem. Han var også så uegennyttig at han i hele sin stortingstid nøyde seg med den årslønn han fikk som professor, og han tok aldri mot stortingsmannslønn attåt.

9 — Lødøen: Norges historie.

130 Stattholderstriden 1860. I 1859 døde Oscar I, og sønnen, Karl 4 (i Sverige den 15de), ble konge. — I Norge var folket da etter hvert blitt mer og mer misnøyd med at kongen helt fra 1814 hadde hatt rett til å innsette en svenske til stattholder over Norge. Nå ville Karl 4 gjerne gjøre nordmennene en glede med det samme han tok styret, og han lovte å være med på å avskaffe stattholderposten; men da Stortinget så vedtok et forslag om dette, ble svenskene så sinte at han måtte gå fra sitt løfte (1860). Noen stattholder over Norge utnevnte han dog ikke mer. I stedet innsatte han Fredrik Stang til å være formann i regjeringen.

Den nordamerikanske borgerkrig. I De forente stater ble Lincoln [Linken] valgt til president 1860. Folket i Sydstatene hadde den gang enda mange negerslaver til å arbeide på gårdene sine; de var redde for at Lincoln og vennene hans i Nordstatene skulle forby dem dette; derfor dannet de en republikk for seg selv. Men så begynte Nordstatene krig (den nordamerikanske borgerkrig, 1861—1865). Sydstatene tapte; de måtte gå sammen med Nordstatene igjen og gi slavene sine fri.

Den annen dansk-tyske krig, 1864. Da Napoleon var overvunnet (1814—15), hadde stormaktene bestemt at Østerrike og Prøisen og de andre statene i Tyskland skulle være sammen i et lag (Det tyske forbund, 39 stater i alt, med Østerrike fremst). Men etter hvert begynte særlig de tyske studentene å kreve at de tyske statene skulle forenes til et virkelig tysk rike, like sterkt som stormaktene rundt om. I 1857 ble Wilhelm I styrer over Prøisen, som var Nordtysklands største stat. Han satte seg fore at Prøisen skulle tvinge de tyske statene sammen i et sådant tysk rike. Så valgte han Bismarck til sin fremste rådgiver og siden Moltke til styrer over krigsvesenet. Disse to gjorde Prøisens hær til den dueligste i Europa.

I 1864 krevde tyskerne at hertugdømmene Slesvig og Holsten, som den gang enda hørte under Danmark, for ettertiden skulle tilhøre bare Tyskland, og Prøisen og Østerrike sendte en hær nordover. Danskene forsvarte seg så godt de kunne, f. eks. ved Dybbøl skanser. De norske dikterne Bjørnson og Ibsen skrev flere dikt om at Norge og Sverige skulle sende soldater til å hjelpe danskene, slik 131 som det var lovt på de nordiske studentermøtene; men både Stortinget og Riksdagen var imot. Bare en og annen nordmann og svenske reiste frivillig avsted og tok plass i Danmarks hær. Frankrike og England ville da at danskene skulle få beholde den nordlige del av Slesvig, så langt syd som folket talte dansk; men danskene ville ha »alt eller intet«, og så tok tyskerne begge landene, 1864. (Etter verdenskrigen (1914—1918) fikk den danske del av Slesvig slutte seg til Danmark igjen.)

I 1870—71 raste den fransk-tyske krig. Da avsatte franskmennene Napoleon 3, og Frankrike ble republikk 1870. Tyskerne tok Elsass-Lotringen fra Frankrike, og de tyske statene (unntagen Østerrike) valgte kongen av Prøisen til keiser over Tyskland, som dermed var blitt samlet til ett rike (1871).

Åndslivet i Norge i 1840—1860-årene. Omkring 1840 gjorde de dannede klassene i Norge den oppdagelse at det ute på bondebygdene fantes meget vakkert som de før ikke hadde visst stort om. Da reiste Asbjørnsen og Jørgen Moe om i Norges bygder og skrev opp folkets eventyr og sagn; Welhaven skrev vakre dikt om disse sagn; presten Landstad i Telemark samlet flere hundre folkeviser, og Lindemann samlet folkemelodier. Mesterspilleren Ole Bull fra Bergen drog rundt i byene i utlandet og spilte norske folkeslåtter. Professor Dahl fra Bergen malte norske landskapsbilleder. Tidemand og Gude malte norske bønder og landskaper; Kjerulf diktet norske melodier; professor Keyser og P. A. Munch gransket Norges gamle historie. Alt dette gjorde at det nå en tid utover kom til å rå mye romantisk begeistring for det norske bondelivet.

132 I den første tiden etter 1814 brukte folket i Norge enda det felles dansk-norske skriftmålet når de skrev brev og bøker. Henrik Wergeland begynte å blande inn ord og talemåter ute fra Norges bygder. I 1840-årene gjenfortalte Asbjørnsen og Moe folkeeventyrene våre med norsk klang og mange særnorske ord. Overlærer K. Knudsen og dikteren Bjørnson ivret sterkt for at vi også skulle skrive ordene med sine norske former, slik som de uttales i Norge (f. eks. ikke lenger skrive som danskene krage, men kråke, ikke bok, men bok, ikke gate, men gate osv.). En sådan norsk rettskrivning for det vanlige bokmål (riksmålet) ble fastsatt for alle norske skoler i 1907 og 1917.

[image: Ivar Aasen (1813—1896).]Ivar Aasen

Ivar Aasen var bondegutt fra Sunnmøre; i ungdomsårene var han omgangsskolelærer. Han gransket nøye bygdemålene i Norge og så da at de nedstammet fra det mål som nordmennene talte i sagatiden. Omkring 1850 dannet han landsmålet av bygdemålene, og han ville at nordmennene skulle bruke det til skriftmål, istedenfor det skriftmål som de da brukte. Aasens meningsfeller er blitt kalt målmennene. Landsmålet i vår tid er forresten meget forskjellig fra det som Aasen arbeidet for. — I 1892 vedtok Stortinget at alle barn i folkeskolene skal lære å lese både riksmålet og landsmålet; men skolestyret i kommunene skal avgjøre hva for et av de to mål de skal lære å skrive.

Aasen var også dikter. Han har bl. a. skrevet mange vakre dikt på landsmål. Andre dyktige landsmålsdiktere er A. O. Vinje fra Telemark (s. 139), professor E. Blix (s. 141), Arne Garborg fra Jæren (»Bondestudentar«, »Kolbotnbrev«, »Haugtussa«) og Jens Tvedt.

Folkehøyskolene. Grundtvig († 1872) var den største salmedikteren i Danmark i sin tid. Da danskene mistet Slesvig og Holsten, sa Grundtvig at de fikk nytte godt ut det de hadde 133 igjen av Danmark, så landet ble like sterkt som før. Derfor skulle Danmarks ungdom gå på folkehøyskolene og lære det danske folks historie, så de ble glade i å arbeide for sitt land. Flere menn fikk da i stand folkehøyskoler, og de har gjort meget godt for landsungdommen i Danmark.

I Norge var folk lite opplyste også lenge etter 1814, og Wergeland talte og skrev flittig om at de måtte lære mer. I 1850-årene ble dette arbeide fortsatt av læreren Ole Vig († 1857). Noen år senere grunnla Herman Anker og O. Arvesen den første norske folkehøyskole på »Sagatun« ved Hamar (1864); Christopher Bruun grunnla en i Gausdal (»Vonheim«), Jacob Sverdrup en i Sogn, Ullmann en i Telemark osv. Senere oprettet Stortinget også amtskoler (fylkes-skoler) for bondeungdommen (s. 156).

Johan Sverdrup. J. Sverdrup var en brorsønn av eidsvollsmannen Georg Sverdrup og vokste opp i Vestfold. Han reiste til Oslo og skulle studere jus. Da var han nokså stille av seg. En tid senere bosatte han seg i Larvik som sakfører; håndverkerne der fikk ham valgt til stortingsmann (fra 1851). — Sverdrup var en liten mann med ravnsort hår og skjegg, mørkt ansikt, og noe brå av seg. Før hans tid hadde folk ment, at når en ble stortingsmann, skulle han utføre sitt vanlige arbeide attåt, som Schweigaard og Ueland. Sverdrup derimot sluttet med alt annet arbeide; derfor nådde han så langt.

Det var i 1860-årene flere småpartier i Stortinget som ikke likte Stangs regjering (1861—1880), f. eks. bondepartiet og målmennene. Bondepartiets fører var fremdeles Ueland, men ved siden av ham også bonden Søren Jaabæk fra Lista. I sin avis, Folketidende, krevde Jaabæk fremfor alt »sparsomhet i statshusholdningen«. Lærerne skulle riktignok få høyere lønn; men embetsmennene derimot skulle ha mindre lønn, og helst ingen pensjon når de ble gamle. Sverdrups første store arbeide i Stortinget var at han litt etter hvert fikk alle de misnøyde småpartiene der til å gå sammen i et stort parti, som ble kalt venstre.

134 Inntil da hadde statsrådene i Norge beholdt embedene sine så lenge kongen og de selv ville. Når de syntes ille om stortings-vedtakene, hadde de somme tider stelt det så at vedtakene ikke ble gjennomført. Men nå krevde Sverdrup og venstre at Stortinget, fordi det var valgt av folket i hele landet, skulle ha rett til å rå også over statsrådene; »all makten i landet skulle bli samlet i Stortingets sal«. Derfor skulle statsrådene være til stede i stortingsmøtene, og når de fikk stortingsflertallet mot seg i en viktig sak, skulle de være nødt til å ta avskjed, og kongen skulle være nødt til å velge seg nye statsråder som stortingsflertallet hadde tillit til (parlamentarismen). Fredrik Stang, regjeringens formann, sa om dette venstres krav at det var mot grunnloven; grunnlovens mening var at regjeringen skulle ha den øverste makt, og den ordning var den beste for landet. De som holdt med Stang, ble kalt høyre (de grunnlovstro).

Sverdrup talte ofte i denne tid, både i Stortinget og ute på folkemøtene; hele den lille mørke mannen dirret da som om det brente inne i ham, og han forsvarte meningene sine, og synte frem feilene hos motstanderne på en så dyktig måte at folk husket ordene hans i årevis. Bjørnson skrev:

Hvor kan de håpe at det går nå baklengs mer? Nei, år for år,
fremad i frihet og i sang, fremad i norskhet og i glede.
Så lenge du tar Sverres tak, så lenge du er landets fører,
vi vet vi seirer, slag i slag, din kamplur de med redsel hører.


Skulle Stortinget få den store makt som venstre ville gi det, kunne det ikke lenger nøye seg med å komme sammen hvert 3dje år; der måtte bli årlige storting. Sverdrup og venstre satte derfor igjennom at Stortinget vedtok dette (fra 1871).

I 1872 var det 1000 år siden Harald Hårfagre samlet Norge til ett rike. Derfor reiste nordmennene da en stor minnestein på Harald Hårfagres grav (»Haraldsstøtten«); de holdt også en fest der for hele landet, og kongens bror, Oscar, holdt festtalen. Straks etter døde Karl 4, og hans bror, 135 Oscar 2, ble konge (1872—1905). Oscar 2 gikk med på at stattholderposten skulle avskaffes (1873). Kongen utnevnte da Fredrik Stang til statsminister i Oslo. Fra nå av skulle statsministeren i Oslo være formann i statsrådet istedenfor stattholderen.

Også etter at Oscar 2 var blitt konge, holdt venstre frem med kravet om at statsrådene skulle møte frem i Stortinget (statsrådssaken), og utover i landet sluttet folket seg til venstre mer og mer. Derfor fikk venstreflertallet i Stortinget Sverdrups forslag i statsrådssaken vedtatt for 3dje gang (i 1880, s. 113). Enda rådet høyreregjeringen kongen til å nekte sanksjon, og kongen sa at han i denne sak hadde absolutt veto (ɔ: rett til å si nei). Stang var da blitt for gammel til å være statsminister, og Selmer kom i stedet. Så skulle det være stortingsvalg igjen i 1882. Sverdrup mente at »folket i valg« da fikk avgjøre striden.

Det ble en rasende valgkamp i 1882. Sverdrup og Bjørnson holdt mange folkemøter rundt om i landet. Bjørnson talte en gang på Stiklestad til flere tusen bønder. Han sa: »Sier noen til dere at kongen ikke kan gi slipp på det absolutte veto, da skal dere åpent svare: »Så må det norske folk gi slipp på kongedømmet.«

Ved stortingsvalget ble det valgt flere venstremenn enn noen gang før (83 mot 31 høyre), og venstre-tingmennene mente nå det var deres plikt å tvinge kongen og høyre-regjeringen til å gi seg. Derfor valgte de bare venstremenn inn i Lagtinget. Så vedtok de i Odelstinget at Lagtinget (29 mann) og Høiesterett (11 mann) skulle tre sammen til riksrett 136 over regjeringen, og de anklaget regjeringen for at den hadde gitt kongen råd som var til stor skade for landet. Regjeringen ble dømt og måtte gi fra seg sine embeder (riksretten 1884). Kort tid etter sanksjonerte kongen loven om at statsrådene skulle møte frem i Stortinget og rådslå. Han måtte dessuten ta Sverdrup til statsminister.

Allerede mens riksretten stod på (i 1884), hadde en del sendemenn fra venstreforeningene i Norges bygder og byer kommet sammen i Oslo. Der ble de enige om at alle venstreforeningene skulle slå seg sammen til en Norges Venstreforening for hele landet. Denne har siden holdt landsmøter forut for hvert stortingsvalg. Der kommer utsendinger fra de lokale (stedlige) venstreforeningene i bygdene og byene sammen; de setter opp en lang liste over de »saker« som de vil få de kommende storting til å vedta (»et valgprogram«). De lokale venstreforeningene prøver deretter å passe på så det i deres bygder og byer blir valgt bare slike stortingsmenn som er villige til å stemme for de oppstilte programsakene. — Høyre dannet i 1884 en lignende landsforening (De konservative foreningers sentralstyre), og også de senere politiske partiene har sine landsforeninger.

Helt siden disse landsforeningene ble oprettet, har de rådd meget for stortingsvalgene. Men ofte har det hendt at de dyktigste menn i en valgkrets har hørt til det parti som var i mindretall der i kretsen; da har disse menn ikke kunnet bli valgt inn i Stortinget, — til stor skade for landet.

Den gang Sverdrup ble statsminister, var han 68 år. Han hadde da vært stortingsmann i 33 år og hadde arbeidet utrettelig med alle venstres merkesaker. Aldri hadde han prøvd å nytte sin store makt til egen fordel. Men mange i venstre syntes at han ikke lenger var så skarp som før til å tenke ut hva partiet burde arbeide for, og snart kom venstre da til å dele seg i to flokker. En større del kalte seg det rene venstre og ville ikke lenger ha Sverdrup til fører; i stedet valgte de Sverdrups gamle kampfelle, rektor Steen. (Bjørnsons Nyttårsrim). Den mindre delen av venstre ble kalt de moderate; de holdt med Sverdrup fremdeles. De to venstreflokkene var enda så vidt 137 enige at de gjennomførte en ny hærordning (1887), juryloven (1887), og en ny skolelov (1889). Men deretter fikk Sverdrup imot seg både det rene venstre og høyre. Så måtte han slutte som statsminister, og Fredrik Stangs sønn Emil Stang kom i stedet. Tre år etter døde Sverdrup, 76 år gammel.

Før den nye hærordning i 1887 hadde Norges hær manglet flere viktige avdelinger, f. eks. ingeniør-tropper (som bygger veier, broer m. v.), tren (som bringer frem mat og ammunisjon), sanitét (som steller med de syke og sårede). Norges hær kunne derfor før 1887 ikke greie seg alene i en krig; den dugde bare til å arbeide sammen med Sveriges hær. Etter 1887 ble dette annerledes.

Før skoleloven av 1889 var lærerne i folkeskolen blitt ansatt av stiftsdireksjonen (skoledirektøren i stiftet, bispen og stiftamtmannen). Venstre gjennomførte i 1889 at kommunestyret i hver kommune skulle velge et skolestyre for kommunen; dette skulle ansette lærere i kommunen, gjøre vedtak om skolefagene osv.

Realismen. Omkring 1860—75 var det blitt på mote mellom dikterne i Norge at de ikke lenger skulle fortelle mest om det som var stort og vakkert, som i romantikkens tid; men de skulle syne frem menneskene som de virkelig er. Dikterne ble folkelærere mer enn før, og de har gitt oss mangt et alvorsord å tenke på (realistisk diktning). Den første realitiske dikter her i Norge. var Camilla Collett, Wergelands søster (1813—1895). Mellom de andre bør vi minnes Bjørnson og Ibsen, Vinje, Jonas Lie (1833—1908), Garborg (1851—1924), Aleksander Kielland (1849—1906). Andre dyktige menn i denne tid er musikeren Grieg (1848—1908), billedhuggerne Stefan Sinding og Vigeland, malerne Chr. Krohg, Munthe, Thaulow, Amaldus Nielsen og Werenskiold, historikerne Sophus Bugge og Sars, juristen Aschehoug, og matematikeren Sofus Lie.

Bjørnstjerne Bjørnson tilhørte en østlandsk bondeslekt. Faren var prest, først i Kvikne og siden i Nesset i Romsdalen. Bjørnstjerne kom således til å leve sine barneår mellom fagre fjell og fjorder; han mente selv at dette gjorde sitt til at han ble dikter. 138 En tid gikk han på skole i Molde. Så kom han til Heltbergs »studenterfabrikk« i Oslo. Det var en skole som førte elevene frem til student-eksamen på meget kortere tid enn andre skoler. Derfor gikk der mest slike som hadde liten råd (og blant dem Vinje, Ibsen, Jonas Lie).

Bjørnson vokste seg høy og rank; han hadde kraftig ansikt, skarpe øyne, og en lys og tett hårmanke rundt om. I 1852 ble han student, og begynte straks å være med i diskusjonene i Studentersamfundet. Like til da hadde skuespillerne på teatrene holdt det for gjevt å snakke så som danskene, og der hadde også blitt ansatt danske skuespillere for det meste. Dette syntes Bjørnson var for galt. Så skrev han i avisene og holdt rasende taler, og studentene delte seg i to flokker, likesom i Wergelands og Welhavens dager. Men siden ble det slutt her i Norge med å ansette danske skuespillere.

Mens disse kampene stod på, skrev Bjørnson sin første bok, et skuespill om kong Sverre. Deretter utgav han bondefortellingene Synnøve Solbakken, Arne, En glad Gutt, o. fl., og da ble han med ett slag den mest folkekjære dikteren i Norge. Han skrev også historiske skuespill, f. eks. Sigurd Slembe, og innimellom diktet han mange kraftige sanger (slike som Ja, vi elsker). Fra 1875 av sendte han ut realistiske skuespill og romaner som er blitt meget berømte: En Fallitt, En Hanske, Over Evne, Paul Lange, Det flagger, På Guds Veier, o. fl.

Bjørnson trodde at vi mennesker kan leve nokså lykkelig her på jorden, når vi bare gjør det som rett er, og ikke lyver for hverandre. Selv prøvde han å undervise folket om dette, i sine bøker og foredrag, nesten som profetene i gamle dager. Hver gang nordmennene hadde delt seg i to partier, for og imot en eller annen sak, da steg han frem på folkemøtene, stor og myndig, og talte med ild og kraft som ingen annen; 139 eller han skrev avis-artikler med greie og sterke ord. Ofte sendte han med det samme ut en kraftig sang om striden, således som også vikingene i gamle dager kvedet, med det samme de gikk frem i slaget. Han var f. eks. en av Sverdrups beste hjelpere i kampen for parlamentarismens innførelse; han arbeidet for å få unionsmerket ut av flagget, og for alminnelig stemmerett; han ivret for å få mellom-folkelige tretter avgjort ved domstoler, istedenfor ved krig osv. osv. En gang skrev han: »Jeg vil bo i Norge, jeg vil pryle og pryles i Norge, jeg vil synge og dø i Norge, vær viss på det.« I Gausdal eide han gården Aulestad; der bodde han oftest når han var hjemme i Norge. Han døde i Paris 1910.

Henrik Ibsen ble født i Skien. Faren var kjøpmann, men gikk fallitt. Da var Henrik 8 år. Etter at han var konfirmert, kom han i lære hos en apoteker i Grimstad. Siden reiste han til Oslo og skulle studere. Han ble en liten, stillfarende mann, med høy panne og sammenknepen munn. Han holdt seg meget alene, leste og sultet, og skrev utmerkede historiske skuespill, slike som Hærmennene på Helgeland og Kongs-emnene. Men folk forstod ikke hvor gode de var, og det tok han seg svært nær av. Endelig ga regjeringen ham et stipendium, og så reiste han til Italia. Derfra sendte han hjem Brand og Peer Gynt (1866, 1867), og da ble han berømt med én gang. Siden skrev han Keiser og Galileer og de verdensberømte realistiske skuespill: De Unges Forbund, Samfundets Støtter, En Folkefiende, Et Dukkehjem, Gjengangere, o. fl. Ibsen sier:

I alt sitt verk en mann er dømt
om halvt det øves, og på skrømt.


Åsmund Olavsson Vinje var bondegutt fra Vinje i Telemark. Da han ble voksen, gikk han rundt i hjembygden sin og holdt omgangsskole i 5 år, og han hadde i lønn 13 daler om året og maten. Men ved siden av brente og solgte han »ulovlig brennevin«, handlet med tobakk, arbeidet tresko, 140 og røktet kreaturer om sommeren oppe i fjellene. Således sparte han i hop 100 daler. Deretter reiste han til Asker seminar, og siden til Heltbergs »studenterfabrikk« i Oslo, med 10 daler i lommen. Han arbeidet og sultet, og tok juridisk embetseksamen med beste karakter.

I flere år levde han nå som det kunne falle seg, hos venner og kjenninger. Han arbeidet for at folket i Norge skulle begynne å skrive landsmål istedenfor riksmålet, han diktet og skrev i avisene, og han ga også ut bladet Dølen på telemarks-mål. Men han tjente nesten ingenting, han både sultet og frøs, og alltid hadde han motgang. Selv var han også ofte flåkjeftet, endog mot sine venner. Han hadde fått en liten post i et av departementene; men så lastet han regjeringen i en avis, og da tok regjeringen posten fra ham igjen. Noen stortingsmenn foreslo at Stortinget skulle gi ham dikterlønn, så som Bjørnson og Ibsen; men han fikk ingenting. Han giftet seg; men hustruen døde året etter. Noen måneder senere døde Vinje 1870. Bakefter forstod folket at han var en av våre mest evnerike diktere. — Det beste han har skrevet er Dikt og Ferdaminne.

Norsk menighetsliv etter 1814. I 1816 stiftet noen menn på Østlandet det Norske Bibelselskap. Det samler penger og trykker bibler for dem; så selger de biblene for billig pris, eller gir dem bort til fattigfolk for ingenting.

I 1842 var det et møte i Stavanger; der fikk de i stand det Norske Misjonsselskab for hele landet. Det har misjonsforeninger i de fleste bygder og byer, og det samler penger og lønner misjonærer, for at de skal reise avsted og preke for hedningene på Madagaskar og i Zululand. Noen misjonsforeninger sender misjonærer til Santalistan og Kina. — I mange bygder og byer samler folket penger og leier menn for dem til å reise rundt og preke, slik som Hauge gjorde (indremisjonen). Noen foreninger sender ut prester til de største sjøbyene i utlandet for å hjelpe de norske sjømennene der ute (sjømannsmisjonen).

Folk likte ikke lenger de gamle kirke-salmebøkene. Presten 141 og dikteren Landstad ga derfor ut en ny (i 1870-årene). Professor Blix skrev vakre salmer på landsmål. Tonedikteren Lindemann ga ut en framifrå god samling med salmemelodier.

141 Norges forening med Sverige oppløses 1885—1905.
Like fra 1814 hadde det vært så, at når Norge ble uenig med et annet land om et eller annet, da var det kongen (og Sveriges utenriksminister) som kunne avgjøre saken på Norges vegne. Ville Sverige føre krig, kunne svenskene lage det slik at nordmennene ble nødt til å være med, enten de ville eller ei.

Det var også svensk-norske konsuler som nordmennene i utlandet hadde å vende seg til om hjelp. Derfor trodde folk der ute at Norge var et lyd-rike under Sverige. Nordmennene likte denne ordning dårlig. Gang på gang underhandlet de med svenskene om å få større rett; men svenskene satte seg imot (1871, 1886, 1891).

Nordmennene var dog ikke enige seg imellom heller om disse ting. Høyre og de moderate mente det var det beste å ha en felles utenriksminister for Norge og Sverige. Men det rene venstre mente det var best for Norge å få sin egen utenriksminister; til å begynne med skulle Norge ansette norske konsuler i utlandet og ikke lenger ha konsuler sammen med Sverige.

Foran valget i 1891 var det en hard valgkamp om dette. Enden ble at det rene venstre vant, og i de følgende 12 år hadde venstre flertall i Stortinget. Venstre utvidet stemmeretten til omtrent alle menn over 25 år (»alminnelig stemmerett«, 1898); de bestemte at Norges handelsflagg skulle være uten unionsmerke som flagget av 1821; de vedtok kommunal stemmerett for kvinner (1901), osv.

I 1892 vedtok stortings-flertallet også regler for eget norsk konsulatvesen. Da begynte svenskene å true med krig, og så torde Stortinget ikke annet enn å utsette saken (7de juni 1895). Men deretter gikk vi i gang med å sette hæren vår i stand. Statsråd Georg Stang fikk også Stortinget til å gi penger til noen småfestninger fra Halden til Kongsvinger; de skulle stanse de krigshærer som kom østenfra, så Norges soldater fikk tid til å gjøre seg ferdige bakom festningene.

142 I 1905 ble både venstre, høyre og de sosialistiske partiene i Norge enige om å kreve at Norge skulle få opprette eget konsulatvesen. Men kongen og svenskene satte seg fremdeles imot, og det var da stor fare for at de to landene kunne komme i krig om saken. Heldigvis hadde Norge en mann som var vel skikket til å ta styret i disse vanskelige tidene; det var skipsrederen Christian Michelsen fra Bergen.

Michelsen var født i Bergen; der var hans far kjøpmann og en tid også stortingsmann for byen (høyre). I hans hjem vanket fremtredende menn både av høyre og venstre; ofte talte de om politikk, og den unge Michelsen fikk da et sterkt syn for at det viktigste for en mann er å virke alt han kan for sitt land; om han under dette hører til det ene eller det andre av de politiske partiene, har ikke så meget å si.

Så ble Michelsen student i 1870-årene, nettopp som striden om statsrådssaken raste på det verste. Da var han især begeistret for Bjørnsons myndige foredrag. — Han ble en høyvokst mann med store hurtige skritt, sterkt ansikt og herskernese.

Michelsen tok juridisk embetseksamen. Noen år senere begynte han som skipsreder i Bergen og ble snart en av de aller driftigste. Han ble ordfører for byen, deretter stortingsmann, og senere statsråd.

I 1905 var Michelsen en av dem som kraftigst hevdet at alle Norges politiske partier da burde enes om å vedta loven om egne norske konsuler, slik som venstre hadde foreslått. Nektet kongen å sanksjonere, fikk regjeringen ta avskjed. Når kongen da ikke lenger hadde en norsk regjering, slik som grunnloven krever, kunne han ikke lenger regnes som Norges konge. Dermed ville Norge være skilt både fra ham og fra Sverige.

Litt etter hvert gikk omtrent hele Stortinget over til denne mening, og Michelsen og Løvland dannet en ny regjering som skulle drive konsulatsaken igjennom; der var med både venstremenn, høyremenn og moderate. På militær-verkstedene arbeidet folk natt og dag med å ruste ut vår hær.

143 Alt gikk som Stortinget hadde tenkt. Da krigsgreiene våre var noenlunde i stand, vedtok Stortinget konsulatsaken for siste gang. Men kongen, som da bodde i Stockholm, ville bare høre etter sine svenske rådgivere denne gangen også; han nektet å sanksjonere, enda hans norske statsråder advarte ham alt de kunne. 2 dager etter reiste den norske statsråds-avdelingen i Stockholm tilbake til Oslo. Den 6te juni hadde regjeringen og Stortinget et hemmelig møte langt utover natten; da kom de nøye overens om hvordan de skulle gå frem.

7de juni 1905 var det igjen møte i Stortinget; C. Berner var på presidentplassen; det var stilt som i en kirke. Statsminister Michelsen reiste seg og sa at han og de andre statsrådene ikke lenger kunne vedbli som kong Oscars ansvarlige rådgivere, og at de derfor nå ga fra seg sin makt til Stortinget. Stortinget erklærte derpå enstemmig, at fordi Oscar 2 ikke lenger hadde noe norsk statsråd, kunne nordmennene ikke lenger anerkjenne ham som Norges konge. Dermed var Norge skilt fra Sverige. — Stortinget bestemte deretter at Michelsens regjering skulle styre landet så lenge. Det sendte også melding til Oscar 2 om det som var hendt og bad ham gi en av sønnene sine lov til å bli konge i Norge.

Kong Oscar kalte straks sammen Sveriges riksdag i Stockholm. Riksdagen mente at foreningen var en overenskomst mellom Norge og Sverige; derfor hadde ikke Norge rett til å bryte ut av den uten Sveriges samtykke. Men svenskene var nå blitt leie av de evindelige stridighetene med Norge, og England og Frankrike ville nødig at der skulle bli krig på den skandinaviske halvøy. Riksdagen gikk da med på at Norge ble skilt fra Sverige. Men den forlangte at alt folket i Norges bygder og byer først skulle ha en folkeavstemning og si fra om de ville skilles fra Sverige.

144 Denne folkeavstemning ble holdt i kirkene søndagen den 13de august; først holdt prestene en kort preken. Der var møtt frem mange flere enn noen gang før når det hadde vært stortingsvalg, og selv de svenskene som hadde tatt borgerrett i Norge, stemte for det meste ja (368 208 ja, 184 nei). Siden bestemte Stortinget, at Michelsen, Løvland, C. Berner og B. Vogt skulle reise til Karlstad og tinge med fire svenske utsendinger om de andre krav som svenskene kom med.

Svenskene var etter hvert blitt mer og mer harme. De hadde flere tusen soldater liggende langs med grensen, og mange svensker hadde god lyst til å overfalle oss. Men på vår side lå norske soldater ferdige til å ta imot, og Norges krigsflåte lå dag og natt kampferdig ytterst i Oslofjorden. Likevel ble det til slutt forlik mellom nordmennene og svenskene i Karlstad. De viktigste bestemmelser i Karlstad-forliket var disse: 1. Blir det i fremtiden tvist mellom Norge og Sverige, da skal voldgifts-domstolen i Haag [Hach] dømme i saken. 2. Fra Trysil og til Svinesund skal bygdene på begge sider av grensen i en bredde av omtrent 3 mil være en nøytral sone; der skal det i fremtiden aldri mer finnes festninger eller hæravdelinger. Kongsvinger festning kan stå; men den må ikke utvides så den får mer fast mannskap enn 300 mann. De andre norske grensefestningene sløyfes som forsvarsverker, og svenskene forplikter seg til ikke å bygge grensefestninger på sin side. — Endelig var der tre overenskomster til (om felles elver, transitt-trafikk og felles reinsdyr-beiter).

Da Norge og Sverige var blitt forlikt i Karlstad, sa kong Oscar fra at han ikke ville la en av de svenske prinsene bli konge i Norge. Norges regjering henvendte seg da til prins Carl, som var en sønnesønn av den danske konge, og gift med en datter av kongen i England. Den danske kongen ønsket først å få vite om det var et folkeønske her i landet å få prins Carl til konge. Så ble her da folkeavstemning annen gang. Omtrent ⁴/₅ av folket svarte ja; ¹/₅ ville heller ha republikk. Deretter valgte Stortinget prins Carl til konge over Norge; han tok navnet Håkon 7 og kalte sin sønn Olav. I 1906 ble han kronet i Trondheims domkirke. 145 I 1906 vedtok Stortinget en lov om at etter den tid skulle stortingsrepresentantene velges direkte av velgerne (s. 148). Siden har grensene mellom venstre- og høyrepartiene ikke vært så skarpe som tidligere. — I 1907 og 1913 vedtok Stortinget at også kvinner skulle få være med å velge Stortinget (statsborgerlig stemmerett for kvinner).

[image: Kong Håkons møte med Christian Michelsen ombord på »Heimdal« i 1905.]Kong Håkons møte med Christian Michelsen ombord på »Heimdal« i 1905.
I 1893—1896 gjorde Fridtjof Nansen sin berømte ferd med Fram fra De nysibiriske øyene mot nordvest til Frans Josefs land for å utforske havet på de kantene. — I 1910—1911 gikk Roald Amundsen med et lite følge på ski sydover det antarktiske fastland og kom helt til Sydpolen. I 1926 seilte han med luftskipet »Norge« nordover fra Svalbard (fra Spitsbergen) og rett over Nordpolen til Alaska. I 1928 omkom han ved en flyve-ulykke i havet nord for Finnmark.

Arbeider-bevegelsen.

Etter 1850-årene tok her i Norge til å bli flere og flere industri-arbeidere. De hadde det riktig fattig. Da slo typografene i Oslo seg sammen og stiftet den første fagforening i Norge (1872); der forpliktet de seg bl. a. til, når tiden var beleilig, å streike, alle på én gang, inntil trykkeri-eierne ble nødt til å gi dem høyere lønn (m. v.). Noe senere stiftet også bakerne en fagforening, snekkerne stiftet en osv. I 1899 sluttet fagforeningene i hele landet seg sammen og dannet Den faglige landsorganisasjon. De velger

146 et styre som har å lede arbeiderne under deres kamper for å få det bedre. Styret har bl. a. å bestemme når arbeiderne på en arbeidsplass kan få begynne streik; de »blokkerer« da arbeidsplassen (ɔ: gir ordre om at ingen i organisasjonen skal ha lov å arbeide der). De arbeiderne som nekter å være med på streiken, regner de andre for forrædere mot kameratene (»streikebrytere«).

Da det tok til å bli streik nokså ofte, sluttet også arbeidsgiverne seg sammen (i Arbeidsgiverforeningen). Når arbeidernes landsorganisasjon erklærer streik ved en fabrikk, og fabrikkeieren synes han ikke kan legge på lønnen, hender det nå ofte at arbeidsgiverforeningen erklærer arbeidsstans i en del andre fabrikker også (lock-out). Så blir arbeiderne kanskje gående ledige i ukevis; de pantsetter alt det de eier, for å få mat, og når nøden blant dem er blitt riktig stor, må de kanskje begynne arbeidet igjen uten lønnspålegg. I de senere år har derfor de mest vidtgående arbeidere (syndikalistene) begynt å bruke sterkere midler, når arbeidsgiverne ikke vil legge på lønnen. De streiker uten Den faglige landsorganisasjons tillatelse. Eller de leverer lite og dårlig arbeide (»sabotasje«), de forlater arbeidsplassen uten å ordne etter seg, så maskiner til mange tusen kroners verdi kan bli ødelagt. Følgen av all denne uro er at bedriftene må beregne seg meget større fortjeneste enn før, alle varer blir dyrere, både for arbeiderne og de andre, og folk flest blir utilfredse.

En stor del av arbeiderne i de norske fagforeningene stemte i begynnelsen sammen med venstre ved stortingsvalgene. Senere har arbeiderne etter hvert sluttet seg til det Norske Arbeiderparti, som helt fra begynnelsen av (i 1887) har arbeidet for de sosialistiske synsmåter (s. 124). De mener således f. eks. at det går an å ordne det så i et land at der ikke lenger finnes fattige og rike. De enkelte menn må da ikke få rå over verkstedene og bondegårdene (»produksjonsmidlene«); men makten over disse skal gå over til staten, kommunene eller andre sammenslutninger; arbeiderne 147 og bøndene skal bli tjenestemenn for staten. Om en mann sparer sammen av sin lønn, skal barna hans ikke få arve ham, for at de ikke skal få det lettere i verden enn de andre. Sosialistene mener at livskårene da skal bli bedre enn nå for alt folket.

I de senere år har det Norske Arbeiderparti delt seg i flere partier (sosial-demokrater, kommunister osv.). Ved stortingsvalgene i 1924—1930 oppnådde deres menn omtrent ⅓ av alle stemmene.

De andre politiske partiene (ɔ: de som ikke er sosialistiske, de »borgerlige partiene«) vil at staten skal styre bare de bedriftene som egner seg best til det (f. eks. jernbaner, post osv.). Særlig skal bondegårdene vedbli å være privateie. Når det oppstår strid mellom arbeiderne og arbeidsgiverne om lønnen, da bør ingen av partene gå til streik eller lock-out; men en riksmeglingsmann skal megle i saken. Også for ettertiden skal den enkelte få rå over størsteparten av det han tjener, fordi det vil drive folk til å arbeide så meget ivrigere; staten skal gi lover som verger de fattige, så også de kan ha det bra i landet. På den måten tror de ikke-sosialistiske partiene å kunne skaffe det størst mulige velvære for de fleste mennesker. Men hvordan dette ellers skal ordnes, derom er det strid.

I 1914 begynte verdenskrigen. På den ene siden kjempet Tyskland, Østerrike, Bulgaria, Tyrkiet; på den andre siden stod nesten alle de andre landene i verden, og disse seiret til slutt 1918.

147 Hvorledes Norge skal styres.
Norge er et kongerike; tronen går i arv på mannssiden. Den evangelisk-lutherske lære er statens religion (ɔ: den blir understøttet av staten); til den skal kongen, de fleste av statsrådene og en del andre embetsmenn bekjenne seg.

148 Ellers har enhver rett til å tro, tale og skrive som han vil (»religionsfrihet«); men det er forbudt å forhåne religionen offentlig, å skjemme nestens rykte eller egge noen til å bryte lovene.

Om Stortinget. Grunnloven slår fast at folket selv skal rå for hvordan landet skal styres og hvorledes lovene skal være. Folket utøver denne sin makt gjennom Stortinget, som er sammensatt av 100 representanter for landdistriktene og 50 for byene. — Stortingsvalg foregår hvert 3dje år i siste halvdel av oktober, på en og samme dag i alle kommuner (valgsogn) i riket. Dagen blir fastsatt av kongen og kunngjort 4 måneder forut. Stemmerett ved stortingsvalget har alle selvhjulpne menn og kvinner som er 23 år og har bodd i landet i 5 år. — Hvert av landets politiske partier skal få valgt så mange representanter som svarer til partiets stemmetall mellom urvelgerne (forholdsvalg).

De 18 landsfylker utgjør 18 valgdistrikter, og byene 11 valgdistrikter. I hvert valgdistrikt skal det være et distriktsvalgstyre. 33 dager forut for valget må hvert av de politiske partiene i valgdistriktet nominere eller bekjentgjøre navnene på dem de foreslår til stortingsmenn for distriktet. Disse må være stemmeberettigede i valgdistriktet og minst 30 år og ikke være embetsmenn ved regjeringskontorene. De som er eller har vært statsråder, kan dog velges hvor som helst i riket. Øverst på hver slik nominasjonsliste skal stå navnet på det parti den tilhører, og den skal være underskrevet av 50 velgere (landet) eller 100 velgere (byene), eller også av partiets styresmenn i valgdistriktet. Listene blir så trykt og brukes ved valget som stemmesedler.

I hver kommune skal valget styres av formannskapet og en manntallsfører. Forut for valget skal manntallsføreren ha skrevet opp et manntall, med navnene på alle dem, som har stemmerett. På valgdagen møter så de stemmeberettigede frem i valglokalet, enten med sitt partis stemmeseddel eller en stemmeseddel som de selv har skrevet. De oppgir sitt navn, får en konvolutt og går inn i et lite rom, legger der stemmesedlen i konvolutten uten at noen ser på, og kommer så ut igjen og legger konvolutten i urnen.

Mens valget foregår, skal der være arbeidshvile og fritt for 149 rusdrikk-salg, således som om søndagene. Prøver en å lage det så at noen som han rår over, ikke kan møte, da kan han bli satt i fengsel for det inntil 3 måneder. Om en ikke greier å møte frem på grunn av sykdom, kan også han sende frem sin stemmeseddel sammen med en lovlig bevitnet forfallsmelding.

— Stemmesedlene blir opptalt og innsendt til distriktsvalgstyret. De som viser seg å være valgt, får en skriftlig erklæring om det (en fullmakt) av fylkesmannen eller valgstyret. De skal være representanter på Stortinget for sitt valgdistrikt i 3 år (en valgperiode).

Stortinget trer sammen i Oslo hvert år, den første hverdag etter 10de januar. Er det det første storting etter stortingsvalget, må det først »prøve fullmaktene« (ɔ: se etter om alle tingmennene er rett valgt). Det velger president og sekretær (for en måned om gangen). Enn videre velger det ¼ (nå 38) av sine medlemmer til å være Lagting; de andre 112 skal være Odelsting. Deretter åpner kongen Stortinget med en »trontale«; den er satt sammen av kongen og hans statsråder i fellesskap, og den omtaler de viktigste av de beslutninger som kongen (og regjeringen) ønsker at Stortinget skal vedta (»kongelige proposisjoner«). — Statsrådene kan (siden 1884) være med i de vanlige rådslagninger i tinget; men de får ikke stemme om sakene.

Stortingets lovgivende makt. Når folket vil få i stand en ny lov, eller gjøre om noe i de gamle, må kongen (regjeringen) sette frem forslag om det i Odelstinget; eller også må en av dem som er med i Odelstinget, gjøre det. Deretter må både Odelstinget og Lagtinget (eller også det samlede Storting) vedta eller forkaste forslaget.

Stortingets bevilgende makt. Stortinget bestemmer hvor stor skatt folket skal innbetale til statskassen for hvert år (de indirekte skatter, deriblant tollskattene; de direkte skatter). Stortinget bestemmer også hvor meget statskassen skal utbetale (til veier, jernbaner, til post, telegraf, telefon; til kirke og skole; til hær og flåte; til lønn for kongen, embeds- og bestillingsmennene). 150 Stortingets kontrollerende makt. Stortinget velger 5 personer til å undersøke om regjeringen har brukt statens penger så som Stortinget har bestemt (statsrevisjonen). Dernest skal Odelstinget også kontrollere det som statsrådene beslutter i statsrådsmøtene hos kongen (s. n.).

Lystrer noen en befaling som har til hensikt å forstyrre Stortingets frihet, skal han straffes som forræder mot fedrelandet.

Den norske konge. Med det samme kongen begynner sin regjering, må han avlegge ed for Stortinget på at han vil styre landet etter grunnloven og de andre lover. Deretter må han velge seg et statsråd (en statsminister og minst 7 statsråder). Etter 1884 er det blitt fast skikk at kongen velger sitt statsråd innen det politiske parti som er det sterkeste i Stortinget; får en av statsrådene mer enn halvparten av Stortinget mot seg i en viktig sak, da er han nødt til å ta avskjed (parlamentarismen, s. 134).

Hver av statsrådene har et regjerings-kontor (departement¹) å styre. Regjeringskontorene foreslår for kongen hvem han skal utnevne til embetsmenn. De sørger for at Stortingets beslutninger blir utført. De foreslår for kongen hvordan han skal styre hæren og krigsflåten. Kongen har ikke rett til å føre landet opp i krig med et annet rike uten Stortinget først gir ham lov til det.

Hver gang Stortinget har vedtatt nye lover, som det ber kongen om å sanksjonere, må han holde møte med sitt statsråd; like ens når han har andre statssaker å ordne. I statsråds-møtet blir kongens beslutning skrevet inn i statsråds-protokollen, og statsministeren skriver sitt navn under (kontrasignerer). Er det noen av statsrådene som ikke kan gå med 151 på beslutningen, må de skrive sin mening inn i protokollen. Hvis ikke, har også de ansvar for beslutningen og kan bli stilt for riksrett for den. Kongen selv er »hellig« (ɔ: uten ansvar).

Landets embetsmenn kan ikke avsettes uten de har gjort noe så galt at domstolene må dømme dem fra deres embeder. Statsråder, og noen andre av de høyeste embetsmenn, kan kongen avskjedige uten videre, når hans statsråd råder ham til det.

Straffesaker. I tiden etter 1814 var det bare jurister som dømte både i straffesaker og rettstretter mann og mann imellom (ved underrett, overrett og Høiesterett). Men så syntes J. Sverdrup og flere, at når en ble mistenkt for å ha gjort en straffbar gjerning, da var det tryggere for ham om han ble dømt av folkevalgte menn som kjente nøye til hans livskår (en »jury«) slik som det hadde vært skikk i sagatiden. I 1887 vedtok derfor Stortinget en lov om dette (straffeprosessloven eller juryloven).

Straffeprosessloven sier, at når noen blir mistenkt for et lovbrudd, da skal det meldes til politiet, som kan arrestere gjerningsmannen. Den mistenkte kan også pågripes og leveres til politiet av enhver annen, når han treffes under sin forbrytelse eller på friske spor. Han må da oftest møte frem for herredsdommeren eller bydommeren (i forhørsretten), og dersom han tilstår, kan dommeren i flere tilfelle dømme ham. Vil han ikke tilstå, kan riksadvokaten eller en av statsadvokatene (påtalemyndigheten) bringe saken frem for herredsretten eller byretten, som er sammensatt av herreds- eller bydommeren og to folkevalgte domsmenn. Er den mistenkte ikke tilfreds med herreds- eller byrettens dom, kan han i flere tilfelle påanke saken til behandling i lagmannsrett. Hele riket er delt i 4 lagdømmer (Oslo lagdømme, Borgarting og Agder l., Gula og Frostatings l., Hålogalands l.). Lagmannsretten er sammensatt av lagmannen i lagdømmet og to andre rettslærde, og dessuten av 10 lagrettemenn (juryen). Lagrettemennene bestemmer om den mistenkte skal anses for skyldig; til det utkreves i tilfelle 7 av de 10 stemmer. De tre rettslærde fastsetter hvor stor straffen skal være. — I noen tilfelle kan straffesaker til slutt bli avgjort av Høiesterett, som har sitt sete i Oslo. Den blir for 152 hver enkelt sak sammensatt av minst 7 høyesterettsdommere; én av dem fungerer som rettens formann.

Både domsmenn og lagrettemenn blir valgt av kommunestyrene, for 3 år om gangen. Mellom dem som er valgt, blir det for hver sak trukket lodd om hvem som skal møte.

Rettstretter mann og mann imellom.

Loven om rettergangsmåten for tvistemål bestemmer at når to parter vil føre en rettstrette mot hverandre, da må saken i de fleste tilfelle først frem for forliksrådet i kommunen. Det er sammensatt av tre forliksmenn (og tre varamenn), som er valgt av kommunestyret for tre år om gangen. Forliksrådet har i regelen møte minst én gang i måneden; det skal prøve å få de to partene forlikte. Lykkes ikke det, kan forliksrådet dømme i enkelte saker dersom en av partene krever det. Blir saken ikke avgjort av forliksrådet, må den gå til herredsretten eller byretten (se ovenfor). Er så en av partene misnøyd med herredsrettens eller byrettens dom, kan han i flere tilfelle påanke (eller apellere) saken til lagmannsretten for tvistemål¹. Denne rett er sammensatt av lagmannen i lagdømmet og to lagdommere, og dessuten i regelen av fire av de folkevalgte domsmenn (se ovenfor). Også dommer som er felt av lagmannsretten for tvistemål, kan i mange tilfelle påankes til Høiesterett.

Ellers bør vi huske at det er kostbart å ha rettstretter, og de fører med seg uhygge år etter år. Derfor er nesten alltid »et magert forlik bedre enn en fet prosess«; forstandige folk fører sak bare når det gjelder store verdier.

Vårt forsvarsvesen.

Grunnloven bestemmer at alle våpenføre menn er pliktige til å være med og forsvare fedrelandet (alminnelig verneplikt). Norges landhær er nå på 190 000 linje-soldater (i alderen 21—32 år) og 40 000 landeverns-soldater (33—44 år). Når det røyner på, har vi rett til å 153 sende mot fienden nesten alle menn i alderen mellom 18—50 år. På krigsflåten vår er noen av mannskapet leide folk, og noen er sjøtropper fra havkanten.

[image: Fra en feltmanøvre. Feltkjøkken. Leirslagning (merk geværkoblingen). General (med generalsmerke), oberst, to kapteiner. Et kompani med full pakning. I bakgrunnen: trenvogner, en sanitets-(ɔ: syke)vogn m. m.]Fra en feltmanøvre. Feltkjøkken. Leirslagning (merk geværkoblingen). General (med generalsmerke), oberst, to kapteiner. Et kompani med full pakning. I bakgrunnen: trenvogner, en sanitets-(ɔ: syke)vogn m. m.
Litt av formannskaps-lovene (s. 121). Hver by er oftest en kommune, og likeså hvert herred; hvert 3dje år, i oktober (landet) og i desember (byene), skal det velges nytt kommunestyre (på landet 12—60 medlemmer, i byene 20—84). Alle selvhjulpne norske menn og kvinner over 23 år har rett til å være med og velge, når de har bodd i kommunen i to år (regnet inntil ¹/₁₀, landet, og ¹/₁₂, byene). En fylkesmann kan ikke velges.

Det nyvalgte kommunestyre (representantskapet) skal tre sammen i desember og velge ¹/₄ av sine medlemmer til å være formannskap; flertallsvalg eller forholdsvalg kan brukes. Er en sorenskriver, fogd, lensmann eller kommunekasserer med i kommunestyret, må han ikke velges inn i formannskapet. Kommunestyret skal velge ett av medlemmene til ordfører, og ett til vice-ordfører; ordføreren styrer 154 alle møtene; blir det like mange stemmer for og mot en sak, gjør hans stemme utslaget. — I byene har kommunestyret flere og vanskeligere saker å behandle enn på landet. Derfor blir det ansatt en eller flere mann for hver by til å greie ut sakene for kommunestyret (borgermestrene eller rådmennene, magistraten).

Når det er møte i kommunestyret, må over halvparten av medlemmene være til stede. Får et forslag ⅔ av stemmene, og fylkesmannen ikke setter seg imot, så er beslutningen gyldig straks. Hvis ikke, må den frem i et nytt møte; får den da ⅔ flertall, blir den gyldig med én gang; men får den bare vanlig flertall, kan mindretallet kreve at regjeringen skal avgjøre saken. Ingen utgifter må legges på en kommune uten kommunestyret tillater det. Kommunestyre-vedtak som fører med seg utlegg i lengre tid enn 5 år, kan regjeringen nekte å godkjenne.

Hver vår skal alle ordførerne i fylkets land-kommuner komme sammen til fylkesting i 10 dager. Fylkestinget bestemmer om slike saker som angår hele fylket; det greier med veibygning, landbruks- og ungdomsskoler, og bestemmer hvor meget skatt herredene skal betale til fylkeskassen. Fylkesmannen og fylkes-skolestyret og skoledirektøren kan være med i ordskiftene i fylkestinget; men bare ordførerne har rett til å stemme om sakene.

Om skatteligningen. Kommunestyret bestemmer hvor stor skatt folket skal betale til kommunekassen. Det meste av skatten skal utlignes på inntektene. Dog skal i regelen ingen betale mer enn 12 kr. av hver 100 kr. han tjener (»begrenset skatteprosent«). Noe av skattene skal utlignes på eiendommene (hus, bondegårder, fabrikker osv.). Noe på formuene (0,50—2,00 kr. for hver 1000 kr.). — Hertil kommer så statsskatt.

De skattepliktige deles i 9 klasser (0 klasse: Selskaper o. l., utlendinger. 1ste klasse: De som ingen har å forsørge. 2—7: De som har 1—6 å forsørge. 8: De som har 7 eller flere å forsørge). En del av inntekten for 1—8 klasse er skattefri, mest for de høyeste klassene. 155 Kommunestyret velger en hel del ligningsmenn (ligningsnevnden), og et ligningsråd på tre medlemmer. Valget gjelder for 3 år; hvert år går tredjedelen ut. Den som har vært ligningsmann, kan kreve å slippe i likeså lang tid som han har vært med. Den som er over 60 år, kan nekte å ta imot valg. Likeså prester og leger.

Skattyterne skal betale skatt i den kommunen hvor de bodde 1ste januar i ligningsåret. Den som tjener minst 500 kr. (landet) eller 1500—3000 kr. (byene), er pliktig til i løpet av januar å gi opp til ligningsmennene hvor stor hans formue var 1ste januar, og hvor stor inntekt han hadde året før (»tvungen selvangivelse«). Så trer ligningsrådet sammen og gransker nøye om oppgavene er rette. Har en med vilje gitt opp galt, skal han betale bøter (f. eks. dobbelt skatt) eller få strengere straff. Ligningsrådet er strengt forpliktet til ikke å fortelle noe til uvedkommende om folks formue og inntekter. — Ligningsnevnden trer sammen i januar; den bestemmer hvor stor skatt hver skattyter skal betale. I regelen skal ligningsnevnden være ferdig innen 15de april (landet) og 1ste juni (byene), og aller senest 15de november.

En avskrift av skatteligningen skal legges ut til ettersyn for alle. Synes noen at han er galt lignet, kan han sende inn klage til ligningsnevnden innen 4 uker. Han kan også klage over at en annen har fått for lite skatt; men da må klagen underskrives av en eller flere som tilsammen betaler minst 200 kr. i skatt (eller også 5 pct. av all skatten til kommunen). Så må ligningsnevnden se igjennom klagene. Den kan la skatten bli som den er, sette den ned eller forhøye den. — Deretter kan skattyterne klage til over-ligningsnevnden (innen 2 uker); denne ble valgt av kommunestyret på samme tid som ligningsnevnden. Skattyterne kan også klage til fylkes-skattestyret. Regjeringen eller kommunestyret kan klage til riksskattestyret (to medlemmer valgt av regjeringen og tre av Stortinget).

Den som klager, må betale hele skatten likevel. Blir skatten nedsatt, får han siden igjen det han har lagt ut for meget. Blir én lignet i flere kommuner, betaler han der han er høyest lignet inntil kommunene ordner saken seg imellom.

Vårt skolevesen.

Skoleloven (av 1889 med senere tillegg) bestemmer at det i hver kommune skal være et skolestyre. De fleste av skolestyre-medlemmene blir valgt av kommunestyret. 156 Skolestyret ansetter lærerpersonale, velger lærebøker, sørger for skolelokaler.

Foreldrene er vanligvis pliktige til å sende barna sine i skole i 7 skoleår (fra det fylte 8de år; men barna har rett til å begynne 1 eller 1½ år tidligere).

På landet skal barna i regelen gå på folkeskolen minst 14 uker om året (à 30—36 timer), og i byene 36—40 uker om året (à 30 timer). For den konfirmerte ungdom er der fortsettelsesskoler, fylkes-skoler, folkehøyskoler, skoler for havestell, meierivesen, landbruk (s. 128). De barn som har gjennomgått hele folkeskolen, kan bli opptatt i 3-årige middelskoler. Derpå kan de gjennomgå gymnasiet (3 år); det har 1) en real-linje med naturkunnskap til hovedfag, 2) en språklig-historisk linje med latin, og 3) en språklig-historisk linje med engelsk til hovedfag. Gymnasiets avslutnings-eksamen kalles artium (studenteksamen). Den som har tatt artium, kan innføres i universitetets bøker (bli akademisk borger). Han har rett til å ta eksamen ved Universitetet.

Når et barns forsørger ikke passer på at det går på skolen, kan han bli nødt til å betale inntil 25 kr. i mulkt. Legger en arbeidsgiver på et barn så meget arbeide at det ikke kan gå på skolen i rett tid, og ikke gjøre sine hjemmearbeider, kan han bli ilagt opptil 100 kr. i mulkt.

Skoledirektørene skal ha overtilsyn med folkeskolene, hver i sitt bispedømme, i religionssaker også bispen og prosten. Vil skolestyret i en kommune innsette en til lærer, og overtilsynet setter seg imot, skal hele saken legges frem for skolestyret igjen og deretter for kommunestyret (eller i byene bare formannskapet). Oppnår beslutningen ⅔ flertall både i skolestyret og i formannskapet (eller på landet, i herredsstyret), er saken dermed avgjort. Hvis ikke, kan overtilsynet innanke saken for kirkedepartementet.

Skolestyret skal sørge for at der blir valgt et tilsynsutvalg for hver skole (i byene 5 medlemmer, på landet 4).
¹) 1. Utenriksdep., s. 117. 2. Kirke- og Undervisningsdep. 3. Justisdep. (retts- og politivesen): 4. Arbeidsdep. (vei- og jernbanebygning osv.). 5. Finansdep. (penge- og tollvesen, statens eiendommer). 6. Forsvarsdep. 7. Dep. for Handel, Sjøfart og Industri. 8. Landbruksdep. 9. Socialdep. — Hver statsråd har under seg 1—3 ekspedisjonschefer, de igjen byrå- (ɔ: kontor)-chefer, og disse atter igjen sekretærer og assistenter.
¹) Denne del av loven er ikke satt i kraft enda. For tiden kan en derfor fremdeles påanke sakene fra underretten til overretten og Høiesterett eller i de større byene direkte til Høiesterett.


156 Om fattigvesenet.
Kommunestyret velger noen menn til å føre tilsyn med de fattige i kommunen (fattigstyre); valget gjelder for tre år om gangen, hvert år går tredjeparten ut. I fattigstyret skal alltid en av prestene i kommunen være 157 med, i byene også et medlem av magistraten eller en politiembetsmann. Kommunestyret har delt kommunen i fattigkretser. I hver fattigkrets skal et fattigstyre-medlem ha tilsyn med de fattige. Eller også ansetter fattigstyret i stedet fattigforstandere (forsorgsforstandere) med fast lønn. Kommunestyret må skaffe de penger som trenges.

Den som med ord eller adferd ber fremmede folk om pengehjelp, kan få straff for det. Er et barn under 15 år ute og tigger, og det er forsørgeren som har sendt det, da skal han ha straffen.

Vår avholdslovgivning.

Under verdenskrigen (1914—1918) bestemte Norges regjering at alt utsalg av brennevin som drikk skulle være forbudt (unntagen når lægene foreskrev det som medisin). Våren 1919 lot Stortinget holde en folkeavstemning over hele landet om hvorvidt brennevinsforbudet skulle gjelde også etter verdenskrigen. Omtrent ⅔ av de stemmeberettigede stemte for dette, og varig brennevinsforbud ble deretter fastsatt. Men det ble avskaffet igjen, etter at en folkeavstemning i 1926 hadde uttalt seg imot forbudet.

Alt utsalg av øl i smått i en kommune kan forbys av kommunestyret.

[image: Asbjørn Kloster (1823—1876). Han stiftet i Stavanger Norges første totalavholds-forening 1859.]Asbjørn Kloster (1823—1876). Han stiftet i Stavanger Norges første totalavholds-forening 1859.

160 O. I. K. LØDØEN’S LÆREBØKER dere HISTORIE
Det norske folks historie. Fortalt for folke- og ungdomsskolen. Rikt illustrert utgave i tre deler, som selges særskilt. I. De eldste tider og sagatiden (til 1319). II. Norges vanmaktstid (1319—1814). III. Norge som grunnlovsmessig kongerike (fra 1814). Komplett utgave i ett bind. Innb. Kr. 3.50.

Norges historie (mindre utgave). Nærværende bok. Landsmålsutgave 4. opl. Kr. 2.00.

Verdens- og Norgeshistorie. I fortellinger for skole og hjem. En lærebok, som samler lesestoffet såvel fra Norges- som verdenshistorien og gjengir det i sammenhengende fremstilling. Rikt illustrert. Innb. kr. 3.00.

Verdenshistorie. I fortellinger for skole og hjem. En håndbok for lærere. Rikt illustrert. Innb. kr. 6.00.

160 HISTORISK LESNING dere FAGBIBLIOTEKET FRI LESNING
Fr. Paasche: Snorra Sturlason (nr. 7), H. Hegna: Magnus den Gode (nr. 8), J. Rope: William Gladstone (nr. 11), O. I. K. Lødøen: Vikingtidens gudetro (nr. 20), O. Forstrøm: Fredrikssten (nr. 36), Kr. Andersen-Høntorp: Hans Nielsen Hauge (nr. 41), S. Amundsen og A. Strøm-Olsen: Norges flagg (nr. 35).

Alle nr. (unt. nr. 35) pris pr. hefte 45 øre. Partipris 20—29 ekspl. i futteral à 40 øre, 30 ekspl. og derover à 35 øre. Hefte nr. 35 pris 60 øre. Partipris 20—29 ekspl. 55 øre, 30 ekspl. og derover à 50 øre.

J. W. CAPPELENS FORLAG

163 Omslag

